
Za godinu 19831 izdala je ,Matica Hrvatska“ 
<p mno 


kao redovno izdanje ovih sedam knjiga: 
vVđ a“—\a——A">—"<A*Ađ,< <“*A——oemamšžemo 


1 Artur Gavazzi: Sjeverna Evropa, Švedska, 
Finska, Kuola i Svalbard. I. knjiga Zemljopisa 
Evrope, što ga izrađuju FILIP LUKAS i dr 
ARTUR GAVAZZI. ilustrirano. 

2 August Šenoa: Seljačka buna, prigodom 50- 
godišnjice smrti, sa iustracijarna VI. Kirina. 

3 Wiadislaw St. Reymont: Seljaci, I. Zima, preveo 
Julije Benešić. | 

4 Šemsudin Sarajlić: Iz bosanske romantike, 
novele, , 

5 Marko Perojević: Petar Kružić, kapetan i knez 
grada Klisa, s ilustracijarna. 

6 Alija Nametak: Bajram žrtava, novele. 

7 Hrvatsko kolo XII, s ilustracijarna. 

Cijena cijelom izdanju za članove prinosnike Dinara 170'-, 


za članove zakladnikea po starom Din. 140'—, po noevom Din. 40"— 
Počliže u popisu knjiga. 


Za_ godinu 1931 izdala je ;Matica Hrvatska“ 
)aananaaaa maa O 


kao izvanredna izdanja ove knjige: 
27-aoaaaa aaa aaa a PEN E EOO OE EERI PEERALJA 


1 Mihovil Mandić: Vezirski grad Travnik nekoć 
i sada, s ilustracijama, član. Din. SU RN, 40 

2 Safvetbeg Bašagić: Znameniti Hrvati Bosanci 
i Hercegovci u turskoj carevini, član. Din. 30'—, 
knjiž. 40'—, 

3 Pecija Petrović: Priče, član Din. 80—, knjiž. 
Din. 40'—, 


šiita, 

M. NEHAJEV 
' IN MEMORIAM 
Fragmenat 

7. travnja 0. g. navršila se godina dana otkako je umro M. Neha- 
jev, a da se nismo pravo ni snašli iza toga krupnog gubitka. Nisu još 
izdana ni sva posmrtna njegova djela (»Rakovica«), a kamo li da se 
prešlo na sakupljanje radova koji nisu nikada bili sređeni i spremljeni 
za ukupna izdanja, iako se nikako ne bi smjelo dopustiti da padnu u 
zaborav. Od Miletića amo nema nijedne knjige o zagrebačkom kaza- 
lištu koja bi prikazala kasniji njegov razvoj, iako je u izdanju >»Bijega«, 
još 1909., najavljena zbirka Nehajevljevih kazališnih kritika. A ipak, 
uza sve to što im je pisac neosporno jak stilist i što će, kao historijski 
materijal, zadržati trajnu vrijednost i nakon decenija, njihova aktu- 
elnost nesumnjivo zastaruje i čitav relief Nehajevljeva javnog rada 
kao i praktična korist koju bi imao iz njega da iscrpe naš kulturni 
život, tim odgađanjem znatno gubi. Da su Šenoine kazališne kritike 
izišle sabrane odmah poslije njegove smrti a ne tek pedeset godina 
nakon toga, bez sumnje bi dale po koju čvrstu osnovicu za prosuđivanje 
lica, pojava, smjerova još za decenije iza toga. Da su Nehajevljeve 
kritike izišle sabrane u nekim zaokruženim cjelinama, svakako bi bilo 
jačih uporišta i solidnijih putokaza za rješavanje kazališnih kriza koje 
su bile tako česte a nerijetko i tako presudne, iza Miletića. Što se u 
takvim zgodama redovno spominjao Miletić, što ga je svaki jači inten- 
dant uzimao za neki ideološki oslonac bar na papiru, ne dolazi samo 
otuda što je zaista imao program i svu energiju za provođenje toga 
programa, nego i otuda što je imao sredstava da izda svoje misli o kaza- 
lištu u zbirkama >Iz raznih novina<. Dok se u Beogradu štampalo već 
više knjiga kazališnih kritika o kazalištu koje ne daje ni izdaleka 
toliko povoda za diskusije kazališnih problema koliko ga daje tradicija 
i visina umjetničkih pretenzija zagrebačkog kazališta, i dok pisci tih 
kritika često nemaju ništa da kažu što bi stvaralo neke naročite vidike 
ili unapređivalo esencijalne diskusije, u Zagrebu ne nalazi se moguć- 

nost ni za izdavanje kritičkih radova koji potječu od ljudi što pripadaju 
među najsuperiornije naše intelektualce posljednjih godina. 

Ne kažem da je Nehajevljeva kazališna kritika bila na visini neke 
»Hamburške dramaturgije« sa svijesnim i sustavnim sugestijama nekoga 
osnovnog programa; većinu svojih kritika pisao je Nehajev kao novi- 
nar, za sutrašnji broj lista, pod neposrednim dojmom i po momentanoj 
dispoziciji; ni taj dojam ni ta dispozicija nisu, dakako, kod čovjeka 
koji je neprestano radio na svojoj izgradnji, bili ni tako slučajni ni 
tako efemerni, ali su ipak bili ekstenzivniji od stručne kritike kod koje 
bi pisac imao oduška da promisli, da staloži, da poveže sve ono što ima 
da kaže o djelu i izvedbi. Ali uza sve to, Nehajev je bio i jak i lak 
na peru, širinom svojih vidika superioran a intuicijom neobično snažan, 
tako da ti radovi daleko nadmašuju obične novinske kritike i vrve od 
misli, pogleda, problema. Po lakoći pisanja, po stilskoj sigurnosti, po 
mnogostranosti kulture i elastičnosti inspiracije, Nehajev se možda naj- 
bolje može usporediti s Matošem ali, kao kod svake poredbe, pritom 
možda plastičnije iskaču razlike nego li sličnosti. Matoš, francuski uče- 
nik, blistav je stilom; njegovi feljtoni sjajni su vatrometi riječi, fraza, 
dosjetaka; Nehajev nije bez francuske lakoće, ali ima i nešto od nje- 
mačke misaone dubljine, u njega uvijek, uza svu elastičnost stila, misao 
ostaje glavnim stvaralačkim elementom. Matoš se priklanja slikarstvu, 
i njegov stil pun je impresionističkog titravog nemira; Nehajev, valjda 
poradi atavizma svojih čeških pređa, a vjerojatno i stoga što je studirao 
u Beču, gradu Beethovenovu i Mozartovu (a u Nehajevljevo vrijeme i 
Mahlerovu), pripada među najpismenije ljude koji su kod nas pisali 
o muzici (naši muzičari redovno ne umiju pisati), i taj mu elemenat 
bez sumnje daje izvjesnu pribranost, intenzitet čitave ličnosti, i sla- 
vensku mekoću osjećanja. I u Matoševu je oku umjela zasjati suza uza 
svu oštrinu njegova sarkazma; Nehajevljeva je osjećajnost bila možda 
i nešto tvrđa, ali muževno intenzivna i, uza sve to, nježna. No što ga 
bitno razlikuje od Matoša, to je veća zaokruženost, jača kompaktnost 
čitavog njegova rada i cijele ličnosti. Matoš je artist koji ljepoti žrtvuje 
sve, pa katkad i misao (robovanje sroku!); Nehajev je intelektualac 
koji po svom književnom stvaranju izgrađuje svoju unutarnju ličnost, 
a s njom i savjest svoga. vremena. Prema Kačićima, Radmilovićima, Bo- 
rislavićima Ks. Š. Đalskoga, literarnim tipovima stvorenim ne bez lite- 
rarnih pobuda (»hrvatski Faust«), Nehajevljev je Andrijašević ličnost 
bez šablone i bez formule, doživljen i proživljen, promozgan i pro- 
osjećan na vlastitoj sudbini piščevoj u koju su sliveni nemiri i traženja 
čitave generacije. Genijalan ouisider poput Fausta, Werihera ili Evge- 

nija Onjegina, ipak ne sjeća ni na kojega od njih, i ma koliko je u duši 
Nehajevljevoj živio Hamlet, Andrijašević nije ni »naš« Hamlet, ni 
Hamlet uopće. 


Po vremenu izlaženja, a bez sumnje i po unutarnjem značenju 
(1905.—1917.—1928.) »Studija o Hamletu« karakteristična je spojka iz- 
među »Bijega« i »Vukova«, dva centralna djela po kojima Nehajev 
iskače, kao stvaralac, visoko iznad Matoša, a i visoko iznad svega što 
je, u toj vrsti, kod nas stvoreno, tih godina. »Bijeg« je historija karak- 
terističnih moralno-socijalnih kriza u našem inteligentnom društvu 
prvog decenija XX. vijeka, — kriza erotskih i sentimentalnih, religi- 
oznih i intelektualnih — jedini superiorni roman koji je stvorila Mo- 
derna i jedini pravi roman Moderne, jer je, na polju romana, našao 
ono što je u obilnoj mjeri Moderna dala na polju lirike: nijansu, ličnu 
boju, specifični ton moderne hipersensibilnosti, intimnu notu za unu- 
tarnju tragiku čitavih generacija. Ipak, moralnoj strukturi Amdrija- 
ševića srodan je Hamlet: ima nešto zajedničko u njihovim defektima 
volje, u njihovu tmurnom pesimizmu i u »bijegu« od života. Ali kako 
u »Bijegu« ne živi literatura nego sama ličnost piščeva, kako je ne- 
brojeno mnogo momenata nesumnjivo crpeno neposredno iz života i 
njegova krvavog iskustva, srodnost s Hamletom iskočila je možda i 
samom piscu tek nakon samoga djela: otuda ovaj obračun koji se na- 
ziva »Studijom o Hamletu«. Srčano i temeljito kao uvijek, Nehajev se 
uhvatio u koštac s jednim od najtežih problema svjetske književnosti. 
Kao Goethe Werthera, ubio je svoga Andrijaševića, ali Andrijaševićev 
problem imao je na sebi manje modne prolaznosti od bolesnog senti- 
mentalizma »Wertherovštine«. Ono pozitivno što mora da dade svako 
veliko umjetničko djelo koje ne će da bude poruga životu i svijetu, 
Goethe je nastojao da dade riješivši unutarnji problem svoga junaka 
panteizmom. Werther je oduzeo sebi život poradi neodrživosti svoga 
vanjskog položaja, poradi svoje moralne krize — ali i radi toga što je 
čeznuo da se sjedini s Onim koji se, na taj način, stopio u jedno s njim 
i s prirodom koje je, pored ljubavi, bila puna Wertherova duša. Nehajev 
je u jeku borbe »starih« i »mladih«, »modernih« i »tradicionalista« kod 
nas, smionošću koja je za nas bila rijetka, načeo i zahvatio seksualni 
problem u modernom obliku, otvoreno i bezobzirno. Ali, uza sve aluzije 
na teoriju descendencije, uza sav »naprednjački« duh kojim odiše An- 
drijaševićev mentalitet, Nehajev u pitanju životnog nazora nije po- 
vukao oštrih konsekvencija, u problemu religiozne krize nije bio agre- 
sivan, štaviše njegov Andrijašević (kako sam pokazao drugom zgodom), 
osjeća u izvjesnim časovima iskrenu nostalgiju za vjerovanjem kojega 

mu nije ništa nadomjestilo. Zato Andrijaševićeva smrt i nije onakav 
heroičan (iako malo literarno teatralan) gest kao što su Wertherove 
pištolje: Andrijašević se propio, i to, donekle, deklasira karakter nje- 
gove unutarnje borbe. On je kapitulirao, i zato je morao povući kon- 
sekvencije, dok je Weriher, u smislu svoga pjesnika, moralno ipak 
pobijedio. 

Ali srodnost je s Hamletom ipak tu. No ako je hamletovski pesi- 
mizam u »Bijegu« doveo čitavu jednu generaciju do apsurda katastrofe, 
trebalo je, preživjevši tu fazu mladićke prenapetosti, tražiti izlaza iz 
tog ćor-sokaka, a da se čovjek ipak ne iznevjeri osnovnoj biti svoje 
ličnosti. Otuda Nehajevljeva revizija Hamletove ličnosti, temeljita i 
savjesna, i genijalno pronicava, kao malo koje djelo te vrsti u našoj 
književnosti. Ne znam da li su strani istraživači literature o Šekspiru 
uvažili ovu skromnu, ali ukusno i solidno opremljenu studijicu o jednom 
od ponajkrupnijih pitanja Šekspira; ne znam, da li se Nehajev nije 
prevario kada je kao svoje i nove zabilježio neke misli koje je, možda, 
i tko drugi već zapazio. Ali iko pobliže razgleda tu studiju i njezinu 
dokumentaciju, mislim da ne će ostati tako skeptičan. Skrupuloznošću 
i akribijom naučnjaka (a Nehajevljeva je struka bila kemija kod koje 
neuspjeli ili nepažljivi eskperimenti mogu dovesti do katastrofe!) Ne- 
hajev je sakupio literaturu, proučio je i analizirao; savjesno zabilježio 
sva glavna mišljenja, i pažljivo analizirao sam sadržaj djela. Među po- 
najljepše partije pripada bez sumnje pobijanje t. zv. Baconove teorije 
gdje je sva duhovita oštroumnost uperena u pozitivnu korist Šekspira, 
zatim analiza Turgenjevljeva eseja o Hamletu i Don Quijottu, gdje 
Nehajev, ne slažući se doduše u osnovnoj tezi s Turgenjevom, ima 
toliko oka za specifično slavensku gibljivost i dubljinu intuicije kojom 
je Turgenjev zašao u bit Hamleta. Ali glavna privreda Studije o Ha- 
mletu i ono specifično što je njom dao Nehajev, jest u konstataciji vanj- 
skog nastojanja i unutarnjeg razvoja Hamletove ličnosti kako ju je 
dao Šekspir: Nehajev otkriva dvije naslage Hamleta: onu iz prvog i 
onu iz kasnijeg izdanja. U prvom je izdanju Hamlet autokonfesijska 
slika Šekspira, ličnost je njegova subjektivirana; u drugoj verziji Ha- 
mlet nije mladić kako se obično pikazuje, nego zreo muž, a ličnost nje- 
gova objektivirana. U unutarnjem razvoju, Hamletov duševni život 
proživljava krizu padajući iz titanskog osjećaja usamljenosti u ogor- 
čenost titanske ironije. Hamlet nije lud, kako mnogi misle, niti simulira 
ludilo, kako se pričinja: njegova ogorčenost raste toliko, da on ne zna 
više šta čini. 

Između »Bijega i »Vukova« razmak je od preko dvadeset godina. 
Kao stvaralac Nehajev nije pisac u običnom smislu riječi, on ne traži 





| M. NEHAJE V 285 
—————————————————————————— 





motive, fabule, likove, okvire da ih u času sretne inspiracije projicira 
u brojna umjetnička djela. Nehajev daje malo, njegova su djela lični 
obračuni i karakteristični miljokazi. »Bijeg« je subjektivna ispovijest 
piščeva, njegova prva verzija Hamleta, »Vuci« su druga, objektivna 
verzija. Životna borba i uzdržljivost u toj borbi, studij i neprestani 
dodir s aktivnim životom (kazališne kritike, politički članci, portreti 
suvremenih ličnosti), a naročito porodični život (Nehajev je volio djecu 
i svoju porodicu toliko da je čak išao do granice opasne naivnosti — 
u >Klupi na mjesečini«!) okrenuli su ličnu liniju Nehajevljevu od ha- 
mletovštine Andrijaševićeve do uspona čitave ličnosti prema idealu po- 
zitivne, krepke, jasne muževnosti. Još se u Krsti Frankopanu osjećaju 
tragovi, ili upravo osnovna potka nekadanjeg Hamleta. Objektivirana, 
projicirana u historiju, odnosno izronjena iz historije, ličnost se piščeva 
ovdje pojavljuje preobražena, prekaljena, realistički idealizovana. To 
nije ispovijest preosjetljivosti, agnostičke morbidnosti, skeptičke po- 
trganosti modernog čovjeka; »Vuci« su, kroz prizmu jedne ličnosti, pro- 
gram, životni cilj, stijeg za borbu i pobjedu. Moderan i ovdje, na pot- 
punoj visini suvremenosti, Nehajev ne uljepšava historije zaodijevajući 
je sjajem slavnih romantičnih prizora; on ne predobiva čitaoca ni za 
kakav bengalski idealizam happy-endom bilo čijim u romanu (tim ne 
poričemo nipošto ni umjetničku vrijednost ni uvjerljivost iskrenosti 
starijem historijskom romanu; njegovi čitaoci nisu bili prošli kroz školu 
»Bijega«): svršetak je »Vukova« gotovo isto tako porazno katastrofa- 
lan kao onaj »Bijega«, kao onaj »Hamleta«: ali ovaj je čovjek dao 
svoj život, a nije ga sebi oduzeo; on je znao zašto ga je dao i komu ga 
je dao: pozitivnoj liniji čitavog svoga karaktera i njezinu konkretnom 
idealu, domovini. »Roi ne puys, duc ne daigne«: nije glavno da je Krsto 
Frankopan, neokrunjeni kralj, poginuo tragično i neopozivo, u naj- 
presudnijem času hrvatske povijesti; nije glavno što na Modrušu osta- 
doše podjetinjeli starac Bernardin i nejaka dječica usred »mrzosti opu- 
stošenja«; glavno je da se našao čovjek koji je u povijesti jednog haj- 
kaški gonjenog i dušmanski mrcvarenog naroda udario šakom po stolu 
i smiono tražio za sebe kraljevsku krunu, ne radi njezina sjaja nego 
radi svoga dostojanstva, u kojem se odsijevalo čitavo dostojanstvo nje- 
gova naroda. 

»Kad ne mogu da budem kralj, ispod časti mi je da budem voj- 
voda.« Pod tim je geslom Nehajev svome narodu dao svoje najzrelije 
i najvrednije djelo, i svoju oporuku. Ona će živjeti s njegovom uspo- 
menom. 

LJUBOMIR MARAKOVIĆ 

Glazba je istaknuta umjetnost XIX. stoljeća. Umjetnost riječi u 
stihu i u prozi ima u vjekovima prije ovoga predstavnika jednake i više 
snage. Uza sve poštovanje Balzaca ili Mickievicza, ime Shakespearovo 
ili Danteovo zasjenilo bi lako ne samo jednu zvijezdu, nego i po koje 
zviježđe književnog neba XIX. vijeka. U slikarstvu druga polovica sto- 
ljeća ispunjena je impresionističkim pokretom, koji je dao značajnih 
plodova. Nova demokracija uvela je pače i u opću školu puka risanje, 
pripravljajući likovnim umjetnostima više shvatanja u širokim masama. 
Rušeni su i dograđivani moderni velegradovi s podzemnim i predgrad- 
skim željeznicama, s novim svijetlima ulice, plinom i elektricitetom i sa 
neslućenim higijenskim napravama. Sa svim tim stoljeće nije u svojem 
posljednjem dijelu ni izabralo ni izradilo svoj posebni stil. Od države 
podupirane škole i rastuća inteligencija poprečnog građanina podupi- 
rahu nastojanja umjetnika; ipak se nikako ne bi moglo kazati, da je 
estetski odgoj proširen u demokratiziranom društvu onako, kao što je 
proširen odgoj socijalni. Moderna demokratska država spremala je u 
pučkoj školi dječačića za građanina; kud i kamo manje brinula se je 
za njegov odgoj ukusa i umjetničkog osjećaja, nego što bijaše recimo u 
doba Platonovo u staroj Heladi. Guvernementalna pedagogija zapadne 
Evrope nije se složila, u raznim državama, ni u načelima odgoja. Huma- 
nizam u srednjoj školi morao se je na priličnoj fronti ukloniti realizmu, 
ali tip odgojenog »novog čovjeka« nije na prelomu vijeka nipošto go- 
tov. Sustavi odgoja imadu i svoju nacionalnu tradiciju, Helen bijaše 
civilizirani čovjek svojeg vremena s potpuno jednakim i skladnim bilje- 
gama svoje superiornosti nad barbarinom. Pod konac XIX. vijeka po- 
stoji njemački profesor, koji je čovjek biblioteke, engleski profesor, 
koji odgaja volju sportom, i američki profesor, koji eksperimentira u 
psihološkom laboratoriju. Pošto ni opća načela, kako da se odgoji čovjek 
kano idealni tip, nisu utvrđena zajedničkim uvjerenjem ili dogovorom, 
razumljivo je, da ovo doba tako različitih školskih sustava ne može 
imati ni umjetnički odgoj određenijega mjesta. U doba razvitka teh- 
nike i prevage anglosaskog sportskog odgoja mogli bismo razumjeti 
odgajanje tehničara koji savršeno vladaju svojim strojevima i imadu 
na oštrom zraku očeličene mišice i živce. Ali u tu sliku već slabo pri- 
staje vještina u kovanju stihova, u pjevanju i u plesu kakvu je morao 
imati helenski mladić, kad je polazio na natjecanja, koja bijahu u isti 
mah atletska i rapsodijska. Na engleskoj višoj školi još se i danas di- 
jele nagrade za učenike, koji umiju prevoditi Shakespearove stihove 
u grčkim jambima. Ali to je ostatak jedne starinske navade, koja se 
gubi, a nije zametak jednog novog sustava. Za čudo u svoj zbrci koju 
predstavljaju pomiješane stare i nove metode, u svom neredu neusta- 

ljenog ukusa, koji se u doba većih utjecaja masa prirodno istom uobli- 
čuje, bilo je ipak moguće da devetnaesti vijek razvije u neslućenoj ši- 
rini umjetnost, koja bi se morala činiti najsuptilnijom. Glazba je istak- 
nuia umjetnost devetnaestog stoljeća. ' 


Kad pogledamo razvoj čovjeka kroz historiju, opazit ćemo čudnu 
razliku između dvije vrste čovjekova razvoja. Dok je u pogledu luk- 
susnih potreba i u izrađivanju metoda, koje mu služe za što širi do- 
hvat izvanjskih mogućnosti života, čovjek napredovao vrtoglavom 
brzinom, dotle se prvotna duševna struktura nije isto tako mijenjala. 
Herodotovi ljudi vrlo su daleko od toga, da budu naši savremenici, ali 
mi razumijemo potpuno način, kako oni misle i osjećaju. Prema Arhi- 
medovim strojevima moderna je dinamo mašina jedno čudo. Ali koliko 
je u tih 2000 godina, što dijele Platona od Kanta, napredovala filozofija? 
Čovjek je mijenjao odijela i naklone, ali nije mijenjao onoga šio daje 
izražaj oku ili zvuk glasu. Bol i veselje nisu izmijenili svoje uzročnike 
ni svoje emanacije, ali hrana ijelesna pretekla je hranu duševnu. Ako 
danas prosječni čovjek evropskog građanskog društva sjedne u grad- 
sku restauraciju, jelovnik će mu pokazati koliko je čudo napredak ljud- 
skoga saobraćaja. Udaljenosti gotovo i ne postoje. Pribavljaju se za 
objed iz daljina i uz malu cijenu stvari, o kojima nisu slutili najbogatiji 
Rimljani. Lukul je svojim gostima priredio gozbu, koja je opisana u 
starini kao razmah najvišega ukusa i najveće rasipnosti. Kod stola slu- 
žile su se izabrane jestojske, dopremljene iz dalekih krajeva Orijenta 
i Okcidenta. No to bijaše Lukulo, mulijunaš i poslovični uživalac. Pro- 
sječni građanin našega stoljeća imade, i to ne za nedohvatnu cijenu, u 
čas na stolu voće iz Alžira, kavu iz Brazilije, kruh od ruskog žita, ribu 
iz Sjevernog mora, grčko vino i ikineski čaj. Tko se usuđuje tvrditi, da 
su potrebe danas iste, koje su bile u doba Platona? A ipak sav ovaj kom- 
plicirani aparat, kojim se na obični gostionički stol dovlače plodovi sa 
svih strana svijeta, i to odmah i uvijek i ne preskupo za prosječnog čo- 
vjeka, ipak ovo sve gomilanje prilika za što veće uživanje, ipak sav 
ovaj moderni babilonizam nije u biti izmijenio čovjeka. Ratuje se doduše 
mitraljezama, topovima i tankovima, prema kojima su Cezarove baliste 
dječja igračka, no u boju na blizu čovjek je ostao isto tako jednostavan 
u svojem bijesu, strasti, mržnji i očaju kao što bijaše šakač ili strijelac 
primitivne davnine. Pače i ono, što je čovjeku u hrani najpotrebnije, 
ostalo je razmjerno pošteđeno od tehničke zapletenosti. Istom nekoliko 
vjekova poslije Isusa naučili su se ljudi peći kruh bez mekinja; reli- 
giozne zabrane glede hrane tumače, da su ljudi u većini uvijek jednako 
jednostavno namirivali svoje potrebe. Čovjek je, pogotovo u svojem 

osjećanju, stalna vrsta, i vjekovi ju ne mijenjaju. S druge strane — egi- 
patski astronomi gledali su svemir prostim okom, a mi ga gledamo na 
teleskope. Naoružali smo svoje oči lećama i mikroskopima i probudili 
gledanje tako, da doskora prostor ne će biti nikakva zapreka. Čujemo 
na tisuće kilometara daljine, pak ćemo vjerojatno biti moći prisutni 
svakom glasu i svakoj kretnji bilo gdje na kugli zemaljskoj. Svijet, 
koji je za prastarog geografa bio ograničen i u samoj slutnji, gdje li 
su konci zemlje, danas je za pučkoškolca širok i dohvatan do kraja. 


Kvantitativno smo bez sumnje našim sjetilima otvorili nove svje- 
tove, ali jesmo li ta naša sjetila usporedo s ovim napretkom osposobili 
i za kvalitativno savršeniju upotrebu? Jest, Egipćani nisu poznavali per- 
spektive, ali već između ornamenata pompejskih i, renesansnih nema 
glede bogatstva oblika i boje mnogo razlike. Ne treba ni govoriti o ki- 
parstvu, koje se neprestano vraća na Veneru Milsku i Apolona Belve- 
derskog. Tko prigovori, da skulptura danas želi spasiti i negrčke forme, 
taj ovom arhaističkom tendencijom, koja bi voljela Indiju ili Perziju 
mjesto Helade, samo potvrđuje našu tezu. Slikarstvo Holandije ili Ita- 
lije u doba cvata znatno je tehnički nadvisilo helensku epohu, koja 
ne pozna platna ni ulja. Ali od Leonarda do nas tehnički napredak nije 
gotovo nikakav. Ako se pak pitamo, koliko su likovne umjetnosti kroz 
stoljeća jače prodrle u dnevni život, odgovor ne će biti najpovoljniji za 
naše vrijeme. Stara država grčka i rimska brojila je doduše razmjerno 
malo vladajućega elementa sa mnogo robova i poluslobodnjaka, ali Grk 
ili Rimljanin, pripadao makar komu staležu, bio je na svakom svom 
putu kroz grad okružen umjetninama, akropole su krasile gradove, a 
hramovi gajeve. U napuljskom muzeju, a i po inim manjim gradskim 
zbirkama južne Italije i Sicilije natrpano je samih životinjskih likova 
iz bronce i kamena toliko, te je teško zamisliti kuda li je starinski ukus 
bio razmjestio sve te jelene, konje i jarce. Pompeji i Herkulanum bi- 
jahu doduše ljetovališta bogatih ljudi, no u tim iskopanim gradovima 
nema kuće koja nije umjetnina. A da rimske ceste i vodovodi imadu 
svoju estetiku, vidimo i danas. Uzevši naprama Ateni New-York ili Ber- 
lin, zapanjit ćemo se koliko malo ukusa otpada danas na pojedinca, koji 
živi u velegradu. Oko se je negda lakše moglo prilagoditi ljepoti i priča 
o Frini, koju su pučki suci oslobodili krivnje radi njene ljepote, kaže 
sve o tim vremenima. 

Taj isti Grk ili Rimljanin, okružen ljepotama kipa, nije ni izdaleka 
toliko bio okružen ljepotom glazbe. Glazba i ples tada su umjetnosti, 
koje čine jednu umjetnost. Instrumenat je primitivan, a o pjevanju 
imamo razmjerno vrlo malo spomenika. Grk je učio muziku kao i atle- 

tiku, ali je savršenstvo u glazbenoj vještini regbi donosilo manje slave. 
Temelji harmonije uvjetovani su fizičkim zakonima, ljudsko sjetilo 
prilagođivalo se tijekom vremena i komplikacijama težega reda. Povi- 
jest muzike nije samo povijest umjetnosti, nego i njezinoga sjetila. 
I nema sumnje da se među svim osjetima umjetničkim osjet glazbeni 
razvio i raširio tako, da je glazba po svojoj divulgaciji pretekla u devet- 
naestom vijeku sve ostale umjetnosti. Početak toga vijeka označen je 
imenima golemih glazbenih genija, svršetak vijeka obilježen je nečim, 
što je još značajnije. Glazba postaje naime dijelom savremenog života i 
potrebom užitka najšire mase. Ta masa ima i svoja dramska kazališta, 
ali dimenzije antiknih amfiteatara dokazuju, da je zanimanje za teatar 
ili cirkus u davnini bilo daleko općenitije. No među umjetničkim zva- 
njima glazba danas ima sigurno najveći broj onih koji ju vrše i uče. 
Glasovir nije više ni instrumenat, nego je redovni komad pokućtva; u 
velegradovima se broji koncerata na desetke hiljada godimice, za audi- 
cije grade se sve ogromnije prostorije, a svako boravište, koje služi od- 
moru ljudi ljeti i zimi, odjekuje od glazbe. Vojska je marširala uz bub- 
nje i trublje već u Cezarovo vrijeme, no danas tražimo i u tom gotovo 
orkestar. Glazbeni festivali stali su gotovo da se natječu sa sportskima, 
znanje glazbe je dio društvenoga bontona, a da bude gomilanje svega 
zanimanja za glazbu još potpunije, priključuju se općem muziciranju 
manji narodi sa svojom narodnom notom, a pače i Crnci i divljaci sa 
svojom primitivnom bučnošću. Zgrade u kojima se izvađa glazbena 
predstava mogu da prime sve više ljudi; pošto imade koncerinih dvo- 
rana za deset i više hiljada slušatelja, opravdano je nalaziti sličnost 
između ovih predstava i antiknog dramskog slavlja. 

Narodi, koji na koncu stoljeća predstavljaju posljednji napredak, 
jedva se mogu pohvaliti prirodnom obdarenošću za glazbu. Anglosasi, 
to jest Sjeverna Amerika i Velika Britanija, nisu uopće rodili znatnijeg 
glazbenika. Postotak ljudi dobra sluha daleko je veći kod Slavena. 
Ipak ni očita razlika između smisla za glazbu, koji ima Talijan naprama 
Englezu, nije spriječila nego je možda još i doprinijela k tomu, te se 
narodi slabijega od prirode sluha još življe bave organizacijom muzičke 
umjetnosti. Simfonička i operna glazba zajedničko su blago čovjeka do 
najudaljenijih granica; glazba u 19. vijeku donekle pokazuje granicu 
između civilizacije i barbarstva; svakako, barem evropski humanizam, 
biva znamenito poduprt širenjem ove umjetnosti. Neslućene su skrajne 
konsekvencije do kojih još može dovesti ploča gramofonska ili val ra- 
dija. No nije ni potrebno na temelju sadašnjosti maštati o onom što će 
biti. Građansko društvo na koncu vijeka imalo je i zadržalo svoju oper- 
nu i koncertnu večer, koja je bila propisno uvrštena u raspored života. 

Povijest opere u to doba obilježena je imenima dvaju izvanrednih ge- 
nija: Verdi i Wagner vladaju dusima jednako poput velikana knji- 
ževnosti. Ovaj posljednji izgrađuje pače i posebnu teoriju o muzičkoj 
drami, u kojoj vidi specijalnu umjetničku vrstu vremena. I Verdi i 
Wagner imadu sasvim naročite biljege rasne i narodnosne, a ipak se 
nameću muzici na kraju 19. vijeka, da podijele carstvo. Raspra o razli- 
kama njihove muzike bila je vrlo burna no rezultat je pokazao, da su 
na opernim pozornicama njih dvojica vladali usporedno i ravnopravno. 
Verdi je izvanredni dramatičar glazbe, Wagner je njezin veliki pateti- 
čar. Verdi je Talijan, sin podneblja, koje ne nalaže prestrogu brigu za 
kruh svagdašnji. Na jugu ljudi žive lakše, jer su prirodni darovi obil- 
niji, stanovati možeš najveći dio godine pod nebom. U takvoj okolini 
razvija se čovjek bez velikih umnih napora. Optimističan je i pušta rado 
maha svojim hirima. Pošto ga ne iscrpljuje životna skrb, južnjak ima 
više prilike za kontemplaciju i može bezbrižnije uživati umjetnost, koja 
je uvijek luksus života. Renesansni ljudi mogli su se roditi samo pod 
bistrim nebom juga, a samo pod njim bio je i moguć bujni, preglasni, 
porazni kliktaj melodije Verdijeve. Njegov predšasnik Rossini bio je 
možda genijalniji u lakoj igri tonova; muzička komedija Rossinijeva 
ostaje čudom ingenioznosti. No Verdi je utjelovio u sebi sav žar juga, 
svu dramatičnost strasti rase, koja ljubi i koja se bije u burnom akordu, 
Wagner je naprotiv zbiljski potomak Wallhale, koja ima svoje bogove 
i junake, ali i svoje Norne. Usudi su propisani u Wagnerovom svijetu, 
grijesi njegovih ljudi nisu grijesi strasti, nego mistična prekoračenja 
uredaba bogovskih. Wagnerov »Wotan« razmišlja i žali se poput starca 
mudraca, Wagnerov svadbeni zbor (u Lohengrinu) ima prizvuk neke 
teške i ozbiljne budućnosti. Kao što je Verdi logično završio sujetima 
iz Shakespearea, Wagner svršava s »Parsifalom« operom, u kojoj je ger- 
manska ideja očišćenja dobila najviši umjetnički izraz. Važno je uočiti 
ove goleme razlike između jednog i drugog gospodara operne pozornice 
radi toga, što će njihov primjer objasniti također onaj veliki udio što 
ga u razvoju savremene muzike imadu nacionalne osobine. Doba fran- 
cuske revolucije rodilo je nacionalizam kao ideju vijeka. U glazbi oko 
tog doba postoje geniji poput Bachova, Schubertova, Mozartova i Be- 
ihowenova, kod kojih bi uzalud bilo tražiti istaknutu nacionalnu notu. 
Glazba je tada još umjetnost izabranih; ni demos ni narod nemaju 
pravo na nju. Bethowen slavi Napoleona i tuži nad njegovom propašću, 
no svoje sonate posvećuje aristokratima. Aristokracija izdržava orke- 
stre, jošte nema onoga natjecanja velikih orkestralnih korpusa, a diri- 
gent nije nipošto onaj tiranin, zapovjednik i polubog, kao što će biti 
u doba Wagnerovo i pogotovo. još kasnije. 

U slavu Boga građene su negda orgulje, da obuhvate svu boju, svu 
nježnost i svu zvučnost glasova ljudskih i frulinskih. Moderni orkestar 
napreduje u smjeru, da se takmiči sa prirodom samom. Sto dvadeset 
ili još više ljudi treba da skrajnjim naporima virtuoziteta dokuče šapat 
lahora i riku bure. Dirigent koji drži u rukama ovu brojnu cjelinu, na- 
laže pojedinom izvađaču, da se žrtvuje u potpunoj samozataji: iz sto- 
glasnog vrela treba da izađe akord jedan. Nijansa je tako savršena, da 
može onomatopejski oponašati svaki zvek. Instrumenti su poboljšani 
i umnoženi, trajanje zvuka neograničeno; iz drva i lima izvučeni su ti- 
traji od žubora do groma. Da se upotrijebe do kraja sva sredstva moder- 
noga orkestra, glazbenici stvaraju oblik simfonijske pjesme osnovane 
na programu. Muzika slijedi zapisanu zamisao, muzički komad imade 
dakle svoj »program«. Tako Čajkovski uglazbljuje Miczkiewićeva »Voj- 
vodu«, ali ne na taj način da ljudski glas pjeva stihove balade popra- 
ćene orkestrom, nego orkestar sam slika događaj i štimunge, kako oni 
u pjesmi, dakle u programu slijede. Bit će istina, da je programne 
muzike bilo uvijek; dosta je navesti primjer Haydnovih godišnjih dobi. 
Ipak je razlika u tom što je moderna programna muzika protegla care- 
vanje orkestra i na takve osjećaje koji se jedva daju izraziti i riječima. 
Rikard Strauss pisao je simfonije o apstrakcijama, jer kako je moguće 
inače nazvati glazbeni komad, koji ima da predoči Nietzscheova »Zara- 
tustru«? Programski muzičari usavršili su orkestralnu obradbu do ne- 
vjerojatnosti. »Alpska simfonija« od R. Straussa ima na šestero razdije- 
ljenu dionicu guslačku, ima čitavi arsenal raznih udaraljka, ima tru- 
balja i bubnjeva, da sve ori, a napokon i posebnu mašinu koja grmi. 
Jasno je da će ovakva muzika biti vazda više opisna, negoli lirična. U 
njoj će biti mnogo refleksije, a manje spontanosti. Muzičar, koji piše 
programski epos, birat će svoja sredstva ne uvijek ingeniozno. Otuda u 
ovoj orkestralnoj muzici du derničr cri sve veća izvještačenost, sve 
dosadnije produbljivanje detalja i takva prevaga karakteristike, da je 
u ilustrativnosti nestalo i melodijske invencije. 

Bilo kako bilo, ovakav je orkestar osvojio svijet. Tvorničari instru- 
menata natječu se da klavir usavrše na sličan način. Reprodukcija na 
gramofonskoj ploči učinjena je već tako pristupačnom, da koncerat fil- 
harmonije može biti ovjekovječen za svakoga. A kolikogod je orke- 
stralna izvedba usavršena u usklađivanju i preciznosti, toliko solistič- 
koj izvedbi pomaže virtuoznost, koja je i opet znak vremena. 

Virtuoz je stotinjak godina prije našega vremena bio izvanrednim 
fizičkim sposobnostima nadaren čovjek, koji je pored toga muziku shva- 
ćao duboko, i to kao tvorac, a nesamo kao izvoditelj. Pače i sama tehnika 
pojedinog instrumenta otkrita je od pojedinih virtuoza regbi divinaci- 

jom. Paganini je na guslama pronašao takva tehnička čudesa, da bi se 
razlika između njega i njegovih najbližih predšasnika morala mjeriti 
gotovo stoljećima. A ni poslije njega tehnički napredak instrumenta 
nije bio niti izdaleka u razmjeru sa napretkom orkestra kao cjeline. 
Drugi veliki solista glazbene povijesti Liszt, u skladu sa običajima svo- 
jega vremena, svirao je na klaviru redovito svoje vlastite kompozicije 
i transpozicije. U njegovo vrijeme koncerat soliste klavirskoga imao 
je jednu točku, koju danas uzalud tražimo na programima. Liszt je uz 
glasovir maštao, stvarao neposredno, preludirao, bez nota pjevao, osli- 
kavao i sanjario, dakle jednom riječi skladao na samom koncertu. Vir- 
tuoz je pri tom i komponista, pak biva jasno, da u njegovoj svirci odlu- 
čuje tvoračko nadahnuće jednako a i više negoli spretnost prsta. U vri- 
jeme kad koncerina sezona velegrada iznese po nekoliko hiljada vir- 
tuoskih večeri, badava je iskati tvorce u masi onih, što se otimlju o mi- 
lost publike, sve većim čudom žonglerstva. Virtuoz ima da zapanji što 
brojniju masu, jer priređivanje koncerata danas je trgovački posao 
s reklamom i ogromnim troškovima dvorane i svijetla. Bethowenova 
sonata ne doima se danas samo nekoliko ljudi, koji su u privatnoj sobici 
sakupljeni u ganutom raspoloženju. Da se naplate oglasi i agenti, po- 
treban je posjet tisuća, a ove zahtijevaju draškanje, što će im ga pro- 
uzročiti nečuvena vještina prstiju. Visoke glazbene škole odgajaju, po 
zahtjevu vremena i muzičke burze, takve virtuoze, koji će neumornim 
vježbanjem postizavati rekorde u brzini. Glazbena večer nije večer 
sabranja; pred stostrukim redovima stolaca nije ni moguć intiman doži- 
vljaj skladbe. Interpretacija postaje nasiljem, pošto se interpretatori 
natječu u tom, tko će biti zanimljiviji. Virtuostvo uništava muziku na 
sličan način kao što tehnička vještina orkestracije guši melodijsku inge- 
nioznost. 

Ne valja zaboraviti ni drugu stranu ove poplave virtuoznosti; vje- 
štak instrumenta ujedno je i učitelj; pošto se od prosječnog virtuoza 
traži izvrsna vještina, biti će i školski zahtjevi prema tomu stroži i sve 
će se više širiti krug onih, koji znaju. Glazba postaje stalnim dijelom 
obuke po svim školama, a sveučilište stvara i posebnu učenjačku vrstu 
muzičara-doktora. Granice muzičkih izvedaba proširuju se do monstru- 
oznosti. Snuje se kako bi orkestar izišao iz dvorane na ulicu i na trg, te 
bi postigao slušateljstvo brojno poput onoga u negdašnjim arenama. 

Uočigled ovih činjenica o neslućenom širenju glazbenog smisla, ba- 
dava je upozoravati na to, da Englez ne dobije više sluha time, što prati 
koncerat sa štampanom partiturom u ruci. Jedan dio zanosa za glazbu 
može biti i snobizam, jedan dio neka bude sveden i na ludilo plesa, koje 
se javlja, ali odbivši sve to ostaje glazba kao daleko najraširenija 
umjetnost demokratskog vijeka. Amerika joj pridonosi svoju energičnu 


294 HRVATSKA REVIJA 








ritmiku, a naročito slavenski narodi obogatiše je melosom, koji bi se 
u hiperkulturi muzike mogao izgubiti. Značajno je, da se kao najno- 
viji smjer javljaju pokušaji koji hoće promijeniti ili usavršiti uvjete 
samoga sluha. Najnovija stečevina glazbenoga vijeka ima biti t. zv. 
četvrttonska muzika. Teorija je novoga smjera u tom, da se namjesto 
uzakonjenih ljestvica mogu iznaći druge koje će dopuštati skladanje 
glasova po ogromnoj množini novih kombinacija; uho će se naviknuti 
da raspoznaje tonove i između pojedinih glasova današnje ljestvice. 
Nije dakle dosta sve rafiniranje orkestralnih sredstava, nego i sama 
nauka o harmoniji ima da se izmijeni u toliko, te bi budući glazbenik 
imao na raspolaganje mnogo veći broj tonova unutar oktave. Lako je 
naći u čem se teorija o četvrttonovima protivi prirodnim temeljima lje- 
stvice muzičkih klasika. Drugačiji omjeri intervala, koji bi postali su- 
ženi ili prošireni novom teorijom, po fizičkim zakonima ne bi se nikad 
mogli poklapati s jednostavnom shemom od četvrtina tona. No uzevši 
sva ova moderna nastojanja u jedno, glavno će biti da pokušamo naći 
odgovor, u čem je pravi razlog što je glazba postala najpopularnijom 
umjetnošću, umjetnošću stoljeća. Odgovor dat će nam prastaro sazna- 
nje, da između glazbe i matematike postoje stalni odnosi. Bio ili ne bio 
ritam pradavni temelj i začetak melodije, ne može biti sumnje o tom, 
da se i ritmički i harmonički zakoni glazbe dadu uvijek označiti mate- 
matičkim omjerima. Pitanje je sada do koje granice ide matematička 
kombinacija. U matematici ona ide do beskrajnosti. Moderne teorije 
četverodimenzionalnog prostora i relativnosti otvorile su put, kojemu se 
ne može dogledati kraja. Ovu istu metodu, koja ne priznaje za znanost 
nikakva graničenja prihvatila je i moderna muzika. Partitura posljed- 
nje fazone za veliki orkestar sadržava toliko suhoparnog znanja, da se 
tehnika muzike ne može više smatrati ni artizanstvom. To je znanost o 
sebi; moguće da će dostići i fantastičnost onih brojaka indijskih mate- 
matičara, koje se nisu dale ni zabilježiti. Genij po Schopenhaueru imade 
znatniju dozu intelekta, a manju energije. Moderni muzičar mora da 
bude čovjek željezne volje. Muzika treba da bude izučena i svladana, 
i eto, u toj težnji može biti i sva sveza, koja veže glazbu s demokraci- 
jom. Glazba djeluje primarnije i neposrednije od drugih umjetnosti, ali 
nivelizirana naobrazba modernoga vijeka primila ju je i zato jer svi 
oni, koji se glazbom bave, ne moraju biti umjetnici, a smiju biti raču- 
nari. Estetska teorija dade se u ovom slučaju svrstati u znanstvene for- 
mule; metoda umjetnika slična je metodi izumitelja. Dakako na ovom 
putu ne će se roditi tako lako geniji, koji pjevahu, dok Bog bijaše u 
njima, ali će pače i Crnac ulaziti u onu civilizaciju, koja je sve šira, 
pak s tim i sve plića. 

(Nesvršeno) M. NEHAJEV 











SANATORIJSKA ZABIT 
DJEVOJKA NA RONTGENU 


Prigušeno treperenje svjetiljke, 
šum ronigena (mrivačkog orkestra), 
klonula ruka sa nosiljke 

i sagnuta sestra. 


Liječnika lica proždrljiva, 
na put što u ružičastom bjelasa, 
gadljiva na pluća crvljiva 
i oštrac ravnodušnog glasa. 


Nezrela prsa u nevidljivom raspadu 
beznađe neobuhvatno se proli, 
putuju prema bezdanom zapadu 
snijegom osuti jarboli. 


Gola ruka sa nosiljke, 

pred tijelom poklekla sestra — 
danje umiranje svjetiljke, 

muk rčnigena (mrtvačkog orkestra). 


ODLAZAK 


U bolesno svitanje oteža postelja 

skori odlazak prene drugarice, 

ko priviđenje pokojnih seoskih nedjelja, 
grči ostanak, kretnje (umorne starice). 


Život gubav zastaje uvalom 

pod obalom rahli odron, 

ko krhko glazbalo dirnuto gudalom, 
ukapa proljetne kolede: večernji zvon. 


Krene kočija, ganu se zastori, 
procvatu radoznalom rukom, 
domah, a tada lice ostari 

pred smrću podmuklim paukom. 


Galop trenutan, pogled zamače, 

stuže se lica na prozoru, 

za zavjesom netko prigušeno zaplače, 
kiši i mrko je na obzoru. 


SAMOĆA BIVANJA 
Kandilo patnje u duši užižu 
mrak odajom širi sljepačke zjene, 
samoćo (kaležu bola) na nevidljivom križu 
grabiš me panđom noćne hijene. 


Veče (grobar vječni) užiže svjećice, 
ja joj strahujem ko crnoj nevjesti, 
tjeskobom dave vitke ženske ručice 
a srce dobro samotuje, pali do nesvijesti. 


Dani se zaboravljaju ko ispaćeni bolesnici 
bijeda ih krvavom pjenom mrcvari, 

na vješalima noći, nariču crni zvonici, 

a svitanjem se sane i stari. 


Bolest, bijeda i otuđenje, 

nestaje drvoredom života. O bivanje nečovječno, 
o slutnje, tupe predjesenje 

sve pline za groblje vječno. 


POVRATAK PRED JESEN 


Nedoglednim podoljem, 

suzna jesen: u maglama praminja, 
za selom obavitim koljem 

šuma dogara, rđa i tinja. 


Mraz skida žaluzije, ko starci 
spokojni majuri i krovovi priprosti, 
ograde vidika (suri šumarci), 
zastali puni žalosti. 


Bore jablana (starine kronika), 
grbe mu stas bljedolik, 

kroz prežalosni krajolik 

tuži prosjačka harmonika. 


Dom plaši kao zlotvor, 

mračni pogledi zmijat će tlom 
a bolesnika će majčin razgovor 
peći dobrotom davno zamrlom. 


Dom kori, kroz dah nečovječni 
sipi listopad u predvečerju mutnom, 

bližam se pragu, ko ukleti monah sredovječni 
zguren u ogrtaču putnom. 


STJEPAN DEVČIĆ 











ARH. MARKO HABERLE 


Regulacija uspinjače 


ŠLJIVA 


1. 


Najavljeno predavanje 

Sve do ovog glupog doživljaja s nesretnom tom šljivom, ja sam bio 
iskreni neutralac. Švicarska u miniaturi! Ali sada ja doista više ne znam 
što sam i kako da se orijentiram. Fatalni izlet na Mrnjasovo brdo smrsio 
je sve moje ustaljene poglede na život i svijet. Poslije pak još i onaj 
udarac — — — Doista, muti mi se u glavi, u direktnom i indirektnom 
smislu te riječi. 

Međutim, možda baš zato, ja sasvim izuzetno osjećam potrebu, da 
sve to raščistim. Pustoš bijele bolničke sobe, bjelina jastuka, goleme 
dimenzije bijelog turbana, kojim mi je ovijena tužna moja glava, miris 
jodoforma i karbola, sve to nagoni na filozofske misli. Na primjer: Što 
je to neutralac? Ima li smisla neutralnost kao životni princip? Nije li 
bolja »ideologija sveobuhvatnosti« doktora Ipsilonovića, njegova »inte- 
lektualna garderoba za svaku sezonu«? — — — 

Sve do neki dan smatrao sam neutralca najsavršenijim tipom ljud- 
skoga društva. Istina. to je cvijet koji ne miriše. Ali on i ne zaudara. 
Ta biljka možda ne nosi mnogo roda, ali ne traži ni mnogo njege, već 
samo mir. Mir! — — — A što je čovječanstvu potrebnije, nego mir?! 

Ima usijanih glava, i na desnoj i na lijevoj strani, kojima je neu- 
tralac tip nesimpatičan, pa čak i odvratan. Neki ga smatraju što više i 
vrlo opasnim po napredak ljudskog roda. 

Ali stvar treba najozbiljnije promotriti: sa društvenog, državnog, 
i ako baš hoćete, sa internacionalnog gledišta, pa ćemo doći do jasnog 
zaključka, da je neutralac biće od svih najmirnije, sa najmanje zahtjeva 
i prema tomu najugodnije. 

O kad bi svi ljudi bili neutralci, kakav bi to bio pitom život na 
zemlji! 

Neki misle, da bi bilo dosadno. Možda, ali pravi je neutralac čovjek 
toliko skroman, samozatajan i miroljubiv, te će radije i crći od zijeva- 
nja, nego li da se upušta u nekakva natjecanja i nadmudrivanja, u 
borbe i svađe, što sve ludom čovječanstvu pravi toliku zabavu i takav 
čar života. 

Eto takav sam bio od rane svoje mladosti. Ni u gimnaziji, niti na 
univerzi nisam pripadao nijednom društvu, nijednoj struji i nijednoj 
stranci. Nikad nitko nije znao, što i kako ja mislim. Obično to nije 
nikog ni interesovalo, jer pravi neutralac ne pobuđuje ničijeg zani- 
manja. I to je jedna od njegovih vrlina! 

Uostalom, ako bih se slučajno našao s pristašom neke izrazite ideje 
ili grupe, pa se čovjek bacio u razvijanje »svojih misli«, ja mu ne bih 

protuslovio. Eventualno sam, iz obazrivosti, i povlađivao, ali oprezno, 
umjereno i uvijeno. Kad bih zatim sreo nekog iz protivnog tabora, ja 
sam i opet znao naći poneku prikladnu riječ odobravanja ili razumije- 
vanja, ali i tu oprezno, umjereno i uvijeno. Sve to tim lakše, jer ja — 
budimo jednom iskreni — i nisam imao, niti sam nastojao da stvorim 
nekakvo svoje mišljenje. Na što mi nekakvo uvjerenje, »vlastiti po- 
gledi«? Isprazne riječi, koje su kadre uznemiriti nerve, poremetiti pro- 
bavu i pokvariti karijeru! — — — — 

Tokom života uvidio sam, da je apsolutnu neutralnost nažalost ne- 
moguće zadržati. Neutralac može biti nezainteresovan, apatičan i mrtav, 
kao neka odbačena kost. Šta mu to vrijedi, kad su drugi ljudi, oni s ne- 
kim uvjerenjem, kao psi! Dohvate tu jadnu mrtvu kost i natežu je svaki 
na svoju stranu! 

Ali ipak princip je ostao! Možda jedini moj princip: biti svima pri- 
jatelj, sa svima ljubazan, ali ni s kim odviše! Nikakve posebne iskre- 
nosti ni pretople privrženosti. I još nešto: nikakve pretjerane ambicije! 

Ah, samo da te nesretne ambicije nije bilo (ne moje, jer ja sam 
udario tako pametnim pravcem!), koliko bih mirnije provodio svoje 
dane? Ne bih doživio zacijelo ni afere s Mrnjasovom šljivom, niti bi 
mi glava bila zamotana bolničkim turbanom — — — 

Počeo sam sasvim mudro. Svršivši gimnaziju kao osrednji đak, ni 
najbolji ni najlošiji, ja sam po savjetu mog oca, razboritog i skromnoga 
podvornika kod Kr. zem. vlade, otišao u Financijsku direkciju, pravo 
u računovodstvo. Divno zvanje! Nije osobito interesantno, ali nema 
nikakvog uzrujavanja. Dobije čovjek nekoliko knjiga, dva-tri »dnev- 
nika«, pak to vodi. Bilježi cifre, zbraja i odbija, kadikad i množi, pa 
ćak i dijeli, prenosi iz knjige u knjigu i — ni brige te sivi tiću, Rudolfe 
Drempetiću! 

Pri tom sam zapravo trebao i ostati. Bio bih doduše u manjem ran- 
gu, manje važnosti i ugleda u svijetu, ali bih imao svoj mir. Živci bi mi 
bili zacijelo zdraviji, a probava urednija. Napokon, i glava bi mi ostala 
čitava — — — — 

Međutim, ja sam se zaljubio. To jest nisam se baš ne znam kako 
zaljubio, već sam malo »hofirao«, udvarao, šetao, pratio »odabranicu srca 
svoga«. Na kraju sam se i zaručio, gotovo neopazice. I već onda mi 
počeše govoriti roditelji moje zaručnice (ugledna činovnička familija!), 
kako to nije nikakva karijera: računarska struka. Naročito njen otac, 
neki intelektualac, stvarno usijana glava. 

Upisah se dakle na univerzu, na pravo. No i dalje sam služio u mom 
računovodstvu, zbog plaće i zbog godina službe. Onda me oženiše i na- 

tjeraše da položim ispite. Čak sam i doktorat skovao. Žena je odmah 
dala štampati vizitkarte: 


Dr. Rudolf Drempetić 


Jednu je vlastoručno pribila na vrata našeg stana. 

Sad je tast počeo da mi traži zgodno mjesto. Imao je veza. Rekoše 
mi: ti si pametan, oprezan i marljiv, i uguraše me u — policiju! 

Ah, Bože moj, koliko sam puta požalio za onim mirnim stolom u 
računovodstvu! Tamo tihi, malo smrdljivi mir, a ovamo nemir, galama, 
prostota, baš zato jer me staviše u odsjek za ćudorednost. Doduše vrlo 
interesantno, zabavno kojiput..Iz početka naročito, a kasnije stalna re- 
peticija istih gadarija. 

Međutim slomilo se carstvo. Slike Franje Josipa, Karla i Zite ski- 
nule se sa zidova kancelarijskih kao crjepovi sa trula krova. Zabuna, 
metež. Ono što si do pred mjesec dana još gonio, sad treba da obožavaš, 
i obrnuto. Ali išlo je. Kod nekih neobično brzo i neobično živo, upravo 
nevjerojatno! Uostalom, činovnička duša treba da je elastična. 

Veze moga tasta, međutim, sasvim se rasklimale. Pa ma da sam i ja 
uznastojao pokazati najveći zanos za novo stanje, baciše me ipak u pro- 
vinciju, u neku slavonsku selendru, za pristava kod kotarske oblasti. 
Žena se uzrujala, uskokodakala se: »Kako to smije da bude? To je ne- 
pravda!« Iskonstruirala čak i neke moje zasluge za novu državu, pa 
zasluge tatine, a sve to plaćeno takvom nezahvalnošću. Grozno! 

No zamalo se i primirila. Dopala joj se provincija. Imala ona, ne 
toliko smisla, koliko veselja za gospodarstvo. Pilići, pačići, kokice — — 
poezija! I onda, ona Zagrepčanka, prva dama u selu. Šik, gracija, nepa- 
ivoreni kajkavski dijalekat, poznavanje raznih opera i opereta, svih 
glumaca, glumica i kino-zvijezda, sve je to od nje učinilo centar dru- 
štva u selu. Bez konkurencije. Pogotovo kad za pola godine dobih i 
upravu sreza. 

Što se mene tiče, ja sam ostao isti. Razborit, umjeren i oprezan. Još 
uvijek principijelni neutralac. Nije to bilo lako. Jer stalno je trebalo 
goniti jedne da ugodiš drugima. Pa onda valja imati nos, da namirišeš 
koliko, kada i kako. 

Skoro jedan decenij, ja sam tako taktizirao, lavirao, plivao kroz 
virove svih mogućih političkih situacija, i uvijek spretno i sreino. Sve 
zahvaljujući mojoj principijelnoj neutralnosti. Za mene su uvijek bile 
sve stranke, sve ideje, svi principi, svi ljudi, jednaki, svi jednako indi- 
ferentni, te me je samo želja, riječ, mig starijega priklonila čas ovamo, 
čas onamo. : 

Stekoh tako renomć jednog od najboljih upravnih činovnika. Čo- 
vjeka, kojega resi takt, danas tako rijetka krjepost! Ali uz takt i apso- 
luina, bezgranična poslušnost — — — 

Tako sam napokon dobio upravu sreza pavlovačkog. Pavlovac je 
simpatičan gradić, divno nalik na selo. Jedan mi avijatičar reče, da mu 
se sa visine učinio kao kobasica, koja je eksplodirala. Inače prašine, 
respektive blata dosta, zdrava voda iz vodovoda koji rado presuši, ro- 
mantična okolica, teren povoljan za komisije (sa gledišta i ekonomskog 
i estetskog), te napokon lijep stan sreskog poglavara. Zagreb ni preblizo 
ni predaleko. Dvije srednje škole. Zgoda za djecu, jer će moj Zlatko 
skoro u gimnaziju. Ukratko, ubavo mjestance. 

Kako nisam imao ambicija za velikog župana, pa ni za podžupana, > 
ne bih se protivio da tu napunim godine za penziju. Ali nikad čovjek 
ne zna ni sata ni časa! ... Otrcana istina, ali istina! 

Došao tako jedan akt sa oznakom »pov.«, to jest »poverljivo«. Ni- 
šta naročito. Jer je toliko tih »pov.« akata, te valja imati doista i njuha 
i duha, da dokučiš što je zbilja povjerljivo. 

Dakle u tom povjerljivom aktu javlja mi Gospodin Veliki Župan, 
da će u grad Pavlovac uskoro stići jedna odlična ličnost, poznati nacio- 
nalni radnik, uvaženi publicista — naučenjak, doktor Iks Ipsilonović. 
On će tu održati jedno ili dva predavanja »nacionalno-etičkog ka- 
raktera«. 

Najprije sam pomislio: »Šta to meni javljaju? Nije li za to pode- 
sniji direktor gimnazije?« Međutim, još nisam stigao, da sam sebi od- 
govorim, kad li dobijem novi akt, ovaj put »strogo pov.«. Naravna 
stvar, obustavio sam svako razmišljanje »kako i zašto«, već sam se pri- 
mio posla. Jer u naređenju je stajalo, da se mora za to predavanje za- 
interesovati mjesna inteligencija kao i širi krugovi građanstva. Povrh 
toga treba gosp. dru. Iksu Ipsilonoviću pružiti priliku, da dođe u direk- 
tan kontakt sa narodom, s okolišnjim seljaštvom, jer se taj gospodin 
mnogo interesuje za socijalno, ekonomsko i u opće kulturno stanje na- 
roda, za narodne običaje, pjesme, tradicije — — — 

Stvar malo sumnjiva. Govori se, da će u septembru biti izbori. 
Možda je to kortešacija svoje vrsti. Možda je doista neka kulturna ra- 
bota? i 

Odbacio sam te nezgodne misli. Uostalom, nisam ja pozvan, da 
time razbijam glavu. Glavno je da na predavanju bude dosta svijeta, 
da sve u redu prođe i da se napravi mali izlet, kakav teferić. 

Sve bi ispalo odlično, preko svakog očekivanja, samo da taj Pajo 
Vlajković nije u zao čas spomenuo Mrnjasa i njegovu šljivu. 

Svakako, prije nego li prijeđem na stvar, moram reći koju o tom 
neobičnom, fatalnom drvetu. 


2. 


Čudotvorno stablo 


Mrnjasi živu na Mačkovu brdu. Pola sela, sve sam Mrnjas. 

Najglavatiji od njih, najuvaženiji, najpametniji i, razumije se, 
najimućniji (jer i na selu obično idu uporedo imutak, pamet i ugled), 
bijaše Nikola Mrnjas. Nije bio samo odličan gazda, već se bavio i jav- 
nim poslovima ili »politikom«, prosto rečeno. Bio on perjanica i pouz- 
danik jedne moćne stranke. Bio dva-tri put općinski načelnik, a stalno 
općinski odbornik. Kandidirao za oblasnog poslanika, pa čak i za na- 
rodnog, ali na takvom mjestu gdje nije bilo mnogo opasnosti da bi bio 
izabran. (Ono bolje gospoda zadržala za se). No kandidat je bio i nje- 
govo se ime moglo čitati ne samo na plakatima, već i u novinama, a to 
nije mala stvar niti na Mačkovu brdu. 

Nikolina kuća jedna od najstarijih u selu, još iz graničarskih vre- 
mena. Iz nje, vele, potekoše svi Mrnjasi. Nedaleko od kuće, na samom 
ulazu u dvorište ispriječila se jedna stara šljiva. Iskrivljena i mrka, 
raskrilila grane, pa se izdaleka činila, kao da neka čađava babetina 
goni piliće iz kvara. 

Bijaše to znamenita Mrnjasova šljiva, kako su je svi u onom kraju 
zvali. 

O njoj se pričala čuda. Neki govorili da joj je sto, neki čak i 
dvijestotine godina, a ona, koliko sam od stručnjaka mogao doznati, 
bit će da je imala najviše pedeset-šezdeset godina. 

Smatrahu je čudotvornom. Sam gazda Nikola proglasio je takvom i 
mnogo bio ponosan s njom. Jer među ostalim čudesima i njemu je 
spasla život. 

Bilo to, veli, već poodavno, tamo desetak i više godina pred rat. 
Vratio se tada on iz Amerike, donio novaca, prikupio nešto zemlje, po- 
pravio kuću i kupio dva vola. Ponos čitave zadruge. Ljepota i snaga. 
Ali došlo zlo, nekakva valjda bedrenica, i padoše, poginuše divni voli, 
kao da ih je munja skresala. 

Smrklo se onda Nikoli Mrnjasu pred očima. Poomnilo mu i nebo i 
zemlja. Jer to bijaše kapital, mukom stečen u krutoj onoj zemlji Ame- 
rici. Ni kože nije mogao prodati, jer u zao čas natrapao veterinar, pa je 
dao sasjeći i zakopati, jer da je zaraza opasna. 

Nije se to dalo preživjeti, nego kad je zanoćilo, izvukao se očajnik, 
taj isti Nikola Mrnjas na dvorište, došuljao se do te šljive, zapeo omču 

o prvu granu, popeo se na neko burence. Zadjenuo onda glavu u omču, 
i: zbogom svijete, vrag te blagoslovio! Burence se oikotrljalo, a Nikola 
se zanjihao na grani — — — — Ali ne dade šljiva, dobro drvo! Već joj 
puče grana, ma da je zdrava i debela bila i očajnik se svalio na zemlju, 
kao da je sa ljuljačke sletio. 

I u onaj čas mu se okrenula pamet! Neprilično mu se učinilo to 
vješanje. Ožuljalo ga uže oko vrata, pa u onom zadnjem trenu, rek bi 
da je i požalio za životom. Skinuo i sakrio uže, otkotrljao bačvicu i ušu- 
ljao se u kuću, kanda ništa i nije bilo. 

Sve ispalo dobro. Od onda on stekao, odgojio i prodao još lijep 
broj onakvih volova, proživio i dobrih i loših dana. 

Tu se dakle šljiva pokazala dobročiniteljicom i mudricom, pa ju je 
Nikola Mrnjas zavolio kao majku. 

Međutim učinila ona njemu i njegovoj kući i drugih usluga. Da 
spomenem samo onu sa benzin-motorom — — — — — Historija prilično 
interesanina, jer je tu šljiva nastupila, može se reći, aktivno, i ako 
to nije inače u prirodi članovima biljevnog carstva. 

Nabavio Mrnjas motor i vršilicu mašinu. Prvu u onom kraju. Na- 
bavio on to negdje u Slavoniji »ispod ruke«, za jeftine pare, od nekog 
mlinara. Naučio ga ovaj kako se s motorom barata i upravlja. 

Došla žetva i vršidba, pa će gazda Nikola najprije sebi da omlati 
ječam i pšenicu, a onda bi da zareda selom, pa da služi debele pare, u 
gotovom i na ušur. 

Nastaviše dakle motor, napeše kajiš na vršilicu. Natočiše benzina, 
namazaše uljem, pa pomozi mili Bože! 

Skupio se svijet, i poslen i besposlen, da vidi čudo, jer te vragolije 
još mnogi u Mačkovom brdu ni vidio nije. 

Gazda Nikola važno i ponosno pristupio k mašini, odvrnuo onaj 
zavor, te motor prasnuo jednom, prasnuo drugi put, dok nije zagrmio 
kao sto gromova, a točak zamašnjak zavrtio se ludo kao zvrk. Zaigralo 
Nikolino srce 'od sreće i ponosa, kao da je on sam izumio tu mudriju. 
Žazviči i vršilica te stadoše u nju veselo bacati snopove. Ali tek što se 
osu prvo zrnje, viknu neko derište iz svega glasa: 

— Bježte ljudi, pobježe mašina! — 

I doista, kako ni motor niti vršilica nisu bili dovoljno učvršćeni, 
a teren strm, to se uslijed zamaha i trešnje rasklimali potpornji, a 
garnitura se stala pomicati niz brdo. Nastade vika: 

— Stoj! — — — Drž! — — — Ne daj! — — — 

Pokušao gazda Nikola da zaustavi motor, ali u onoj zabuni i izne- 
nađenju zaboravio kako se to radi, pa ga pognao još jače. Zatreštao 

taj vrag kao da će se razletjeti, te da će niz brdo. Razbježale se popla- 
šene žene, razvitlala se djeca, kao prašina. 

Poplašili se i ljudi pa i sam Nikola, te se ni on više nije usudio 
da u vraga dira. Jedva nekako odbaciše remen sa vršilice te tako ba- 
rem nju spasiše. Ali motor sad olakšan zatreštao još oštrije, pa još brže 
niz brdo. Gazda Nikola već odmanuo rukom: odnio vrag đavola! 

Ali na svom neobičnom putu nagazila podivljala mašina na tu istu 
šljivu. Pritisnuo motor, ali šljiva ne da! On se zaduvao od jeda i prkosa, 
propinjao se, misliš, popet će se na drvo ili će ga svaliti, ali stara se 
šljiva ne da. Ne popušta! 

Vidješe ljudi šta je, dohvatiše nekakve lance i užeta te privezaše 
poludjelu mašinu uz tu svetu šljivu. Kad u motoru izgorjelo ono ben- 
zina, a on odahnu i smiri se, kao da je umro. 

Kasnije dabome naučio Nikola bolje rukovati s mašinom, pa onda 
vodio brigu, da sve bude dobro smješteno i učvršćeno, tako da više 
nije bilo muke ni neprilike. Ali eto, da ne bude te šljive, propao bi bio 
i motor, otišli bi lijepi novci, a o bruci da se i ne govori. 

Poskočila cijena šljivi ne samo u očima Nikole Mrnjasa, već i čita- 
vog sela. 

Pored još nekoliko manjih zgoda i nezgoda, u kojima je to zna- 
menito drvo »odigralo važnu ulogu«, ne može se prijeći preko jedne, 
u kojoj je to drvo pokazalo naročitu mudrost. 

Stvar više manje familijarna, rodbinska. Početak, odnosno sadržaj 
historije u neku ruku nemoralan, ali svršetak s odličnom moralnom 
poentom. 


Velika bijaše Nikolina kuća. Družine svakojake u njoj. Među 
ostalima i jedna cura, samohrana, sirotica iza Nikolinog mlađeg brata 
Marka. Otac joj poginuo u ratu, a mati umrla u porodu. Ostalo tako 
dijete Nikoli i njegovoj ženi na brizi. 

Dok je malena bila, ni po muke. Ali kad dijete odraslo, razvila 
se od njega cura zgodna, ljepušna a pomalo i vragometna. Malo više 
nego li je bilo dobro. 

Momci sve oko nje, no ne bijaše nikakve neprilike sve dok se u 
selo nije doskitao nekakvi šuster. Bilo ga je svagdje, po svim ćoškovima 
zemlje i države, te na kraju dopade na Mačkovo brdo, gdje je imao 
nekog daljnjeg roda. | 

Otvorio čovjek radnju. Sjedi radnim danom on na tronošcu, kvrca 
klince u džonove i fučka kao kos. Nedjeljom se udešava kao kicoš pravi. 
Novo odijelo, gradsko, šešir nahero, a ružicu u zapučak, pa oko cura. 

Zapelo mu oko za Maru. Malo za Maru, a malo i za njen dio, koji 
je od očinstva imao zapasti te za materinstvo, koje bijaše prilično. 
Dobro bi mu došao taj miraščić. Kupio bi mašinu pe so pa od- 
selio možda i u varoš. 

Tako on oko Mare. čak je i zaprosio. Ali odbiše ga. Dadoše mu 
uvijeno do znanja; da ga još dovoljno ne poznaju. Niiko ne zna pravo 
iko je on i kakav je. U stvari gazda se Nikola bojao, da se srodi 
s takvom gradskom mušterijom, koji bi ga znao kod miraza operušati. 
U Nikoline gazdarice Stoje javila se opet zavist: što da to siroče postane 


gospa — majstorica, a njihova rođena kći da ostane puka graničarka 
— seljakinja?! Neka cura uzme momka prema sebi, seljaka — grun- 


taša, da ima na čemu i od čega da živi. 

Mudar bio šuster pa se pritajio. Mišljahu Mrnjasi, riješili se po- 
kore. Ali šuster znao naći zgodu i priliku, te najprije na putu, pa 
kod crkve, pa u sumraku u vrbiku nalazio se sa curom i sasvim je 
smutio. Kad došla jesen i zima, kratki dani a duge i crne noći, on 
preko plota, pa kroz prozor k curi na konak, a nitko ni da bi naslutio. 

Išlo to sve dok jednog dana oštro oko gazdarice Stoje ne opazi, 
da stvari nisu u redu. Zovnu ona svoga Nikolu. 

— Slušaj, Nikola, ova Mara nešto pljucka! — — — 

— Pa neka pljucka, na volju joj! — otresao se Mrnjas. 

— Uh, muška pameti! — zastenja Stoja — Baš ste vi ljudi nedo- 
tupavan svijet! Zar ti, čovječe, ne znaš, šta to znači kad žensko čeljade 
stane da pljucka?! — — — 

Otvoriše se oči gazda Nikoli. 

— Pa nije moguće? Ma šta divaniš, babo, koješta? — — — 

— Eto, kad ti velim! — — — Pitaj onoga šustera, zemlja ga pro- 
guiala, da Bog da! Osramoti nam curu, osramoti kuću! — — — 

Pozvaše djevojku, te s njom strogo: što je na stvari? Zaplakala 
cura i priznala skrušeno: bit će da je u četvrtom mjesecu. 

Šta sad? Batine su koristan lijek, ali za njih je prekasno. Treba 
još nešto učiniti. Ništa drugo, van dati je tom šusterskom magarcu. 

Pozvaše i njega, a on, bezobraznik, slegao ramenima pa veli: Eto, 
ljubav! — — — 

— Vrag ti ljubav odnio, zar tako, s curom? — — — 

— Ne ću valjda s babom! — — — odgovara taj, kao da čita iz 
šuster-kolendara. 

Nije bilo druge dadoše mu djevojku. Propisno je opremiše. Šu- 
stersku šivaću mašinu dobaviše. Ali mladoženji ni to dosta, već da se 

cura u civilno presvuče. I ona sama navalila. Hoće da bude gospoja- 
frajlica! 

Kad je đavo sve odnio, pristadoše i na to. Donio momak iz grada 
još i vijenac i velo za mladenku. Da sve bude na gradsku. 

Mrmljao Mrnjas: cura u šestom mjesecu pa da meće vijenac na 
glavu. Pa još i »šlajer!« Ali odmanuo rukom — — — 

Došao dan svadbe. Udesila se mlada fino. Na glavi joj vijenac i 
»šlajer«, rekao bi sama nevinost. Tek se trbušak malo napeo! 

Posjedaše u kola, da će u crkvu. Zasviraše svirci, zajuškaške sva- 
tovi, kresnuše kubure, jurnuše kola. Međutim kad oni iz dvorišta, ispod 
one znamenite šljive na ulazu, a ona jednom svojom granom, kao mačka 
šapom, zahvati i skide i vijenac i velo. 

Osta mlada gologlava, poigraše joj kose na vjetru. 

— A joj — vrisnu ona — moj vijenac! 

— Stoj, stoj! — uzvikali se svatovi te jedva zaustaviše razigrane 
konje. Skoknu jedan, da će skinuti vijenac sa grane, ali gazda Nikoli 
već dozlogrdila sva ta sprdačina, te on zagrmi sa svojih kola: 

— Ostavi! Zna moja šljiva da to ovu mladu ne patri ! — — — 
Tjeraj! — — 

Zahihotaše svatovi, pucnuše bičevi, pojuriše konji. Odvezla se 
mlada u crkvu gole glave, malo raščupana, mnogo rastužena. 

Ostade vijenac i koprena na granju, na veselje vjetru koji s njom 
zavitlao kao sa barjakom, i djeci što no se brže bolje popeše na drvo! 


Je li čudo, te sam i ja, poglavar sreza kamo je spadalo i Mačkovo 
brdo i slavna familija Mrnjas, morao da progutam jednu šljivu sa te 
fatalne voćke? 


3. 


Ideologija sveobuhvatnosti 


Divljom brzinom, kao vjeverica uz orahovu granu, naš se auto 
uzverao uz vrioglavu strminu na visoko Mačkovo Brdo, pravo pred 
kuću čestitoga Nikole Mrnjasa. Od huke i grmljavine »druge brzine« 
našeg motora, od drečanja kriještave sirene zaoriše brda i doline. 

U jednom trenu sjatila se djeca sa svih strana, kao grlice na strno- 
kos. Kuštrave djevojčice s prljavim keceljama, dječaci u prostranim 
gaćetinama, sa šeširima preko uha (kroz poneku rupu dražesno je virio 
čuperak kose), svi bosi i slikovito musavi, nekojem u ruci još bičalo 
ili prut kako je čuvao blago. Sve bez razlike jednakim udivljenjem 

blenuli u čudo, na Mačkovu brdu još neviđeno: u automobil, pun ne- 
poznate gospode. 

Kako im se oči raširiše! Može li se ičije oko tako široko zagledati, 
kao u djeteta nekog zabitnog sela, kad nešto ovako neobično vidi?! 
Čisto sam osjećao kako nas te oči, netremice u nas uperene, gutaju, 
kako u njih ulazimo čitavi, u svom svojem ekzotičnom veličanstvu, pa 
onda kako se u tim zjenicama registriraju pojedini interesantni detalji: 
automobilske naočari, kape, kožnate rukavice, zlatni zubi, automobil- 
ska trublja i sjajne kvake na vratima — — — 

O, koje li sreće i blaženstva, kad bi neki od nas mogao da na svijet 
i život gleda s tako blaženim udivljenjem! 

Nađosmo se pred jednokatnom, od starosti pocrnjelom drvenja- 
rom, što no se na vrh brijega, a na čelu raštrkana sela, nakrivila, kao 
šubara na čupavoj glavi. Kroz mala okanca na gornjem spratu provi- 
rila dva-tri preplašena ženska lica, dok se niz otvorene drvene stepe- 
nice, što su se uz kuću prislonile, žurio sam gazda Nikola, očito izne- 
nađen, a valjda i obradovan. 

S mnogo buke i teško uzdišući počesmo se izvlačiti iz onih du- 
bokih i mekanih sjedala, kao čizme iz debela blata. Nemarnovažnim 
gestima poskidasmo, neki kape da poravnamo frizure, drugi šoferske 
naočari (što je izazvalo pravu senzaciju kod dječurlije), protegnusmo 
energično krsta i noge, pa se dobrostivo porukovasmo s domaćinom. 

Bijasmo svi razdragani, veseli, u onom širokom rasploženju, kad 
je čovjek doista sretan, što je živ. Bilo je to od oštre vožnje, od svježeg 
zraka, od vedrine neba, a još ponajviše od omašnog onog pletenog 
»bocuna« nekog ludog rizlinga, što ga ispismo na proplanku šume Haj- 
dučice, u raskošnom hladu snažnih hrastova. Tu je naš Pajo — silni 
Vlajković, advokat i poznati narodni čovjek na moju molbu i spora- 
zumno sa mnom priredio odličnu zakusku našem uvaženom gostu g. 
dru Iksu Ipsilonoviću. 

Ispočetka se malo nećkao. Bojao se možda konkurencije, jer je 
i doktor Pajo imao nekih političkih osnova. Međutim, kasnije se udobro- 
voljio i pristao. Da li zato što sam ga uvjerio, da je dr. Ipsilonović 
ne samo njegov istomišljenik, nego idealan nacionalan radnik, čovjek 
ideje, tako reći naučenjak, ili su tu bili kakvi drugi računi — — — 

Uostalom, o tom gospodinu Ipsilonoviću vladali su u našem gradu 
sasvim nejasni, čak i protuslovni pojmovi. 

Moj pristav na pr. po naravi sklon paradoksu i neodmjerenim 
izrazima (koji ga je samo đavo natjerao u upravnu službu?), tvrdio je 
za tog uvaženog nacionalistu: 


u 

— Sjećam ga se iz devestodevetnaeste: divlji komunista! — — — 

Pređdosmo mukom preko tako nezgodnog ispada, tek je neki pro- 
fesor mislio, da ga se sjeća kao umjerenog socijaliste. 

Dvojica trojica zapamtili ga kao ljutog nacionalistu, i to pomalo 
fašističkog nastrojenja. 

Gradski načelnik, pristaša seljačke ideologije, sjećao se Ipsilono- 
vića, da se zagrijavao za zelenu internacionalu. 

Doktor Goranić, pokršteni Židov i nacionalizovani Eshaezijac, inače 
ljubitelj senzacija, šaptao je tajanstveno, vrlo važno i autoritativno: 

— Pustite to, gospodo! — — — Sve je to samo firma, ali među 
nama rečeno (bilo nas je naime pet-šest), gospodin doktor Iks Ipsilo- 
nović je član najuplivnije slobodnozidarske lože — — —- Znadete li šta 
to znači? — — — 

Od nas doduše nijedan nije znao šta bi to sve moglo značiti, ali 
opet nitko nije pitao za razjašnjenje. Svi smo vidjeli uvjerljivi, pobje- 
donosni pogled doktora Goranića i bilo je nezgodno priznati sebe toli- 
kim ignorantom. Svakako, mogućnost ili vjerovatnost, da bi g. dr. I. I. 
bio slobodnim zidarom ulila nam je svima, pa i mom pristavu, prilično 
respekta. Seljak bi rekao: stvar nije bez vraga! — — — 

Razumije se, doček, boravak, a tako i samo predavanje doktora 
Ipsilonovića ispalo je odlično. Moja upravnička spretnost i moj takt 
»slavili su triumf« (kojega nažalost nitko osim mene nije vidio ni osje- 
tio). Ja sam uživao, ne zbog kakvog priznanja ili odlikovanja (premda 
ne bi bilo loše prišiti kakav ordenčić na žaket), već što je lično, gotovo 
umjetničko zadovoljstvo izvršiti vješto i uspješno jednu tako delikatnu 
zadaću. Sam doktor Ipsilonović nije ni slutio, koliko za taj uspjeh du- 
duje meni, jer prema broju opozicije (a to je čitav Pavlovac) on je 
mogao da doživi bombardement sa jajima ili što slično. Međutim, ta 
gospoda, ti »vodeći duhovi«, nas male, koji se računamo u »aparat« 
nagrađuju ljubaznim smiješkom i zaboravom. Od prilike onako kako 
sa par dinara otpravljaju nosača, koji im je na voz ponio kovčeg. Na 
voz do slave, časti i vlasti — — — 

Ali tu ne mogu da zatajim ogromno zaprepaštenje, kad sam ugle- 
dao toga doktora Ipsilonovića. Za Boga, onaj moj ludi pristav mogao 
bi imati pravo! Pomišljao sam, da se možda varam. Ali to lice snažno, 
mesnato, te tvrde, a opet nemirne oči iza debelih naočara, tu ćoškastu 
glavu, sve sam ja to vidio! Svakako sam vidio, a bilo je to 1920., kad 
sam u Slavoniji baš preuzeo upravu kotara. Nekako pred izbore za 
konstituantu doveli žandari ovog istog čovjeka ili njemu sličnog, jer 
da buni narod. Pozivao na revoluciju, bunu, pokolj — — — 

Zatvorih ga da se malo ohladi, a onda ga pustih uz nekoliko dobrih 
opomena i uputa o dobrom vladanju, postojećem poretku, o zakonima 
i državi. Sjećam se i sad njegovog hladnog, podrugljivog pogleda. 

Je li moguće da je to doista on? Tada fantastični revolucionarni 
internacionalac, a danas tako pitomi buržuj, patriota, nacionalac — — 


Uostalom, brzo sam odagnao sve te nezgodne misli, glavna mi je 
bila stvar da sve dobro ispane. Tu moram spomenuti i pavlovačkog 
gradskog načelnika Stražnjičića. On je stvarno vođ seljačke opozicije 
(jer i grad Pavlovac što je nego selo?) Premda je taj Stražnjičić bio 
poznat kao odrešit, beskompromisan opozicionarac, ja sam stajao s njim 
dobro. On mi čak u prijateljstvu često saopćavao važne stvari, koje 
sam ja, naravno, slao povjerljivo dalje. 

Na moju molbu on je na predavanje poslao sav svoj »glavni štab« 
i to, kako reče, »radi kontrole«, a povukao je i znatan dio purgarije. 
»Da čujemo, tog vladinog mudraca.« Preporučio im je ipak tradicionalnu 
pažnju prema gostu te »engleski mir«. : 

Osim građana dođoše i činovnici (jer »iako ne bude koristilo, moglo 
obi, ne dođeš li, naškoditi«), pa još nekoliko advokata, desetak dama i 
dvorana bila puna. 

Ljudima je doduše bilo dosadno, ali je ipak bilo pljeska, pa čak 
i cvijeća, a moja je Nevenka dirljivo izdeklamirala jednu pjesmicu. 
Uostalom ona je otprilike jednako tako razumjela to predavanje, u 
kom se govorilo o »etici sile« i o »tajanstvenim putevima narodne duše« 
(ili »providnosti« — ne znam doista točno), koliko i mi, tako zvana inte- 
ligencija. Sjećam se da je bilo govora o Nietzscheu i nekakvom Hegelu, 
o Kemal-paši i Mussoliniju, a razumije se i o Kraljeviću Marku, Majci 
Jugovića i t. d. Nisu naši provincijski mozgovi za takove napore! — — 


Poslije predavanja bio je u restaurantu ručak, na kome je održano 
nekoliko toplih patriotskih govora. Nakon crne kave, posjedasmo nas 
nekoliko, uže društvo, u auto doktora Paje, da našem učenom gostu 
dademo prilike kako bi došao u kontakt sa samim narodom, a uza to 
i da se malo razonodi. (Nitko nije ni slutio, kako je sve to predviđeno 
u onom »strogo pov.« aktu). 

Prošli smo dva tri sela, ali ništa se naročito nije desilo. Bila _ je 
nedjelja i ljudi su sjedili pod tarabama i po grabama uz cestu, pa uz 
lijen razgovor, dobrohotno gutali prašinu, koju su dizali automobili. 
(O mirijadama bacila nitko ni pojma!) 

Zaustavili smo se tu i tamo. Naš se odlični gost upuštao u srdačne 
razgovore, o ljetini, o porezu, o zdravstvenom stanju, a na kraju o 

čuvanju lijepih narodnih običaja i nošnje. Gledahu ga kritički: ili je 
neki od financije ili misli kandidirati! — — — 

Napokon se nađosmo u hladu šume Hajdučice, u miru božjem. 
Prostrli ćebe po travi, a Pajo izvukao iz automobila svakojakeg me- 
zeluka i đakonije, pa još bocu vina. Bio prekrasan ljetni dan, nebo 
vedro, a poslije one dosta tople prašine u kolima, raskošno nas je raz- 
galjivao laki vjetrić u debeloj sjeni, opajali nas snažni mirisi šume. 
Divna je majčica Priroda! 

Bilo nas je petorica. Doktor Pajo Vlajković, advokat, predsjednik 
organizacije jedne od stalno vladajućih stranaka i vlasnik automobila. 
On je bio u neku ruku i domaćin. Zatim, razumije se, doktor Iks Ipsi- 
lonović. Onda gradski načelnik Stražnjičić, koji kao opozicionalac nije 
baš spadao u naše društvo, ali ja sam prišapnuo odličnom našem g. Ipsi- 
lonoviću, da mu to može samo da podigne ugled i povjerenje i u pro- 
tivničkom taboru. Načelniku Stražnjičiću opet godilo, da bude u krugu 
velikih ljudi. Napokon bio je tu osim moje skromne malenkosti i doktor 
Goranić. Njega doduše nitko nije zvao, ali on se tako ljubazno i ushi- 
ćeno prilijepio uz g. Ipsilonovića, da ga je bilo nemoguće otkinuti. 
Uostalom, kad se čovjek vozi automobilom, liječnik nije na odmet. 

Pravo reći nije to bilo pravo društvo za veselicu. Za piće smo bili 
trojica: Vlajković, Stražnjičić i ja. Istina, nisam ja neki veći kalibar, 
ali opet mogu da potegnem, a i to najradije kod kuće, na samu. Sjedim, 
pa pijucnem čašicu, pa onda šetam malo, pa opet pijucnem. Sve bez 
zdravica i buke, a i sa ženom je mir. Samo u posljednje vrijeme opazio 
sam, da mi nos nekako bubra, neke plave žilice iskočile — — — Nije 
mi baš do ljepote, ali nezgodna je stvar — — — 

Vlajkoviću eto ne škodi ništa, no on je ljudeskara, dok je »biirger- 
majster« Stražnjičić neki gurav dripac (sa »kriminalnom lubanjom«, 
što rekao moj pristav), ali može začudo da izdrži. Jedino što boluje 
od makedonskih sevdalinki, iako je po zanimanju separatista. Kad za- 
urla, ne možeš ga do zore zaustaviti. 

Jedini doktor Goranić (alias Berger) ne pije. Ne toliko iz principa, 
koliko zbog nekog umišljenog želučanog katara. Gost pak, doktor Ipsi- 
lonović deklarirao se strogim apstinentom. 

Unatoč mom prirođenom respektu prema čovjeku iz »vodećih kru- 
gova«, ta mi apsolutna apstinencija nije bila simpatična. Apstinenti iza- 
zivaju u meni sumnju, da ne misle dobro, a i sažaljevam ih. Život je 
tako kratak! 

Međutim naš doktor Pajo priredio zakusku tako rafinovano, sve 
ukusno, ali šumarski papreno i začinjeno, te je bilo nemoguće piti vodu. 

Pa još vodu mlačnu i bljutavu. Nije bilo druge, te i apstinenti liznuše 
malo vina. Navalismo na gosta: 

— Ali g. doktore, samo za jedan centimetar otpijte! — — 

Pozvavši se na izuzetne prilike, otpio on i za 3 centimetra, a doktor 
Goranić, kako je bio prilagodljiv, zaboravio na svoj želučani katar, 
te stao eksirati, ne bi li dobio veću cijenu pred članom »najuplivnije 
slobodno-zidarske lože.« 

Što se nas drugih tiče, mi smo se držali reda, i bocun bio, nakon 
2—5 sata naše zabavice, prazan. Mi raspoloženi, razdragani. Nikome se 
nije račilo vraćati se kući, u onaj dosadni grad. Tu eto pade Paji Vlaj- 
koviću na pamet fatalna ideja: da se odvezemo do Nikole Mrnjasa. 

Ideja bila prihvaćena zanosno. Načelnik Stražnjičić zaurlao odmah 
neku komitsku i nije se dao smesti, ma da su iz onog rajona sve ptice 
iščezle, i ma da mu je doktor Goranić u lice vikao: 

— Nije tako! Falš pjevaš, falš! — — — 

Našem odličnom gostu rastumačismo tko je i što je Nikola Mrnjas, 
a nismo zaboravili spomenuti ni čudesnu šljivu. Dakako, čovjek prožet 
duhom narodnim, publicista i filozof, zagrijao se također za taj predlog. 
Naročito za tu šljivu. To je nešto »ekstra«, delikatesa za nacionalne 
gurmane. 

Posjedasmo u kola i za četvrt sata banusmo na Mačkovo Brdo, 
pred kuću čestitoga Nikole Mrnjasa. 

To je čovjek Paje Vlajkovića, što se kaže, i dušom i tijelom. Hoćeš 
li u izborima, hoćeš li u općinskom odboru, bilo u kakovoj deputaciji 
koja se tuži na nepoćudna činovnika, hoćeš li baš i za tučnjavu, za sve 
je Nikola Mrnjas, sve onako mrk, ozbiljan i težak. 

S druge strane ni njemu nije loše. Namiče Paja njemu kad treba 
načelničku čast, pa onda preko Šumske direkcije koji dobar hrastić, 
pa kakovu omanju liferaciju, te koju hiljadicu iz izbornog fonda, te 
stipendij za sina — — — Kao da su rod, a neki zlobnici govorili, da i 
jesu, jer da je doktor Paja, kakav je bećar bio, nekoć milovao Nikolinu 
ženu, a poslije pomalo i snahu — — — Ali to su njihovi računi. 

Fakat je, da se Pajo osjećao kod Mrnjasa kao kod kuće. Zato on, 
i ne govoreći tko smo i što smo (uostalom, osim g. 1. 1., Nikola nas je 
sve poznavao), udario pravo: 

— Brate, imaš li vina? — 

Kolikogod je taj Nikola bio čovjek od oka, snažan, i dostojanstven, 
sad se tu ušepriljio kao ciganin pred žandarima. Nije, veli, ni sanjao, 
da će dobiti takve goste, inače bi bio nabavio. Imao je nešto svoga vina 
od cijepljene loze, nešto direktora, ali to se sve popilo odavna. Nego 
ako ćemo rakije, šljivovice? 

Dobro, pa ćemo šljivovice. Poslije vina i red je, da se pije rakija! 

Pred kućom bio dugačak sto, te mi posjedasmo za nj. Iznesoše 
odmah pred nas sira i kajmaka, pa pršuta i kukuruzna kruha (naravno, 
uz mnogo ispričavanja), te ništa manje nego dvolitru šljivovice, žeženo 
zlato. Nismo pravo ni odahnuli od začuđenja, kad li nas u novo čudo 
staviše čaše: sve vinske, a pred doktorom Ipsilonovićem stvorila se čak 
i »krigla«<. 

Nije koristilo buniti se, jer drugih čaša nije ni bilo, te mi zajedno 
s našim gostom zaključismo: 

— Divan je naš narod! Prava je slast njemu služiti! — — — 

Dohvatismo krezube viljuške i zubate noževe, koji nisu bili baš 
najsolidnije očišćeni (tako da se dr. Goranić higijensko-kritički mrštio), 
te udarismo neki po siru i luku, a neki po pršutu. Šta nam je preostalo, 
nego da u narodnom duhu zalijevamo šljivovicom? 

Sve je to davalo čar avanture, dočaravalo miris zemlje i kontakt 
s dragim i dobrim našim narodom. (Koliko je takav kontakt ugodniji, 
nego, recimo, kad se uijerava neplaćeni porez? — — >) 

Kucnusmo se i gucnusmo: odlična robica! — — — Blaga i jaka u 
isti mah! Mirisna i plemenita tekućina! Pije se kao medovina, a dušu 
grije kao dobra riječ. Šta su svi ti konjaci, likeri, wiski i kojekakvi 
kokteji, prema pravoj, pametno i pobožno pečenoj šljivovici! — — — 


Poželismo gazda Nikoli dobro zdravlje, a on nam razdragan ispo- 
vjedio, da je sva ta rakija od šljive baš sa tog istog znamenitog stabla. 
Pokaza nam to drvo, što se desetak koraka od nas ustremilo, ozbiljno i 
mrko. (Stvarno, ništa neobična: šljiva, kao šljiva!) Naravno, nije Ni- 
kola propustio da nam ispriča znamenita djela tog drveta, uvjeravajući 
nas, da je i njena rakija »odistinska«, nagoneći čovjeka da priča i naj- 
skrivenije tajne svoga srca, pa čak i ono za što ni sam ne zna, da mu 
je u duši. 

Premda je to osebina svih alkoholnih pića, mi se malo lecnusmo, 
jer »oikrivanje tajna srca svoga« nije bilo nikad naročito zgodno ni 
korisno. 

Što se mene tiče, nisam imao čega da se bojim. O opasnim proble- 
mima, kako sam već istaknuo, nisam imao uopće nikakvog uvjerenja, 
nikakvih kritičkih pogleda. Nisam imao niti kakvih naročitih ambicija, 
nego da me ostave na miru. Dakle duša mi bijaše prazna i čista, kao 
najbrižljivije isprana boca. 

Malo sam se pobojavao za Paju Vlajkovića, iako je bio pravi vla- 
din čovjek, no prilično plahovit. Za doktora Goranića znao sam, da je 
u političkom pogledu čist kao i ja, a za ostalo me nije bilo briga. 


312 HRVATSKA REVIJA 








Najvećma sam bio u neprilici za gradskog načelnika Stražnjičića. 
Znao sam ga kao opasnog fanatika zelene ideologije. Samo da se on ne 
istrči! — — — 

Uostalom zar je zbilja ta šljiva toliko opasna? Tko da toliko pažnje 
posveti seoskim brbljarijama! One mogu biti interesantne sa gledišta 
folklora, no ništa više! Pa i naše raspoloženje bijaše takvo, te nitko 
osim mene nije uopće mislio ozbiljno na neku opasnost. Cmrkala se 
Mrnjasova šljivovica kao limunada. 

Kucali se, nazdravljajući jedan drugom, a posebno opet Nikoli 
Mrnjasu, u kome nađosmo inkarniran naš divni narod! 

Međutim, šljivovica djelovala je plemenito. Srca se zbilja raširila, 
ljubav i međusobno razumijevanje sjalo iz očiju. 

Sam Stražnjičić, koga sam smatrao zagriženim protivnikom režima, 
raspalio gromki govor #z kojega je na najveće moje iznenađenje iza- 
šlo, da on s radošću prihvaća svaki program i svaku ideju, samo »ako 
velikom cilju služi«. Taj »veliki cilj« je svakako sreća našega naroda. 

Doktor Pajo Vlajković, kao da nije bio istog mišljenja, nešto se 
stao mrštiti, dok je mali židov Goranić vikao iz sveg grla: — Tako je! 
Tako je! — — — 

Sunce je već zapadalo, blago se vraćalo s paše, divna hladovina se 
spuštala na zemlju. Od oduševljenja zaplitali nam se jezici. 

Doktor Goranić stalno se derao: — Živila širokogrudnost! — — — 

Tu je sada prihvatio riječ naš odlični gost, doktor Iks Ipsilonović. 
Iza njegovih debelih naočara tronuto se krijesile mudre oči, te on stao 
mirno ali uvjerljivo i dostojanstveno razlagati svoju, kako on reče 
»ideologiju sveobuhvatnosti«. 

— Jest — rekao je on — gospoda imadu pravo, duša treba da je 
široka, grudi prostrane. Tu široku dušu zamišljam ja kao neki starin- 
ski, impozantni ormar. Tu ima mjesta i za rublje i za odijela. Tu visi 
frak, tu žaket, pa sako, pa športsko odijelo, zimski kaput i proljetni 
ogrtač — u kratko čitava garderoba — — — 

— Eto vidite, gospodo — nastavljao je on — duša i pamet inteli- 
gentnog čovjeka treba da je kao ovaj ormar, ona treba da bude garde-' 
roba ideja otmjenog gospodina! — — — — 

— Grandiozna misao! — stao vikati doktor Goranić, kojemu je 
rakija sasvim pomutila pamet. Pa čak. i načelnik Stražnjičić, iako fana- 
tik jedne stranke, raznježio se, upiljio svoje nemirne, parcovske oči u 
doktora Ipsilonovića, gutajući svaku riječ. 

— Da, da — — — ha — ha — — — dahtao on — da — da — — — 


Izvrsno! — — 

Razdragao se doktor Ipsilonović — posumnjao re li zbilja ta 
rakija odistinska — jer evo kako je nastavio: 

— Kažu za mene, gospodo, da sam svim bojama namazan — — — 

(Ja se sve onako zagrijan rakijom, smrzoh! Odgovornost je tu! —) 

— Bože moj, namazan! — nastavio on, upilivši pri tom: u mene 
bezobrazne one oči (Je li se i on sjetio?) — Kako li je to shvaćanje usko 
i plitko! Vele: bio je crven, pa zelen. pa šaren, te ovakav, te onakav, a 
uvijek među prvima i u pravo vrijeme! — — — Opet kažem, kako je 
to usko i kako plitko! — — — Ništa se ne ispričavam. Naprotiv! Na- 
ravno da sam bio! Jesam li zato prevriljivac? Zamislite čovjeka, koji 
ljeti nosi bundu, a zimi tenis-pantalone! To tako zvano uvjerenje, po- 
gled na svijet i šta ti ja znam, šta je to drugo nego odijelo, kojim se 
pred svijetom pokazujemo? Skrivamo li to uvjerenje, onda je ono ili 
otrcano i musavo, kao stara košulja ili nije naše. U svakom slučaju 
uvjerenje, pogled na život, imadu za ljude važnost odjeće. Ne pitamo 
li se: koje si ti farbe? — — — Dakle, pošto je, kako vidjesmo, deplasi- 
rano zimi nositi ljetno odijelo i obrnuto, mi tako postupamo i.sa našim 
političkim i socijalnim uvjerenjima. Prema sezoni. Naravna stvar, pri- 
hvativši novo uvjerenje, obukavši novo odijelo, ja ga nosim tako po- 
nosno, čuvam ga ljubomorno, kao i ono pređašnje. Pobit ću se sa sva- 
kim, tko mi ga pokuša oteti ili zaprljati! — — — 

Čovjek treba da ima u neku ruku garderobu uvjerenja, garderobu 
ideja, misli vodilja — — — pa će u svakoj sezoni, u svako vrijeme biti 
savremen, biti među onima koji diktiraju, koji vode — — — 

To ja zovem gospodo »ideologijom sveobuhvatnosti«, filozofijom 
širokih duša, garderobom, ako baš hoćete, ideja! — — — > : 

Ja sam ga razumio i bio sam sasvim smućen. Doista, to je bio isti 
onaj tip iz god. 1920. Doista, evo ga, kako je daleko dotjerao sa svojom 
ideologijom sveobuhvatnosti! Još malo pa će postati i ministar. A ja kao 
neutralac? — — — 

Čini se da su ga i drugi razumjeli. Svaki na svoj način. Načelnik 
Stražnjičić raznježio se i gotovo rasplakao. Pred njim se — reče — 
otvorio novi veliki svijet! — — — 

Sam govornik bio je tronut. Ispio je u nekom blaženom deliriju, 
svoju »kriglu« do dna. Ne bijaše nikakvo čudo, što je njegova teška, 
ćoškasta ili kako se on sam izrazio »rasna« glasa umorno klonula 
na sto. 

Na stolu bio rusvaj. Nekakva svijeća sablasno dirala, osvjetljujući 
bijedne ostatke sira, kruha, razbacane i raskvašene čikove i prljave 
čaše! Društvo se zapravo razbilo. Nestalo je one potrebite koncenira- 
cije, već sve dva po dva udarila u teške rasprave, uvjeravanja — — — 

Došao guravi Stražnjičić k meni, zagrlio me, .a one mu parcovske 
oči samo igraju, igraju. 

— Dosad sam bio fanatik jedne ideje, a sada sam fanatik svih 
ideja — — — svih ideja — — — ali u pravi čas! — — — 

Očito ga nisam shvatio, jer je stao da mi čita lekciju: 

— Šta ono tvoje činovničko: immer mit der Regierung! — — — 
To ti znači: »immer der Diener«! Okreni ti drukčije: immer an der 
Regierung! — — A? — — 

Nimalo ne sumnjam, da će taj dripac napraviti karijeru. Ovakovi 
su uvijek na površini! 

U navali tih misli, u žestini raspravljanja i ne opazismo, da nam 
se doktor Ipsilonović nekud izgubio. Uostalom, tko je onda na koga 
mislio? — — — 

Ali u to kvrcnu mene nešio u glavu. Onda doktora Goranića, pa 
malog načelnika, dok napokon u čašu Paje Vlajkovića ne padnu jedna 
zelena šljiva. Zgledasmo se svi, ali nigdje nikoga. 

Opet doktora, koji je upravo zahrkao na stolu, pogodi čitava suha 
grana. 

Skočismo i tek tada konstatovasmo, da je doktora Ipsilonovića 
nestalo. 

Uzmuvasmo se po dvorištu da ga nađemo. Sumnjali smo, da nas to 
on gađa, ali kud ga je đavo odnio? Mene su doduše noge već slabo slu- 
žile, ali glava je funkcionirala prilično. Osjećaj odgovornosti za uva- 
ženo lice — — — 

Najednom zatrešti grohotan, upravo luđački smijeh, i otkud li, 
Bože, ako ne sa one začarane šljive!? 

Urnebes, oduševljenje, udivljenje! Sve to naše poludjelo društvo 
okupilo se oko tog nesretnog drveta, a na njemu između grana sjedi 
kao mačak učeni naš gost dr. Iks Ipsilonović. Čas mu u onom mraku 
bljesnu debela stakla na očalima, čas red bijelih, zdravih konjskih zubi. 

— Kolosalno, gospodine doktore, izvrsna misao! — dovikuje mu 
načelnik Stražnjičić. 

— Znam ja šta vi mislite — iskesio se Ipsilonović — Vi mislite, to 
je atavizam! Zar ne: pithecus satvrus? A? Ili možda tigar i jaguar? 
Hi čak papagaj? 


— Ne, ne to, nego jaguar! — — — počeo se derati doktor Goranić, 
koji se već probudio. 
— Majmun obični! — tvrdio je u basu Pajo Vlajković, koga sam 


jedva ušutkao. 
— Jok — odgovara onaj sa drveta i nadro se opet luđački smijati 
— Kameleon sam ja! Kameleon! — — — A šta si ti jadni poglavarčiću 

zinuo kao som? obratio se meni — Ti se čudiš, ti se nogom krstiš, bijed- 
niče! Kameleon treba da budeš, svijesni kameleon! — — — 

Zamislite, molim vas, ja sam upravni činovnik, kojemu je stavljeno 
u dužnost da dočekam tog odličnog čovjeka, da ga uvedem u narod, a 
ja ga doveo u situaciju, gdje on sama sebe javno proglašuje kameleo- 
nom. 1 nitko ne shvaća ozbiljnost položaja. Eto sam Pajo Vlajković, 
pravi krivac svemu tomu, i on se ushohotao, zagrlio Nikolu Mrnjasa, 
raznježio se: 

— Boga ti Nikola, jest odistinska ta tvoja rakija, a divna ti je i 
ta stara šljiva! Jesi li ga vidio: vođa narodni, kameleon! 

Ja se ušeprtljio, kumim i preklinjem: — Dosta, doktore, siđite sa 


. drveta! Slomit ćete nogu! 


Ali ne da se taj! Prokleti pak doktor Goranić kome se ta scena 
učinila »genijalnom« (nema doista veće životinje od apstinenta, kad se 
napije!), on je improvizirao po nekom šlageru pjesmicu: 

Kameleon, kameleon, 
Du bist ja unser Ideal! — — — 

Mjera je bila prevršena! Šta će reći Veliki župan, ako čuje?! Gotov 
sam, gotov! Jedva nekako uz pomoć šofera i Mrnjasovih momaka ski- 
nusmo tog čudnog filozofa sa drveta i strpasmo ga u auto. 

Odlanulo mi, da je i tako prošlo, samo nikako da Goraniću i Straž- 
njičiću zapušim njuške. Čitavim putem, dok je auto divlje jurio kroz 
mrku i sablasnu noć, derala se njih dvojica, pa i sam Paja im je sekun- 
dirao: 

Kameleon, kameleon, 
Ti si nama ideal! — — — 


4. 
Slom 


Slabo sam spavao te noći. I vino i rakija, i vjetar, prašina, vožnja, 
a povrh svega sav taj urnebes, taj skandal, sve me to slomilo. Nervi za- 
igrali kao žice na rasklimanoj tamburi. 

Nikako da zaspim. Okretao se i prevrtao u krevetu, pa se žena, 
koja ima hvala bogu dobre živce, stala već ljutiti: 

— Koga vraga ne spavaš? Šta ti je? Gdje su ti još izbori, a ti se 
već sada uzrujavaš! — — — 

Izbori. draga moja — trebao sam joj reći, tko zna tko će ih u Pa- 
vlovcu provoditi? Ja zacijelo ne! Moj se dekret već štampa! — — — 

Napokon nadolazio san od prevelika umora. Ali kakav je to san?! 
Oko mene sve neki fini konci, tanke niti, ali te niti stale debljati, pa 

nastala užeta — — — Biva mi jasno, to su »veze«. Veze doktora Ipsilo- 
novića sa mojim ministrom. 

Naravna stvar! Sjedi on na jednom drvetu, prelijeva se u svim 
bojama, divan kameleon, samo glava, ćoškasta, »rasna« lubanja i de- 
bele naočari kažu: to je doktor Ipsilonović. Na drugom drvetu sjedi 
jastreb, moj ministar. 

I sve kroz san ja u znoju lica slušam, kako kameleon govori 
jastrebu: 

— Toga Drempetića treba smeniti! 

— Ali on je odličan činovnik! — odgovara jastreb. 

— Odličan činovnik! — nasmija se pakleno kameleon — Ali on je 
glup kao panj. Njegova je glava zrakoprazan prostor. Molim Vas, dragi 
ministre, može li čovjek bez ikakvog političkog i socijalnog uvjerenja, 
da bude patriota? — — Ah, poznam ga ja još iz godine 1920. Mlakonja, 
mizerija — — — 

Budim se znojan, izmučen, prebit. Na prozorima već dršće blijeda 
svjetlost. To sviće dan. Ah, kako glup, bljutav dan! Meni je mutno, 
kiselo, gadno u ustima, u stomaku, u glavi. 

Ustajem umivam se hladnom vodom, ali misli se ne jazblatniše. 
Izlazim iz kuće i pravo pred hotel. Vrijeme je za jutarnji vlak, ali go- 
spodin doktor, kažu mi, još nije ustao. Međutim, taksi je već naručen. 

Ja se ušetao pred hotelom. Ne usuđujem se poći gore. Ipak, ne 
smije mi pobjeći. Možda ću što spasiti. 

Zamalo: evo ga dolazi! Dostojanstven, malo poguren, no ipak sna- 
žan. Bivol po staturi. Bistro i ledeno gleda kroz debele naočari. Žuri se 
do auta. Ja bih da ga pratim. On me hladno — uljudno odbija. Razumi- 
jem tu hladnoću, pak bih htio, da je otopim, da mu rastumačim stvar. 
Međutim on već sjeda u taksi. Što da mu reknem? 

— Gospodine doktore — glas mi je zadrhtao — izvinite, stvar je 
jučer ispala — — — 


— Ništa, ništa! — iskesio se on — Malenkost! Prijateljska podvala! “ 


— — — Pozdravite doktora Vlajkovića — — — 

— Ali zaboga — zaprepastih se ja — to nije istina! Uostalom, još 
danas će ona nesretna šljiva da padne! — — — 

Bljesnuše na to dva reda bijelih, zdravih, konjskih zubi, ošinu me 
đavolski pogled kroz debela stakla, mesnata šaka s kratkim prstima 
prezirno odmahnu i moj odlični gost nestade u jutarnjoj prašini pro- 
vincijskog grada. 

To je dakle rezultat moje revnosti! Muka me hvaia. Srce kao da 
mi je sjelo na dno želuca. Ipak ne dam se tako lako! Stari sam ja zec! 
Stvar bi se možda dala popraviti. 

.Ukloniti svjedoka te sramote, šljivu? Samo, ako iz toga ne ispane 
još veći skandal? što da učinim? Sjeći ili ne sjeći? Čitav sam se dan 
lomio. Ne znam zašto, ali učinilo mi se, ako tu šljivu posiječem, pa o 
svemu iscrpivo izvijestim nadležne, likvidirat će se stvar. Uvidjet će 
da je s moje strane sve učinjeno, da se stvar što prije zaboravi. 

Počela oko 8 sati i kiša da pada. Nova zapreka: Nemoguće popeti 
se s autom na Mačkovo brdo, jer je tamo put mekan, ilovast, a strm. 

U četiri po podne prestala kiša. Odlučih: sjeći pa kud puklo da 
puklo. Kako bih mogao da dopustim, da ostane ta šljiva kao živi svje- 
dok tolikog skandala?! ' 


Najmih obična kola i ne rekavši nikome ni riječi, odoh. Usput na | 


prvoj žandarmerijskoj stanici uzeh dva žandarma. Ponesosmo i sje- 
kiru i pilu. 

Dođosmo na Mačkovo brdo, opet pred Mrnjasovu kuću. Sunce baš 
zapadalo, pa sjećajući se jučerašnje veselice, još mi se tragičnijim uči- 
nilo to naše razbojište. Kod kuće srećom nikog nije bilo, osim jedne babe. 

Zgrabismo tamo dva čičice, te ih jedva natjerasmo, da zapile u drvo. 
Skoro da zaplaču: Bog će nas, a istom Nikola! No žandarska se ipak 
sluša! Požuriše ljudi, jer ona krezuba baba, kad vidje što se radi, na- 
dala strašnu viku, kao da kuća gori. 

— Oj Nikola-a! — — — Oj Ra-a-de! Đeco moja, eto nam šljivu 
posijekoše! — — — Ne dajte ljudi! — — — 

Dohvatio jedan žandar sjekiru, te zamahnuo dva-triput i šljiva, 
stara vještica, klonu i sroza se na ledinu. 

Mi svi na kola pa zbogom! Ali za nama vika! Sletili i susjedi, svi 
Mrnjasi, trag im se zatro! 

Naš kočijaš potjerao oštro nizbrdo. Mogla je stvar ispasti zlo. Dva 
žandara bila bi preslaba vojska za pobješnjele Mrnjase. 

Jurili smo nizbrdice, sve je prštalo blato, a svima nam u srcu i na 
jeziku jedna želja: da se dohvatimo državne ceste. 

Doista, mi baš na zavoju, kad li iz šikare, uz sam put dreknu neki 
grozan glas, a zrakom sunu nešto crno. Zatutnjila moja glava, zasjeklo 
me u dnu moždana, zatreptale pred očima neke zvijezde, zaigrali žarki 
kolobari — — — Sve to u trenu, i dalje ništa ne znam. 

Sad mi kažu da sam dobio kocem po glavi, i uvjeravaju me, da sam 
još i sretno prošao. Ajde, hvala Bogu — — — Život mi je izvan opas- 
nosti, ali treba mira. (Ta za tim čeznem svega svog života!) 

Žena mi sjedi kraj postelje, smućena je i potištena. Zar me zbilja 
toliko voli? Sve mi se ipak čini, da joj neka velika tajna leži na srcu. 
A njoj je-tako teško čuvati tajne! — — — Međutim, ja je ništa ne pitam. 

Donijeli mi »Politiku«. Listam, okrećem bez interesa, kad li u jed- 
nom kutu nailazim na sitnu vijest, sitnim slovima naštampanu : 

Dr. Rudolf Drempelić, sreski poglavar iz Pavlovca po potrebi službe premešta se u Donji 
Lapac — — — 

Ta sitna slova rastu, rastu — — — Opet kolobari — — — Daju mi 
vode, lakše mi je — — — 

Žena mi plačući priznaje: još pidkjoie stigao telegram o premje- 
štenju. 

Doktor me iješi, onaj isti ludi Goranić. Brblja srdačno, prijateljski, 
uvjerljivo. Istina, veli, Donji Lapac je nekih 40—50 kilometara daleko 
od prve željezničke stanice, ali zato ima nadmorsku visinu 500—600 m. 
Odličan zrak i ona oštra klima naročito će koristiti mojim ruiniranim 
nervima. Neka idem bez uzrujavanja! 

Molim, sve je to lijepo i dobro. Ali kako? Kako? Kao neutralac 
ili oboružan garderobom uvjerenja? — — — 
X SLAVKO KOLAR 

GENIJ N. ČCIRIKOV 
TSKOJ KNJIŽEVN 
(26. VII. 1864. — 18. I. 1982.) 


> — — — Kao noćni lepiiri, što lete 

na plamen, tako su i ljudi sa svih strana 

letjeli ka grubo izdjelanoj grdosiji slobode 
i padali u tamnice . . .« 

Čirikov ( »Drug«). 


JEV 
U HRVA OSTI 


18. siječnja ove godine umro je u Pragu, kao emigrant, poznati 
ruski književnik Jevgenij Nikolajević Čirikov. U nizu vidnih književnih 
radnika ruskih, koji su sebi potražili, nakon oktobarske revolucije, 
utočište u mirnijem dijelu Evrope, važilo je ime Jevgenija Čirikova, 
čuvenog »pjesnika Volge«, kao jedno od najistaknutijih književnih 
imena ruske emigracije. Traženo utočište, nakon odlaska iz Rusije, dala 
je Čirikovu Čehoslovačka sa svim pravima najšire gostoljubivosti, omo- 
gućivši mu u novoj njegovoj domovini nastavljanje književnog rada 
do kraja njegova života. A jednako ga je tako Čehoslovačka i ispratila, 
na trošak Republike, i na njegov posljednji put — na vječni počinak. 

Pažnju Čehoslovačke zaslužio je Čirikov. jednako kao ipažnju 
svakoga drugog kulturnog naroda — bogatim svojim književnim radom. 
Bio je to tipičan pripovjedač i pjesnik široke ruske pokrajine, i to po- 

krajine, koja je njemu dala i život (26. srpnja 1864. u Simbirsku): širo- 
koga ruskog Povolžja. Otuda mu i književni nadimak »pjesnika Volge«. 
I. 

Djetinjstvo i dječaštvo svoje proveo je Čirikov u različitim mje- 
stima Povolžja, gdje je njegov otac, prije oficir, a onda upravni činovnik, 
službovao. Tu je pohađao i gimnaziju, priklanjajući se zarana napred- 
nijoj struji tadanje ruske omladine. Na sveučilištu je to svoje ljevičar- 
stvo morao i da okaje: iz kazanskog je sveučilišta bio isključen radi 
učešća u nekim đačkim neredima i upućen u Nižnji. Od tog vremena 
njegov život poprima sasvim stereotipnu liniju stradanja ličnih i poli- 
tičkih, kakva su stradanja zajednička većini ruskih naprednijih knji- 
ževnika i javnih radnika te dobe. Skitanje, pod silu, od nemila do ne- 
draga zbog političkih progona, hapšenje, sjedenje u tamnici i izgnan- 
stvu. Na tom putu laća se Čirikov definitivno pera, dajući u svojim 
književnim radovima oduška-i svojoj ljubavi za svoj rodni kraj, i svome 
ogorčenju zbog teških političkih prilika, koje su tih godina pritisle 
njegovo rođeno Povolžje, a s njime i čitavu domovinu. 

Prvi svoj pripovjedački rad objavljuje Čirikov godine 1886. u 
»Volškom vjesniku«, postavši poslije toga stalnim suradnikom tih pro- 
vincijskih ruskih novina. Tu on publicira niz svojih omanjih pripovje- 
dačkih stvari i stvara sebi ime i književne uslove za ulaženje u najistak- 
nutije tadanje ruske književne publikacije. I doista, od godine 1895. 
javlja se on kao izrazit i uvažen pripovjedač u nizu vidnih tadanjih 
ruskih književnih revija (»Mir Božij«, »Russkoe bogatstvo«, zv. mir«, 
»Novoe slovo<«, »Žiznj« i dr.). 

Pripovjedački rad Čirikovljev tog doba već je posve sazreo, ima- 
jući u sebi sve odlike i nedostatke izrazitog ruskog provincijskog pisca: 
plodan, pun rudimentarnog zanosa za poeziju i zbilju svoga kraja, no 
bez širih horizonata i bez potrebitog estetskog i artističkog kriterija. 
Sve tu teče široko i razvučeno kao njegova Volga, njegova »matj 
rodnaja«, čije se obale zanose više Stenjkom Razinom, nego regulaci- 
jom i asanacijom. I štogod on zapaža na površini života svoga Povolžja, 
od patrijarhalnog malovaroškog života svojih najsitnijih sumještana, pa 
sve do beskompasne mjesne inteligencije — sve to u njegovim blago- 
glagoljivim pripovijetkama i romanima onako uđuture teče, kako ga je 
Bog stvorio, kao da plovi njegovom književnom Volgom i uz »garmošku« 
(harmoniku) pjeva do iznemoglosti stereotipni napjev. »Volga, Volga 
matj: rodnaja.. .< ' 

Takav je Čirikov uglavnom kad nam crta beskičmenu svoju inte- 
ligenciju (u »Rijeci života«), takav je i kad nam na svoj način podgri- 

java Turgenjevski problem odnosa između »otaca i djece« (»Zabludjeli 
sin«, »Bijela vrana«, »Mladost«, >U progonstvu«, »Kapitulacija«, »Gau- 
deamus igitur<«), a takav je s izvjesnom nijansom i onda, kad se laća 
rješavanja aktuelnijih socijalno-političkih pitanja (»Invalidi«, »Tuđinci«, 
>Drug<«). 

Junaci Čirikovljevi, čak i onda kad se prislanjaju uz radikalnije 
struje ruskoga socijalno-političkog pokreta osamdesetih godina, redovno 
su papirnati junaci, šematični mlakonje, koji tonu u moru riječi ili u 
bezbrižnoj lagodnosti Volgina toka. Pritisnuti uza stijenu oni se slabićki 
i bezvoljno drobe, ili se opet spasavaju u sferu sentimentalnosti, skepse 
i meditacije. Svi su oni, kako za njih dobro reče jedan Čirikovljev ze- 
mljak, »pokriti pljesnivošću provincijskog životarenja«. 

Radio je Čirikov s jednakim uspjehom na području novele, ro- 
mana, drame -i feljtona. Bio je, prirodno, kao suradnik »Volškog vje- 
snika«, i publicist. Ova plodnost njegova, a pored toga i nebrušen jezik 
nehajnog ruskog provincijalca skrivili su opravdan prigovor ruske kri- 
tike protiv njegove jezične i stilske nedotjeranosti. No ima nemalo kod 
njega i iskonskih aromata zemlje, njezina elementarna govora i disa- 
nja, što je konačno i dalo Čirikovu u svoje vrijeme vidno ime u ruskoj 
književnosti. 

“Ovom potonjem Čirikovljevu uspjehu pridonijelo je nemalo i nje- 
govo ideološko priklanjanje k ruskim ljevičarima potkraj devetnae- 
stog i početkom dvadesetog vijeka, i to tim više, što je njega put k ljevi- 
čarima vodio od linije prijašnjeg ruskog narodnjaštva, dakle s linije 
nacionalne na liniju internacionalnu ruskih socijalnih ljevičara, sve 
onamo do marksističke ljevice. Ovu potonju fazu bilježe dva jaka i već 
pomenuta njegova pripovjedačka rada »Invalidi« i »Tuđinci«, gdje on 
resko istupa protiv ruskih narodnjaka, žigošući ih kao reakcionarce 
»invalide« i »tuđince«, i pledira, u zajednici s tadanjim izrazitim ru- 
skim marksistima, u prvom redu s Maksimom Gorkim i V. Veresaje- 
vom, za šire socijalno-političke horizonte. To je bila tada čuvena skupina 
ruskih književnih marksista, koja se okupljala oko književnog zbornika 
»Znanje« i bila neke vrste književnom zvijezdom vodilicom ruskih 
naprednijih intelektualaca. 

Međutim, slom ruske revolucije god. 1905. zadaje jak udarac ovome 
pokretu, a stišava u znatnoj mjeri i agresivnost većine njegovih nosi- 
laca, koji su sretno izmaknuli osvetničkoj ruci carskih vlasti. Stišava 
donekle svoj glas i Čirikov, prelazeći u daljnjem svom književnom : 
radu na obrađivanje užih društvenih tema. Piše on ipak i u to doba 
čitav niz socijalno orijentiranih drama kao što su »Jevreji«, »Mužici«, 

»Crveni ognji« i sl. U koliko ovim scenskim djelima ne dostaje života 
i radnje, poglavito zbog određene doktrinarnosti, uspijeva ipak Čiri- 
kovu, da im udahnjuje život izvjesnom svojom vedrinom i optimiz- 
mom, svojim specijalnim, na Čehovljevu vrutku zadahnutim humorom. 
Ovaj humor, izvoran i elementaran humor ruske provincije, možda i 
jeste najjača strana Čirikovljeva književnog talenta, kako to uvjer- 
ljivo dokazuju njegove uspjele komedije >Ivan Mironić« i »Mužici«. 

Listopadsku je revoluciju Čirikov odlučno otklonio i iselio se iz 
Rusije već iza prvih godina revolucije (god. 1921.) potraživši sebi u Če- 
hoslovačkoj drugu domovinu. Književni rad Čirikovljev u toj zadnjoj 
fazi, koja je ujedno i zadnjim decenijem njegova života, plodan je kao: 
i prije, a i kvalitete je podjednake kao i prije. Tek na ideološkom 
frontu on skreće odrješito nadesno: postaje odlučnim protivnikom čak 
onih svojih idejnih krugova, s kojima je nekoć oko »Znanja« visoko 
dizao stijeg ruskog marksizma. Piše on svoj roman »Zvijer iz ponora« 
(češko izdanje god. 1925., a rusko nešto kasnije), nazivljući duh ruske 
revolucije iz god. 1917. apokaliptičnom »zvijeri iz ponora«, koja u svom 
razularenom divljanju sve vrednote oko sebe razara tupo i bez poštede. 
Jednako negativan stav prema revoluciji zauzima on i u svojoj »poro- 
dičnoj kronici« »Očinski dom«, memoarsko-pripovjedačkom radu, što 
ga je Čirikov izrađivao u emigraciji zadnjih godina i štampao u beo- 
gradskoj »Russkoj biblioteci«. Izišlo je u svemu pet knjiga, zanimljivih 
tu i tamo veoma interesantnim zapamćenjima autorovim, naročito iz 
doba rusko-japanskog rata i prve ruske revolucije god, 1905., kada je 
Čirikov idejno surađivao s najistaknutijim akterima ruske revolucije: 
god. 1905. i 1917. U »Očinskom domu«, prirodno, odnosi se emigrant 
Čirikov prema tome revolucionarnom gibanju i njegovim nosiocima 
ogorčeno kritički. 

Ovaj Čirikovljev ,emigrantski' stav zamjerili su mu ljuto njegovi 
bivši idejni drugovi, koji su prihvatili novo stanje u Rusiji, a pogotovo: 
marksistički orijentirani mlađi književnici ruski, žigošući ga kao izda- 
jicu domovine. To je jamačno razlogom i tome, što novije historije ru- 
ske književnosti, kao na pr. Koganova, spominjući i manje epigone no- 
vije ruske književnosti, mramorkom prešućuju jednoga od vrlo plod- 
nih, a nekoć i vrlo reklamiranih književnika ruskih Jevgenija N. Či- 
rikova. 

Posljednji Čirikovljev književni rad čini knjiga »pripovijesti o 
ljubavi«, koja je ove godine izišla u Beogradu pod naslovom »Večernji 


1 Kogan P. S., Istor. russ. lit, Moskva 1928. 

zvon«. To je labuđa pjesma »pjesnika Volge«, u kojoj on prepjevava 
staromodne napjeve iz dobe romantično-sladunjave erotike. Ni ova 
knjiga, kao ni sav ostali književni rad Čirikovljev u emigraciji, ni u 
koliko ne mijenja izgrađene književne fizionomije njegove kao plodnog 
pripovjedačkog epičara ruske pokrajine predratnog i dorevolucionog 
vremena. 


I. 


U hrvatsku prijevodnu književnost ulazi Čirikov razmjerno dosta 
rano, t. j. s prvom grupom ruskih socijalno-progresivnih pisaca, koji se 
počinju prevoditi kod nas, na čelu s Maksimom Gorkim, još početkom 
našega vijeka. Interes je, među ostalima, bio i za Čirikova tolik, da se 
poneke njegove stvari prevode neposredno nakon njihova objeloda- 
njenja na ruskom jeziku. Međutim objašnjenje toj činjenici ne bi va- 
ljalo nipošto tražiti toliko u umjetničkoj kakvoći Čirikovljeva rada 
književnog, koliko u izvjesnim naprednijim socijalno-političkim stru- 
janjima, koja su se početkom našeg stoljeća, makar i veoma skromno i 
nesamostalno, dotakla i naše učmale sredine. Čirikov, Gorki, Veresajev, 
Andrejev i slični kritičari mračne ruske tadašnjice, osobito nakon ne- 
sretnog ruskog-japanskog rata i sloma ruske revolucije g. 1905., vrlo 
su lako i uspješno nakalamljivali svoja marksistička raspoloženja na 
ova, makar i rijetko posijana, ostrvca naše socijalno-progresivnije sre- 
dine. A, konačno, nije se njihov uspjeh ograničivao samo na ovu kon- 
sonantnu sredinu: jer i naše naivno i maglovito slavenofilstvo tih go- 
dina. koje je u carskoj Rusiji naziralo svog budućeg spasitelja iz tadaš- 
nje svoje nacionalne ovisnosti u sklopu bivše austro-ugarske monarhije, 
s jednakim je zadovoljstvom prihvaćalo svaku kritiku, koja je bila 
uperena protiv carske Rusije, tog kolosa na glinenim nogama, koji je 
tih godina, izgubivši rat s Japanom i skrivivši revoluciju g. 1905., od- 
godio na nedogledno vrijeme svoju toliko očekivanu intervenciju u ko- 
rist oslobođenja Slavena ispod austro-ugarskog jarma. 

Sve to valja imati na umu, hoće li se ispravno ocijeniti rano i 
uspješno ulaženje Čirikova u našu književnost. Jer Čirikov je ušao, po 
prvi put, u hrvatsku prijevodnu književnost pred punu četvrt vijeka, 
i to svojom dramom >»Jevreji«, koja je, u prijevodu Jose A. Lakatoša, 
osvanula u Zagrebu još god. 1906. Od toga vremena do danas preve- 
deno je na hrvatski jezik desetak većih ili manjih beletrističkih radova 
Čirikovljevih. 


1 Russćbibl., tom 35., Belgrad 1952. 

U »Jevrejima« svojim podvrgao je Čirikov, tadanji marksista, 
oštroj kritici carsku Rusiju, šibajući je radi njena nekulturna postu- 
panja prema Židovima. U doba nastanka ove drame bilo je to osobito 
aktuelno, naročito nakon učestalih protužidovskih pogroma u Rusiji, 
kad je o tome, a protiv carske Rusije, grmjela sva evropska (dobrim 
dijelom židovska) štampa. Međutim Čirikov u svojoj drami proširuje 
svoj problem na čitavu progonjenu Rusiju, uzimljući zapravo židovstvo 
samo kao simbol progonjenih uopće. U tom je pogledu veoma zanimljiv 
i poučan dijalog između dvojice glavnih junaka Čirikovljevih >Je- 
vreja«, i to Židovke Lije i pravoslavnog Rusa (marksiste) Berezina. 
Citiram ukratko taj dijalog, da se iz njega vidi nesamo glavna socijalno- 
politička pointa u ovoj drami, nego da se iz njega, kao najkarakteristič- 
nijeg mjesta u ovoj drami, vidi ona generalna linija, na kojoj se u to 
doba kretao pretežiti dio ove i ovakve socijalno-političke kritike ruskih 
marksista početkom našeg vijeka: 

Lija (Berezinu): — Svaki put, kad čujem, da gdjegod progone Jevreje, osjetim 
i sama, da sam Jevrejka....I u mojoj se duši stane onda dizati nešto neprijateljsko 
prema vama Rusima, koji nas mučite... i onda počinjem osjećati vezu sa svojim 
narodom, koje inače obično ne osjećam... Počinjem osjećati neprijaznost... pače... 


i prema tebi... 


Berezin. — Zar sam ja što kriv? Lijo, zar nisam i ja puki »Židov?« Mene su 
također gnjeli kroz čitav život počevši od gimnazijske klupe. Odrastao sam u siro- 
mašnoj porodici, vidio sam, kako su silnici ponizivali mojeg oca, ponizivali moju 
mater. A ja sam međutim rastao u mržnji, u ropskoj tjeskobi pred tim bogatašima, 
nakićenima, silnima. ... Zarađivao sam hljeb uvijek ponizujući sam sebe. Za novac, 
koji su mi plaćali, za kojekakove lekcije, prijepise i crteže, tražili su od mene po- 
gnutu šiju... Držali su me u predsoblju kao lakeja; na svakom su me koraku ušfi- 
nuli, da osjetim kako sam prosjak i kako je moj gorko zasluženi novac milostinja 
svih tih sitih i zadovoljnih lupeža... Eto, na koga mrzim. Izopačili mi dušu: podre- 
zali joj krila! Oni su othranili u meni nisku bojazljivost, gnjeli su me pod svaki 
pokušaj, za svaki poriv prema slobodi. U mene nema jake volje, ali mržnje na njih 
ima mnogo! Ja sam također »Židov«... Ni u čemu nisam pred tobom kriv...! 


»Jevreji« Čirikovljevi naišli su, razmjerno, na dosta dobar odziv 
kod nas. O dobrom prijemu toga Čirikovljeva rada našom književnom 
javnošću bio je, očito, već unaprijed uvjeren prevodilac i izdavač, jer 
se inače, vjerojatno, ne bi upuštali, u ono mršavo izdavačko doba, u 
prevođenje i izdavanje jednoga dramskog rada nepoznata pisca. I doi- 
sta, sudeći po nekim recenzijama tog doba, »Jevreji« su vrlo dobro pri- 
mljeni hrvatskom književnom sredinom, toliko dobro, da su ubrzo na- 
kon povoljna odziva kritike prodrli i na našu scenu, doživjevši u Hr- 
vatskom narodnom kazalištu već godine 1907. svoju premijeru (5. IX.) 
i prvu reprizu (7. IX.). . 

Oduševljeno, ali bez stvarnijega zahvatanja u suštinu ove drame, 
piše u to doba o »Jevrejima« »Savremenikov« (god. I. knj. 2. str. 120. do 
121.) književni kritičar dr. Dragutin Prohaska, koji u Čirikovljevim 
»Jevrejima« vidi manje više samo književno-folkloristički zahvat u 
tome, što je Čirikov »otvorio novo vrelo sujeta, pogledao je u židovski 
geto«. Inače on govori, među ostalim, i o »azijatsko-evropskim protim- 
bama Rusije«, iz kojih protimbi, prema riječima recenzentovim, potiče 
»ekskluzivno — tendenciozni i kritički značaj ruske književnosti«, po- 
ređujući istodobno Čirikovljeve »Jevreje<«, obzirom na njihovu folklo- 
rističku sadržinu, čak s Gutzkowljevim »Urielom Acostom«. Socijalno- 
politički karakter drame ocjenjuje posve nejasno, govoreći o tome, da 
»ruski dramatik vodi borbu buržoazije(?), klerikalnog zaglupljivanja 
mase(!) i nacionalnog fanatizma zionista, no s takvom umjetničkom 
nepristranošću, da nas tendencija njegova neopaženo regbi krišom 
«osvaja« (Savremenik, I, 1906., str. 120). 

U scensko-tehničkom pogledu ističe Prohaska u »Jevrejima« naro- 
čito liriku milieua i scensku tehniku kao odlike drame, upozorujući na- 
ročito naše dramske autore na citirani dijalog između Lije i Berezina: 
»na takovim se mjestima možemo naučiti mnogu tajnu pozorišnog 
uspjeha ruskih drama«<. 

U stvari je ovaj potonji Prohaskin poziv našim dramatičarima bio 
suvišan: »Jevreji« se nisu održali ni na ruskom ni na našem kazališnom 
repertoaru, i to baš radi svoga lirizma i scenske tehnike: »Jevreji« su 
naime par excellence ideološka drama, izrazita drama s tezom, sa šema- 
tičnom scenskom tehnikom i sasvim nedramskim lirizmom. pa je scen- 
sski uspjeh takve drame i te kako uslovan. To uostalom potvrđuje u ci- 
jelosti i kasnija historija scenskih uspjeha, odnosno neuspjeha >»Je- 
vreja«. Pored toga naša drama tog doba, a i kasnije znatnim dijelom 
pati baš na hipertrofiji svoga lirizma, pa je »Savremenikov« kritičar, 
«očito, činio našoj drami medvjeđu uslugu i time, što je kao odliku »Je- 
vreja« isticao njihov lirizam. 

Iz sasvim drugih razloga oduševljava se za »Jevreje« kritičar »Na- 
“rodnih Novina« (V. Ibler). »Sva četiri čina ove ruske drame — veli taj 
kritičar — djeluju silno na čuvstvo. Svi mi znamo za Kišenjevske doga- 
.đaje (pogrome), ali kad nam se njihova slika predoči kao na dlanu, iko 
bi bio tako nesmiljen, da se ne bi podao njihovoj sugestivnoj snazi. Do- 
bro je. da nas od vremena do vremena podsjete, da smo ljudi. To čini 
i Čirikovljeva drama, pa je ova njena sposobnost kadra da nadoknadi 
gotovo sve, što joj na drugoj strani kao drami u strogom smislu riječi 
“fali. Danas smo već naviknuti na slične ne-drame iz Rusije. Gledamo 

slike, proćućujemo pri tom čuvstva dublja i silnija od svakidašnjih i 
nekako se zbude, baš kod tih ruskih djela, da zaboravljamo na autora i 
ne izlazimo sa zahtjevima dramatskim, zadovoljavajući se, što je autor 
osjećao kao čovjek i u nama probudio čovječnost. . .« 


Socijalni značaj »Jevreja« potertava ovaj kritičar zanimljivim re- 
zoniranjem o osnovnoj tendenciji »Jevreja<«: »Ovo je djelo veoma inte- 
resantno — veli on — i za Židova i za ne-Židova kao ilustracija plemen- 
ske mržnje. Bez sumnje, da ta mržnja postoji, da je od starine jaka i 
da se može jedino na temelju posvemašnje jednakosti premostiti. Da li 
je Čirikov vjerom, što je ispovijeda u »Jevrejima«, pokazao pravi put 
rješenju tog problema, tko će tu nešta stalna ustvrditi? Jazovi se ne 
zatrpavaju jednim danom, niti se pravednost ustoličuje jednim udar- 
cem ruke. Ali vazda je bilo pojedinaca, predstavnika čovječanstva, koji 
su na riječi i na djelu manifestirali ljubav, što jednakom mjerom obu- 
hvaća pripadnike sviju vjera i plemena. Manjina je uvijek u pravu i 
dobrota bila je uvijek na strani rijetkih. Tko vjeruje u razvitak čovje- 
čanstva uopće i u njegovo sveudiljno usavršavanje, taj vjeruje, da će i 
ovo pitanje biti riješeno u skladu s principima pravednosti. A svako 
djelovanje u tom pravcu zavisit će o razvoju prilika. Djela kao što su 
»Jevreji« to su kamenčići, kojima pojedinci taracaju jednu dugu cestu 
put cilja, za kojim ljudstvo teži. Jer uspomena na izgubljeni raj i na 
izgubljenu obećanu zemlju još uvijek nije izblijedila, i svi smo mi zio- 
niste našega vremena...« 


Za karakterizaciju auditorija premijere »Jevreja« u Hrvatskom na- 
rodnom kazalištu god. 1906., a time i za idejno nastrojenje tih godina 
u izvjesnom dijelu naše inteligencije od nemalog je interesa i kritiča- 
reva bilješka o uspjehu premijere, o kojoj on bilježi ovo: >»Za drugog 
čina sinoć se više pljeskalo. Bilo je to povlađivanje u prilog socijali- 
stičkih ideja, kao ono kod »Tkalaca«, a po tome se ne može prosuditi 
pravi dojam drame. Kazalište bilo je puno i interes za novitet dosta živ.« 


Nakon ovog i ovakvog nastupa autora »Jevreja« u hrvatsku prije- 
vodnu književnost, ulazi Čirikov narednih godina i decenija u našu pri- 
jevodnu književnost desetkom svojih pripovjedačkih radova, i to pre- 
težito takvim radovima, koji su socijalno intonirani poput »Jevreja«. 
Prva ga prevodi, poslije »Jevreja«, naša pokrajina, objavljujući god. 
1907. u karlovačkom »Narodnom Glasu« (god. II. br. 1014.) crticu >»Drug«, 
u prijevodu Pavla Frčhlicha. U toj se crtici Čirikov obara, kao i u »Je- 
vrejima«, na nedotupavu rusku predratnu administraciju, crtajući nam 
ambijenat, u kojemu čak jedan pravi državni savjetnik, u činu gene- 

rala; biva ni kriv ni dužan osumnjičen, da je bombaš i prevratnik, radi 
čega konačno i pogiba. 

Za ocjenjivanje ideološkog stava Čirikovljeva, kako je on bio shva- 
ćan u to doba, iza »Jevreja« kod nas, karakteristična je bilješka prevo- 
dioca P. Frčhlicha, kojom on uvodi čitače u svoj prijevod crtice »Drug«, 
predstavljajući Čirikova čitačima karlovačkog »Narodnog Glasa« kao 
»odlučna pristašu revolucionarnog pokreta ruskog naroda.« Pored toga 
valja istaknuti, da je »Drug« preveden na hrvatski još u istoj godini 
njegova objelodanjenja na ruskom jeziku, što dokazuje, koliko je bio 
živ interes za Čirikova kod nas u to doba. 

Narednih godina, t. j. do rata prevedena je pregršt njegovih pripo- | 
vijedaka u našim tadanjim književnim časopisima. God. 1908. prevodi 
u >Prosvjeti« (god. XVI) Armin Koričić njegovu novelu »Nahod«; go- 
dine 1908.—1909. prevodi S. Rakošev u »Beharu« (god. 9.) crticu »Na- 
grade«, a u »Prosvjeti« (god. XVII.) pripovijest »Izdajicu«; godine 1910. 
preveo je A(ugust) H(arambašić) u »Prosvjeti« (god. XVIIL) pripovijest 
»Izgubljeni sin«, a godine 1911. u istom časopisu Lodola crticu »Zrio«. 

Za vrijeme rata objavila je zagrebačka »Merkurova zabavna knjiž- 
nica« (sv. XV.) dvije Čirikovljeve novele: »Pod policajnom paskom« i 
»Tanjina sreća« (u prijevodu J. Š.). 

Poslije rata, u doba, kada se Čirikov nalazio već u emigraciji, pu- 
blikovala je Andrićeva »Zabavna biblioteka« (knj. 569. i 413.) dva oveća 
beletristička Čirikovljeva rada: roman >Porodicu Tarhanovih« (1925.) i 
»Moj roman. Stradanja ruske žene« (1927.), vodeći jamačno računa o 
piščevu boravku u inozemstvu i o njegovu stavu prema događajima u 
Rusiji nakon listopadske revolucije. 


II. 


U cijelosti umjetničko-književni i ideološki lik Čirikovljev, i na- 
kon svih ovih prevođenja na hrvatski iza »Jevreja«, ostaje uglavnom, 
kakav je on stvoren atmosferom »Jevreja<. Sve ove stvari, naročito one, 
koje su prevedene kod nas do konca rata, u svojoj se socijalno-politič- 
koj strukturi i etici kreću na liniji njegovih »Jevreja«. »Drug« šiba 
čuvenu rusku predratnu upravnu vlast, »Nagrade« pokvarenjaštvo i 
nesocijalan osjećaj viših željezničkih vlasti; »Izgubljen sin« obrađuje 
socijalno-politički problem odnosa između »otaca i djece«, a »Nahod« i 
»Tanjina sreća« plediraju za mjesto pod suncem i za ponižene i povri- 
jeđene, koji se nađoše kao »nahodi« i prostitutke (»Tanjina sreća<) na 
društvenu dnu. Naš prevodilac »Tanjine sreće« (god. 1917.) uvodi svoj 
prijevod ocjenjivanjem uloge Čirikova u ruskoj književnosti, videći 

još i god. 1917. »u Čirikovu veliki revolucionarni borbeni duh i tvorca 
među hiljade, stotine hiljada tvoraca onoga, što je prije par mjeseci 
stvorilo slobodnu demokratsku Rusiju iz one trule apsolutizmom i poli- 
cajnim režimom krunisane ,nesposobne' Rusije.« (Merkurova zabavna 
biblioteka, XV, »Tanjina sreća«, Predgovor). 

U stvari je s tom književnom i političkom fizionomijom 'Čirikov 
dočekao rusku revoluciju g. 1917. Međutim on se poput Andrejeva, Me- 
reškovskoga i drugih g. 1917., odrekao te revolucije, pogotovo kad je 
ona uzrasla do ruskog oktobra 1917., i vjerojatno je, da je Čirikov već 
njoj sasvim okrenuo leđa i spremao se da napusti svoju revolucionarnu 
domovinu, kad je naš netom pomenuti uvodničar i prevodilac »Tanjine 
sreće«, potkraj god. 1917., Čirikova uzdizao slavom kao tvorca nove Ru- 
sije, koja je nikla iz ruskog kataklizma god. 1917. 

Odlazak Čirikova u emigraciju (g. 1921.) kosnuo se žestoko njego- 
vih bivših književnih i stranačkih drugova. Oduška svome negodova- 
nju za to Čirikovljevo izdajstvo, kako oni vele, dali su oni i time, što 
ga, kako već rekoh, sasvim prešućuju u svojim povijestima književno- 
sti. Kao da ga nikada nije bilo. 

Međutim do tog njegova napuštanja domovine (1921.) i revolucije 
(1917.) Čirikovljevo se ime spominjalo uz prva imena najprogresivnije 
ruske književne misli. P. S. Kogan, vidan suvremeni ruski književni 
historik, koji je i prije rata slovio kao prvak ruske naprednije knji- 
ževne kritike, ne spominje, kako je već rečeno, u svojoj najnovijoj po- 
vijesti ruske književnosti (Moskva 1925.) ni jednom riječju Čirikova, 
dok je prije rata, kao suradnik znamenitog izdanja »Historija ruske 
literature 19. vijeka«, što je izišla pod redakcijom D. N. Ovsjaniko- 
Kulikovskoga (Moskva, 1910., sv. 1—5) Čirikova svrstavao u red najis- 
taknutijih ruskih marksističkih pisaca kao što su Gorki, Veresajev i sl. 
»Mogu se pomenuti imena dvaju triju pisaca, koji su svijesno prionuli 
k marksizmu. Baljmont i Mereškovski i drugi modernisti surađivali su 
u marksističkim revijama, naravno, nipošto zbog pristajanja uz eko- 
nomski materijalizam, nego zbog velikog prostora, koji se tu otvarao 
njihovu talentu, a katkada i radi slučajnih razloga. K piscima, koji su 
svijesno podupirali stvar maksizma, pripadaju Čirikov i Veresajev. Ta- 
lentirani pisac domaćeg bita, Čirikov podrugivao se narodnjacima, za- 
htijevajući »ostavku invalida« (Historija ruske literature 19. vijeka. 
Moskva 1910. Tom. V. str. 95.). 

Tako isto sudi o Čirikovljevoj ulozi u ruskoj literaturi devedesetih 
i devetstotih godina i historik ruske žurnalistike Č. Vjetrinski (Ib. 
str. 438). ' 

Prema tome u liniji književnog i ideološkog razvoja Čirikovljeva 
dade se ustanoviti isprekidana linija ideološkog vrludanja od narod- 
njaštva preko marksizma do desničarskog socijalizma (»eserovstva«), 
kakvu liniju zapažamo počešće kod vidnih ruskih pisaca emigranata; 
tek kod Čirikova valja fazu marksizma u toliko potcrtati, što je Čirikov 
bio svijesnim i odlučnim suradnikom one književne i ideološke struje 
koncem devetnaestog i početkom dvadesetog vijeka, koja je moralno i 
materijalno podupirala pokret okrunjen u ruskim događajima godine 
1917. Završna faza njegova vrludanja, koja se odigrava u emigraciji, i 
to u stavu oporbe prema svojoj najboljoj prošlosti, označuju njegovu 
životnu Kanosu, a time i etički slom njegova književnog i životnog 
djela. 

Uostalom možda bi i fazu njegova zanošenja za revoluciju valjalo 
blaže shvaćati i tumačiti je izvjesnim duhom vremena: onako po prilici, 
kako on intonira svoju crticu »Drug« u uvodnim riječima: 

>— — — Kao noćni leptiri, što lete na plamen, tako su i ljudi sa 
svih strana letjeli ka grubo izdjelanoj grdosiji slobode i padali u tam- 
nice... .« 

Tako je jamačno, nošem strujom svoga vremena, poletio ka toj 
grdosiji slobode i Jevgenij Čirikov, raspirujući nekoliko decenija znat- 
nim književnim naporom i uspjehom plamen ruske revolucije. Kad se, 
međutim, taj plamen razbuktio i godine 1917. zahvatio svojim sablasnim 
plamsanjem i najdalje horizonte njegove neobuhvatne domovine, opržio 
je na njemu sebi krila i naš »pjesnik Volge«, okrenuo leđa zazivanoj 
grdosiji slobode i, konačno, pao u stavu »tuđinca« i »invalida«, kao leptir 
oprženih krila, daleko van bojnog polja svoje domovine. 

JOSIP BADALIĆ 

PHKUILLE IO 


POSLJEDNJE MANIFESTACIJE NAŠIH 
ARHITEKTA 

Savremena arhitektura izradila je i teoretski i praktički svoju pravu pravcatu 
dogmatiku. I kao što postoji evanđelje po Luki, Marku i Matiji, tako danas već postoji 
evanđelje građenja po Le Corbusieru, Adolfu Loosu i Ottu Schubertu. Ovih evanđe- 
lista ima dakako daleko više no u knjizi novog zavjeta, ali iz svih njihovih dogma se 
dade sasvim lijepo ekscerptirati jedan katekizam, koji na izvjesna najvažnija pitanja 
daje ako ne baš sasvim iste, a ono kongruentne odgovore. Po logici toga katekizma 
arhitektura mora biti funkcionalna, racionalna, higijenska, ona mora stvoriti bolje 
uslove za pojam rada i stanovanja; ona posvema zabacuje krasnorječivu dekorativ- 
nost; u koliko je i dekorativna (— ova je riječ kod modernih arhitekta ominozna i na 
indeksu —), to jest u koliko zadržava pretenzije da djeluju vizuelnim elementima, to 
smije odnosno mora da nužno proizlazi samo kao funkcija njene stvarne svrhe i 
bitne zadaće. 

I još mnogo toga bi se u ovom smislu moglo izvesti iz gornjih zasada, što ih 
naročito posljednjeg decenija evropska odnosno svjetska arhitektura riječju i djelom 
propagira kao svoju religiju. dokazavši hiljadama konkretnih primjera, da je tako, 
jer samo tako može i mora da bude. Danas niču iz zemlje čitava naselja i gradovi, u 
kojima čovjek u suncu i higijenskom komforu živi i radi kao čovjek. Funkcionalni 
teorem građenja rodio se iz socijalnih uslova, koji na toj liniji neodoljivo pobjeđuju. 
U ovom diktandu socijalnih osjećaja svrha je potpuno nadvladala sve ono, što se je 
prije zvalo stil, a što u ovom pojmu sadržava čitavu jednu enciklopediju laži i pred- 
rasuda. 

Sve ovo, što je već oživotvoreno u velikom vanjskom bližem i daljem svijetu. 
što se je definitivno pretvorilo u dogme i aksiome, sve to nailazi i kod nas — u našoj 
sredini — na živu rezonansu. Ne ćemo nipošto da našim graditeljima osporavamo ta- 
lente, originalnost i dobre namjere, ma da smisao, srž i bit nove religije građenja ne 
smatramo kod nas rođenim iznašašćem. Mi smo u sretnoj situaciji odabiranja i eklek- 
ticizma, koji ima slobodne ruke i fantaziju, da od vanjskih prethodnika pronađene 
principe i aksiome varira u okviru naših prilika i naših zadataka. Netko sa mnogo 
talenta i invencije, a drugi sa manje, — kako to već biva uvijek i svagdje, Ipak je 
radosna činjenica, da su inspiracije i zanosi naših mladih graditelja — koji imaju 
iza sebe svijetlu tradiciju na liniji od Bartola Felbingera do Viktora Kovačića — 
tako jaki, impulzivni i beskompromisni, da stvaraju koncepcije, koje često podnose i 
najkritičnije usporedbe sa svjetskim relacijama. Generacija naših najmlađih arhi- 
tekia odgojena je na istinama, logici i smionosti, koje su postale njena nepokolebiva 
vjera u pravu svrhu svojih zvanja i poziva. To kažemo sasvim općenito, ne smatra- 
jući preponderantno važnom pojavu, da su se naši arhitekti — više manje po svojim 
ličnim orijentacijama — podijelili u nekoliko grupacija, koje bi htjele da nađu i neke 
teoretske i ideološke diferencijacije. Zato smatramo efemernim, da li netko pripada 
ovojili onoj grupi, kružoku, ili čak organizaciji; važno i bitno ostaje pri svemu samo 
jedno: talenat, znanje, stvaralački potencijal. Svejedno je, po kojemu se evanđelju 
propovijeda bit dogma. Samo pozitivne kvalitete mogu da budu mjerodavne, a sve 
ono drugo formalno otpada i ne ulazi u obzir, a najmanje firme ili verbalistički 
programi. ' 


F 
E 


U umjetničkom paviljonu bila je od 20. IIl. do 3. IV. o. g. priređena »Arhitek- 
tonska izložba« zagrebačkih inženjera i arhitekata. Bihi su izloženi projekti, fotogra- 

fije modela, pa i fotografije realiziranih osnova. Na okupu se našao veoma opsežan 
materijal, ali ujedno i šarolik s obzirom na teme pa i na kvalitetu. Priređivači 
(jury?) nisu očito išli za tim, da pruže određenu jedinstvenu ideološku liniju, već 
izgleda da im je bilo više stalo do toga, da dadu prilično mozaikalni prerez kroz. 
aktivitet građevne djelatnosti članova sekcije UJA. Uslijed toga se desilo, da je do- 
duše striktno održan alfabet prezimena u aranžmanu i rasporedu izložbe, ali je ne- 
dostajao osjećaj jednog unutrašnjeg sistema, Mogle su se na primjer oštrije kontu- 
rirati ili grupirati pojedine teme: škola, bolnica, javna zgrada, stambena kuća, vila 
it. d. Od toga se odustalo u korist alfabeta i zauzeo se princip lične individualne 
reprezentacije pojedinaca. A to je opet bilo na štetu cjelokupne kvalitete, jer kađ 
bilo koje udruženje istupi tako, da u njegovu okviru dolazi do riječi svaki pojedinac 
s razloga što je u njemu začlanjen, onda se mora pojaviti posljedica kvalitativnih 
razlika. Onda se još više vidi, kako jedan pojedinac ima više talenta a drugi manje, 
jedan se usuđuje više a drugi manje, jedan je bliže komercijalnim kompromisima a 
drugi traženju istine i stremljenju za općim idealom. 


Rezimirat ćemo ukratko ono, što se na ovoj izložbi ističe jačim pozitivnim kva- 
litetama, odnosno što u općem nivou sačinjava tačke, koje zaustavljaju veću pažnju 
i jači interes. 

Bela Auer zastupan je jednom simpatično zračnom vilom na Rokovu perivoju 
i uspjelim interieurom knjižare Minerva. — Auer, Cota i Petrak zajednički su izradili 
logički i nešablonski raščlanjenu osnovu za učiteljsku školu na Cetinju. — Vanredno 
djeluje u kamenu, staklu i metalu izvedeni interieur beogradske Udružene Banke po: 
osnovi prof. Huga Ehrlicha, koji je tu imao da svlada teškoću skučenog i ograničenog 
terena. — Ferdo Florschiitz ima mnogo fantazije i smisla za jednostavnu linearnost; 
njegov neboder u Grazu i kolodvor u Skoplju zamišljeni su stilski čistim obrisima; 
jednom djeluje izrazita vertikala, a drugi put horizontala. — Među prvorazredne 
objekte spada prema suncu orijentirana vila Stjepana Gomboša u Novakovoj ulici, 
s vanredno invencioznim raspoređajem prostorija. — Vjekoslav Faltus predlaže ra- 
cionalni tip jedne banovinske bolnice; tu temu obrađuju naši arhitekti u posljednje 
vrijeme tako uspješno i samostalno, da ćemo se u tom pogledu naskoro posvema oslo- 
boditi inozemnog tutorstva — Milovana Kovačevića osnova za sokolski dom daje 
urbanistički veoma interesantno rješenje s monumentalnom zgradom na uglu, koja 
dominira u perspektivama nekoliko ulica. S njegovom regulacijom kompleksa termal- 
nog lječilišta Stubičke Toplice se ne možemo složiti, jer ne zamišljamo sretnom na- 
misao, da se u onom tipičnom zagorskom agrarnom pejsažu podigne neki Versailles 
sa francuskim obrezanim vrtovima; osim toga izgleda, da je taj projekt takvih dimen- 
zija, da će trebati čitavi deceniji za njegovu realizaciju; jedno mu se ipak ne može 
osporiti, a to je prostrana zračna širina i orijentacija prema suncu. — Stanko Kliska 
osnovao je realnu gimnaziju u Sisku više dekorativno nego li funkcionalno; zbog 
polaganja važnosti na dekorativni momenat ostaje čitava jedna fasada bez prozora, 
a to nam se za školsku zgradu ne čini sretnim rješenjem, premda je cjelokupni dojam 
veoma harmoničan. — Zlatko Neumann, idejni sljedbenik Adolfa Loosa, daje dobro: 
graduiranu fasadu stambene kuće Armuth; interesantno je riješen ugao njegove kuće: 
u Zvonimirovoj ulici. — Vjekoslava Muršeca osnova za krematorij u Pragu ima mo- 
numentalne konture, s velikim dominantnim kubusom u centru. — Marijan Haberle 
rješava teoretski s mnogo fantazije pitanje regulacije Strossmayerova šetališta; odba- 
cuje sadašnju nakaznu uspinjaču, a prijelaz iz gornjega grada u dolnji rješava siste- 
mom terasa. — Vladimir Potočnjak je dao tip jedne male primorske kuće za ljeto- 








vanje s terasom preko čitavog krova i osnovu za izgradnju kupališta Novi. — Egon 
Steinman je izložio svoju osnovu za veliku novogradnju zagrebačkih srednjih škola, 
koju ćemo doskora moći da ispravnije prosudimo po realiziranom objektu. — Dobro 
poznata vila u Jurjevskoj ulici, izvedena po osnovi Marka Vidakovića, svakako je je- 
dan od najinteresantnijih objekata izložbe; tu je spojen najmoderniji princip gradnje 
s udobnim komforom i akomodacijom okolini. — Zdenko Strižić uvijek je pun inven- 
cije i originalnih koncepcija, kojima ovaj put rješava pitanje t. zv. naselja s malim 
stanovima i vrtovima za svaku posebnu obitelj; protivno velikim stambenim kasar- 
nama osnivaju se naselja u svijetlu i zelenilu, koja čovjeku i socijalno i estetski pru- 
žaju daleko pogodnije uslove života. — Bezuvjetno jedan od,najjačih objekata na 
čitavoj izložbi je pučka škola na Jordanovcu izvedena po osnovi Ivana Zemljaka; mo- 
numentalna ova zgrada ima idealni raspored prostorija; sa socijalno-higijenskog sta- 
novišta upravo oduševljava tip njegovog školskog razreda, kojemu čitava jedna sta- 
klena stijena daje u dovoljnoj mjeri potreban zrak i svijetlo. Sve ono, što smo u 
uvodu rekli o zadacima savremene arhitekture, riješio je Ivan Zemljak najuspješnije 
na jednom tipičnom primjeru. 


Nedavno je u redakciji Stjepana Planića, jednoga od najistaknutijih naših 
mlađih arhitekta, izašla vanredno opremljena omašna knjiga s naslovom »Problemi 
savremene arhitekture«, sa podnaslovima na fotomontaži »Treba znati...« i »Progres 
graditeljstva«, a sa motom: Stvoriti bolji socijalni odnos i život čovjeka u njegovu 
domu i radioni! 

U ovom značajnom i izrazito programatskom djelu — prvom te vrste na našem 
jeziku — zastupana je čitava plejada lijevog krila naših domaćih arhitekta i gradi- 
telja, i to: Antolić Vladimir, Denzler i Kauzlarić, Dubovy Jan, Freudenreich i Deutsch, 
Hećimović Mijo, Horvat Lavoslav, Ibler Drago, Kauzlarić i Gomboš, Kojić Branislav, 
Kovačević Milovan, Maksimović Branko, Pičman Josip, Planić Stjepan, Strižić Zdenko, 
Weissmann Ernest, Zemljak Ivo i Zloković Milan. — Grafička oprema je od slikara 
Ernesta Tomaševića, koji je izradio perspektivne skice pojedinih objekata. : 

Djelo je veoma interesantno i s teoretske i s praktične strane. Kao uvod do- 
nosi deklaraciju arhitekta sabranih na međunarodnom pripremnom kongresu za mo- 
dernu arhitekturu u La Sarrazu g. 1928., u kojoj su deklaraciji sadržani principi opće 
ekonomije, analiza pojma urbanizma, pitanje odnosa arhitekture spram javnosti i 
državi. Tu je deklaraciju sastavilo i potpisalo dvadeset i četiri arhitekta. među ko- 
jima su gotovo sva prva imena savremene evropske arhitekture, 

Kao sistem ovog djela uzet je princip, da su uz reprodukcije pojedinih osnova 
odnosno uz fotografije (pojedinih realiziranih objekata dodani komentari njihovih 
osnivača, koji kratkim i zbijenim tekstom objašnjavaju ideju i detalje svojih zamisli. 
Takvi komentari Planića, Hećimovića, Weissmanna, Antolića i Strižića vanredno su 
dokumentarni i stvarni, važni za stručnjaka a interesantni za laika; principi i teorija 
sretno su potvrđeni i obrazloženi praktičnim primjerima. 

Prostor ovog referata ne dopušta nam da odviše zađemo u detalje. pa ćemo se 
stoga samo ograničiti na konstataciju, da smo ovim djelom dobili doista prvorazredni 
dokumenat o stvaralačkom potencijalu i snazi najmlađe generacije naših arhitekta, 
koja ima fantazije i smionosti i duboko fundiranog socijalnog osjećanja, da u svojim 
zamislima bolnica, higijenskih zavoda, škola. sportskih stadiona, državnih zgrada, 
regulacija i stanova doista stvori »bolji socijalni odnos i život čovjeka u njegovu 

domu i radioni« (Planić). — Vjera nosilaca ideologije ove generacije tako je jaka, da 
ne može biti nikoga, tko bi joj se još pokušavao otimati. 


Početkom travnja bio je u Ullrickovu Salonu izložen projekt za izgradnju Za- 
kladnog zemljišta na Jelačićevu trgu. Nosilac toga velikog i značajnog projekta je 
Dušan Plavšić, osnovali su ga arhitekti Josip Pičman i Josip Seissel u tehničkoj 
saradnji s ing. Ivanom Juranovićem, dok je izvađajuća tvrtka Mayreder, Keil, List i 
Comp., građevno drušivo u Grazu. 

Već je protekao priličan broj mjeseci, kako uz Jelačićev trg stoji ona sablasna 
izrovana praznina, o čijoj sudbini još uvijek nema rješenja. Svakako je evidentno 
jedno: parcelacijom i rasparčavanjem te za sebe jedinstvene površine nastat će kon- 
glomerat građevnih objekata, za koji se unaprijed znade stopostotnom sigurnošću, da 
će biti u najmanju ruku šaren, i da će pružati dostojan pandan čitavom sadašnjem 
arhitektonskom karišiku toga našeg centralnog trga. A ova najeksponiranija točka 
našega grada imperativno traži, da bude zauzeta jednim velikim reprezentativnim 
objektom, kako ga je zamislio Dušan Plavšić, koji je ujedno našao i bazu za njegovu 
financijalnu realizaciju i rentabilnu amortizaciju. Ta velika zgrada s pasažom, koju 
bi zatvarale tri ulice, pruža sa svojih osam odnosno trinaest etaža mjesta jednoj 
velikoj dvorani, kinematografu, kapelici, kupalištu, zakladnoj ljekarni, kavani, resto- 
ranu, baru, dućanima, magazinima, klupskim prostorijama, a ima svega 156 stanova 
sa 369 soba i nusprostorija sa 156 kupaona. Dakle svaki pojedini stan sa vlastitom 
kupaonom. Toranj kao naglašeni dio cijeloga objekta projektiran je tako, da se ka- 
snije može adaptirati bez znatnih promjena u gradsku vijećnicu, Tu će se u prizemlju 
nalaziti reprezentativni ulazni foyer, a kroz drugu, treću i četvrtu etažu prostirala 
bi se gradska dvorana za vijećanje sa galerijom; ostale prostorije u spratovima mogu 
se prema potrebi priključiti gradskim uredima. 

Arhitekti Pičman i Seissel su se držali principa jednostavne monumentalnosti, 
u kojoj su postigli vanredno pregledan i racionalan raspored prostorija. Cijela je 
osnova praktična a ujedno i urbanistički logična, tako da se mora naći mogućnost za 
njezinu realizaciju. Krajnji je čas, da se konačno pristupi izvedbi tog rješenja, a da 
se ne desi, da se već iduća generacija nađe pred zagonetkom, kako je u ovom domi- 
nantnom pitanju anno 1952. mogla u našoj sredini kod odgovornih faktora vladati 
takva kratkovidnost, ako ne sljepoća ili možda nešto još i gore. 

Dr. S. Batušić 


LIKOVNA KRONIKA 


Izložba Vjekoslava Parača 

Ovaj mladi talentovani slikar iz dalmatinske Hrvatske priredio je nedavno 
svoju drugu kolektivnu izložbu u Ulrichovu Salonu nakon svog trogodišnjeg dalnjeg 
studija u Parizu. Prva njegova izložba pokazivala je rad Paračev na našoj umjetnič- 
koj akademiji, a ova druga je opet pokazivala njegov rad u Parizu, kao i one nemi- 
novne utjecaje, koje su na mladi talenat vršila djela velikih slikarskih generacija 
XIX. stoljeća. Po svom temperamentu i po cijelom svom razvoju Parač je rođeni sli- 
kar u pravom i punom smislu. I utjecaji Pariza upravo su blagotvorno djelovali, da se 
taj njegov razvoj ubrza. Kakav je danas Parač, prošavši i parisku slikarsku školu, sav 
je još u impresionizmu. Zanesen i oduševljen francuskim impresionistima i onima, 
koji su poslije njih njihove smjernice prihvatili, Parač se sve više približuje izrazitom 
kolorizmu. Na nedavnoj izložbi mogle su se zapaziti tri faze njegova rada. Prva, još 

sva u tonu u sivilu, druga koja je temperamentno tražila boju, i treća, koja je već 
pokazivala jasnije i svjesnije kolorističke tendencije. Najizrazitije su zato i bile nje- 
gove posljednje slike, među kojima se isticala osobito ona svježa i živa iz njegova 
rodnog mjesta Solina. Na tom malenom platnu sve je još bilo vibriranje partikula 
boja, sve je bila atmosfera, ali sve to uzdrhtalo treperenje boja ipak je naviještalo, da 
je pred Paračem sad otvoren put, da bude potpuno svoj i potpuno originalan i da ga 
njegove slikarske smjernice vode sada nakon svih tih učenja, utjecaja i traženja 
k našem novom sadržaju, koji bezuslovno traži i svoju novu formu. 

Njegov ukus i njegovu vještinu i njegovo fino zapažanje dokazivali su akva- 
reli, koji su u njegovoj priredbi značili najbolji i navrjedniji dio, ponajviše zaokru- 
žen i ponajviše slikarski proćućen. Ovi akvareli već danas nesumnjivo izriču, da je 
hrvatska mlada likovna generacija dobila u Paraču snažnu i vrijednu silu. 

Njegova druga izložba može nesumnjivo zabilježiti moralni uspjeh; naravno, 
materijalnog uspjeha iste veličine nije bilo. Istina, neki bornirani stranci, koji se 
godinama nameću za nekakve arbitre u našem likovnom životu i koji godinama falzi- 
ficiraju i naše ime i naša nastojanja po stranoj štampi, slegnuli su ramenima i izrekli 
svoj »visoki sud« nad Paračevim radom: trčs mediocre. Ovakovi sudovi od tih sudaca 
su samo za Parača izraziti i jasni kompliment, a toga je svakako Parač zavrijedio. 


Izložba Georga Grosza 

U starom umjetničkom paviljonu priređena je kolektivna izložba velikog nje- 
mačkog grafičara Georga Grosza. Priređena je brigom grupe trojice, društva »Zemlja« 
i grupom hrvatskih savremenih muzičara, književnika, publicista i arhitekata. Ova 
izložba je tim više značajna, što na njoj izlaže Grosz svoje najnovije radove, cijeli niz 
akvarela i crteža izloženi su u Zagrebu po prvi put. A cijela ova priredba poslije 
lanjske pariske izložbe Grosza prva je velika i kolektivna u Zagrebu. 

Jezgru zagrebačke izložbe čine njegovi akvareli, ima ih preko 30. Otkrivaju 
sasvim novog i još nepoznatog Grosza. Pokazuju kako je taj veliki grafičar istovre- 
meno i slikar velikih kvaliteta. Njegov je grafički opus na daleko poznat, popularan, 
upravo svjetskog glasa. Nije samo popularan, već se može mirno kazati, da je u sa- 
vremenoj grafici upravo vodeći. Pa ako bi se prosuđivalo prema utjecaju, kojeg ima 
i kojeg vrši Groszov opus u današnjici na savremenu grafiku, moralo bi se tomu opusu 
dati prvenstvo. Njegova privlačivost je u prvom redu u aktuelnosti, u borbenosti i u 
oštrom kritičnom stavu. A opet svaka njegova crta, svaki njegov rez je jednostavan, 
shvatljiv i gotovo primitivan. Pun sadržaja i pun zapažanja. Njegov potez, istina, piše 
1 crta resku satiru, ali u svakom svom dijelu, pa i onom najmanjem, iznosi bitno, živo, 
razgolićeno. Sve su te primitivne linije izražajne, veliki ih je psiholog nacrtao. Ne- 
koje su upravo demonski, upravo vidovito izbačene kao sve one velike kreacije, koje 
se samo jedared kao novum u cjelokupnom likovnom razvitku pojavljuju. To nisu 
karikature, to nisu satire, to nisu diktati milosrđa, već su to teške i krvave optužbe, 
dokumenti, stranice historije nepravde, ludila, proždrljivosti, pohote, strasti i onih 
stravičnih laži, koje pritiskuju i obeščašćuju odnos čovjeka spram čovjeka. 

I ta čudna Groszova slikovnica, koja se može samo na čas da pričini kao repor- 
terska bilježnica, postaje po svojoj dubokoj etičkoj sadržini velikom knjigom da- 
našnjice. ka 9 

. No ova knjiga, ova slikovnica, ovaj fantastični. film pun imaginacije i protesta, 
nije nastao poput neke improvizacije. Nastao je dugim i predanim studijem, koji je 
godinama trajao, koji je godinama tražio svoj definitivni izraz i koji još sveđer dalje 
i danas nakon postignutih rezultata traje. 

Groszov razvoj išao je od obične škole preko futurizma, dada-pokreta, rata, pri- 
mitivnog crteža preko kubističkog i simultanog rješavanja do današnjih preciznih 
realizacija. Taj razvoj nije zastao kod Neue Sachlichkeit ili možda kod forma primi- 
tivnog crtanja, već se je neprestano dalje naprijed kretao. I čitav taj put, to prola- 
ženje raznih utjecaja i raznog izražavanja jasno se vidi na našoj zagrebačkoj izložbi. 
Rane litografije su još primitivističke i simultane, dalnja faza je precizno konstato- 
vanje i kondenzovana linija je u toj fazi najznačajnija. Zatim slijede živi crteži sve 
do zadnjih dana kao i posljednja faza: niz finih akvarela, virtuozno izvedenih, ali ne 
više razularenih boja, kao što su to bile prijašnje akvarelirane crtarije Groszove, 
već su to akvareli naprotiv skladno slikarski ugođeni, naravno istog ili sličnog sadržaja. 

Način samoga Groszovog rada lijepo ilustriraju njegove snažne crtarije po pri- 
rodi; naime iza svakog onog crteža, akvarela ili litografije postoje bezbrojne male i 
velike skice i točne naturalističke studije. Izlošci su sinteza tih golemih i nepregled- 
nih skizzenbucha, što ih krije maleni i skromni Groszov atelier. 

Njegova zagrebačka izložba po kvalitetu, a pogotovo po bogatom kvantitetu 
zaista je kulturni događaj od velikog značenja, koji će bez sumnje u našem još mla- 
dom likovnom životu ostaviti. dubokih i blagotvornih tragova, 

Lj. B. 


KAZALIŠTE 

Prije nekoliko decenija više je zanimalo Ibsenovu publiku, u što se je stari 
čarobnjak pozornice izvrsno razumio, zamagljivanje, onaj kaotični trans, iz kojega 
su nicale čudesne sile i pokretale životom, od samoga toga stvarnoga života. Mukli 
tutanj koraka njegova Johna Gabriela Borkmana, koji je nestrpljivo u gornjem 
spratu iščekivao reputaciju nakon tamnice, bila je efektna muzika za tragediju, koja 
se je još i po mnogočem drugom vezivala uz staru grčku tragediju. Pitanje krivnje 
i ispaštanja mučilo je toga pisca jednako kao i sve njegove junake. On im sigurno 
nije olakšao nijedne muke. Proselitskim fanatizmom on je budio i preispitivao sa- 
vjest čovječanstva i tražio je sudije i presudu i kaznu u samima nama. 

Pretposljednja Ibsenova drama »John Gabriel Borkman« kao da obnavlja i 
kondenzira njegove metode. Ona je tipični Ibsen. Najjača u svom zapletu, slabija 
u raspletu, jer se u tomu najviše izlaže kritici grube stvarnosti. Kao u svim Ibsenovim 
dramama i ovdje je najistinitija i najstvarnija sumorna i teška atmosfera, u kojoj 
se odvija život, bez obzira na posljednje konzekvence, bez obzira na logiku zbivanja: 
ništa nema i ne može biti od toga važnije i znatnije. 

U komplikacije Ibesenovih ljudi treba ulaziti oprezno tapajući. Redovno se 
njihove sudbine vežu ili razilaze tek u dubinama, koje treba dosegnuti. Zato je 
skladna gluma toliko odlučna za uspjeh Ibesenovih drama. G. Verli kao režiser 
obnovljenog »Johna Gabriela Borkamana« na našoj pozornici pomišljao je na to već 
u izboru ensemblea: gdja Mihičić, Vavre i Kraus i gg. Dujšina, Petrovića i Štimca. 
Tako je dobra predstava postala zanimljivija od djela, koje nam je vrijeme otuđilo. 


»Bračna matematika« treća je Manghamova drama na našoj pozornici. Ova 
nepretenciozna komedija bezazlenog sujeta: kako treba bračnom matematikom po- 
vratiti sa stranputice nevjernoga supruga — u dobrim rukama upravo je još toliko 
zabavna, da se može gledati. Pogotovo, kad to ne traje suviše dugo. Ako se je u 
opreci engleskog humora s našim valjda gdješto izgubilo, pokušali smo to s naše 
strane nadoknaditi od svoga. Gđica Babić nije bila zato u neprilici. 

B. Livadić 

MATE UJEVIĆ HRVATSKA KNJIŽEVNOST 


(Pregled hrvatskih pisaca i knjiga sa slikama. Jeronimska knjižnica, 364. Zagreb 19832.) 

Za odgoj širokih narodnih slojeva najvažnije su kod nas svetojeronimske edi- 
cije, pa je radi toga među svim hrvatskim književnim društvima i nakladama položaj 
Hrvatskoga književnoga društva sv. Jeronima jedan od najdelikatnijih. Izbor knjiga 
za narod treba da je dobro smišljen i da se vrši po utvrđenom programu, koji vodi 
računa o tom: što je najpreče da se pruži narodu? 

S toga gledišta mora se pohvaliti nastojanje uprave H. K. Društva sv. Jeronima, 
da dade našem neškolovanom čovjeku priručnik, u kome bi mogao naći potrebne 
informacije o hrvatskim piscima i kjigama. Samo je veliko pitanje, na kakav način 
da se sastavi takva knjiga za puk. Vrlo je zgodno da se u tu svrhu poslužimo formom 
antologija, u kojima će biti izabrani karakteristični odlomci iz djel4 pojedinog pisca 
uz kratke podatke iz njegova života i rada. To bi bila ujedno i knjiga za čitanje 
i pouka o književnosti. Ili se može načiniti izbor samo najglavnijih i najvećih pred- 
stavnika književnosti i prikazati opširno i plastično njihova ličnost, što bi se također 
lako i ugodno čitalo. Treći je način — po mom mišljenju najmanje prikladan za 
pučkoprosvjetne svrhe — da se dade knjiga koja nije za čitanje, nego priručnik za 
traženje data kad ih tko ustreba, t. j. da se, po enciklopedijskom principu, poređaju 
alfabetski imena pisaca s naslovima djel4 i potrebnim godinama. 

Nijednoga od ovih principa nije se držao Mate Ujević kod pisanja svoje »Hrvat- 
ske književnosti«, nego je htio da dade sistematski cjelokupnu hrvatsku književnost 
u pregledu. On spominje svakoga koji je makar što napisao, od najstarijih vremena 
do dana današnjega. Na 200 malih stranica to se ne da obaviti dobro ni korisno. Zato 
je, mjesto sistematskog ipregleda, nastao kaos i zbrka imen4, naslova i godina. Nje- 
gova je knjiga već po svojoj osnovi bila osuđena na neuspjeh. Ona se ne može čitati, 
niti može poslužiti kao informativan priručnik. 

Prigovaralo se sa strane kritike, da je Ujevićev rad tendenciozan i subjektivan. 
Taj je prigovor opravdan više u pojedinostima nego u principu. Svako je djelo su- 
bjektivno, ne može drukčije ni biti. Hrvatska tendencija nije za osudu, nego se, na- 
protiv, mora pohvaliti. Dobro je što nisu zaboravljeni Hrvati Bunjevci i Gradišćanski 
Hrvati. Ni katoličko stajalište kao takvo ne može se napadati, ali u ime njega nije 
ipak dopušteno nepravedno klasificiranje umjetničke vrijednosti pojedinih pisaca, 
tako da i neznatni pisci katoličkog pokreta postaju silno veliki, a neki znatni pisci ' 
izvan tog pokreta potpuno se obescjenjuju. 

Ali najveći grijeh Ujevićev je neoprostiva površnost, kojom je knjiga prire- 
đena. U knjizi ima toliko štamparskih i stvarnih pogrješaka, da je uopće neuporabiva. 
Ne mogu se ovdje sve nabrojiti, samo ću ih, primjera radi, navesti nekoliko. 

U pravopisu je Ujević nesiguran i nedosljedan. Na pr, on piše krivo: Nijemica 
(str. 142, 175), podijeljivanju (49), riješava (169), zvjerima (25), vrijednijih (153), naj- 
vrijednije (29), hrvanje (32), shrvan (96). Ili piše nedosljedno: pripovijedača (13S) i 
pripovjedača (158), pređe (101) i prijeđe (101), popjevke (25) i popijevkama (49), pret- 
stavlja (7) i predstavnik (36), potsjeća (26) i podsjeća (50), prenešena (35) i preneseno 
(57) itd. X 

Bolja od pravopisa nije ni sintaksa rečenica, a stil je isto tako loš. 

Bezbrojne štamparske porješke kvare imena, naslove i godine. te je poradi 
njih knjiga postala sasvim nepouzdana i nemoguća. Tako je na pr. Mažibradić postao 
Mužibradić (18), Bandulavić — Bandulović (47); Vraz se je rodio u Celovcu (95) mj. u 
Cerovcu, a rodio se god; 1850. mj. 1810.: Matija Divković je umro prije nego što se 

je rodio (1655. do 1651.) itd. Naročito su naslovi djela iskvareni i pogrešni: Ipsibile 
(39) mj. Ipsipile; Andro Škikiteca (45—44) mj, Štitikeca; Priručnik (52) mj. Priričnik; 
Specime philologiae (64) mj. Specimen; Istri adcolarum Illyrix geographia (64) mj. 
Nlyrici; Fructus auctumales (64) mj. auctumnales; Careva kraljevna (185) mj. kra- 
ljevina; Gartlic za čas skratiti (51) mj. kratiti, itd. itd. 

Da pored navedenih ima još dosta stvarnih pogrješaka, koje se ne mogu odbiti 
na slagarske, nego su ili od neznanja ili od površnosti, vidi se iz slučajeva kakvi su 
ovi: Govoreći o Gundulićevu »Osmanu« autor tvrdi: »Šesnaesto i sedamnaesto pjeva- 
nje nije vjerojatno pjesnik uopće spjevao« (38), gdje se nikako ne može raditi o 16. 
i 17. pjevanju. Kod Kanavelića (Kanavelovića) autor kaže: »Preveo je jedno djelo 
s talijanskoga (od Gvarinia, »Pastor fido«) i »Život sv. Ivana Ursina, biskupa Trogir- 
skoga« u stihovima« (44). Dakle je preveo »Život sv. Ursina«! Kod Belostenca piše: 
»Napokon je izdao golemi rječnik »Gazophylacium« (Zagreb, 1740.)...«< (49), dok i sam 
autor navodi da je Belostenec živio do 1675., dakle on ga nije mogao izdati, nego je 
izdan 65 godina nakon njegove smrti. Danas je utvrđeno, da Belostenec nesamo da 
nije izdao »Gazophylacium«, nego da ga on nije ni priredio. Gdje govori o Modernoj, 
piše autor na jednom mjestu: »To je takozvana borba Starih i Mladih (bečana i pra- 
žana)« (str. 150), prema čemu izlazi, da su Stari — bečani (Bečani), a Mladi — pra- 
žani (Pražani), što je, dakako, sasvim krivo. Za Branimira Livadića piše Ujević, da 
je »izdao jednu zbirku pjesama (>»Jeremija<)« (str. 166), što nije točno: »Jeremija« 
nije nikakva zbirka pjesama, nego je, kako. u podnaslovu stoji, pjesan u 5 pjevanja. 
Ujević je Lavoslava Vukelića pobrkao sa Zvonimirom Vukelićem (str. 155), a sličnu 
je zbrku načinio s Budom i Milanom Budisavljevićem (str. 156 1 159). Ujević zna od 
jednoga djela načiniti dva: kod Janka Jurkovića, nabrajajući humoreske, (komedije 
ni jedne ne navodi!), piše ovako: »Pavao Čuturić«, »Ulomci iz lomna i krševita života 
starovjekoga (mj. starovjerskoga!) pučkog učitelja« (str. 112), dakle navodi kao da 
su to dva djela, a ne jedno te isto pod drugim naslovom. Kod Jurkovića bilježi krivo 
naslov: »Da s' ostala što si bila« (112) mjesto »Da s* ostala što si«. I naslov jedne pri- 
povijesti Vjenceslava Novaka prepolovio je Ujević, pa nabraja kao dvije: »Za sto 
godina«, »Ni kosti ni mesa« (str. 144), dok je to jedna pripovijest pod jednim naslo- 
vom >»Za sto godina ni kosti ni mesa«, 

Ispravljati sve što je u knjizi Ujevićevoj krivo, nije nipošto potrebno, jer je 
ta knjiga i onako promašila svoju svrhu uopće. Nikome ne može trebati i nikome 
ne može poslužiti. Autor ju je pustio u svijet s toliko nemara, nehajnosti i površnosti, 
da se mora pretpostaviti ili da ni on sam nije imao nimalo ljubavi za nju ili da nije 
bio kadar dati bolje. A jedno i drugo je zlo. 

B. Jurišić 


PJESME JERONIMA KORNERA 


Na području umjetničkog stvaranja teško se postaviti isključivo na stajalište 
statike (formalistička estetika sa t. zv. »izvanjskim« metodom) i imati pravo. Isto je 
tako besumnje druga krajnost onaj t. zv. »unutarnji« estetski metod (Croce i dr.), koji 
zapušta statički momenat pri umjetničkom stvaranju i poklanja najveću važnost di- 
namici. Ovaj posljednji metod treba da zahvali svoju ekstremnosit, uz mnoge svoje 
ispravne poglede, Hegelovoj dijalektici, koja je urodila. anarhijom u misli brišući gra- 
nice između svijetla i sjene, istine i neistine te okrenula pitanje vrijednosti za 180 
stupnjeva. Ispravna estetika i objektivni literarni historik morat će da prijeđe preko 
ekstrema i da, ni eklektički ni dijalektički već čisto zahvatajući realno stanje stvari, 

nađe srednji put, to jest, da prouči ulogu statike i dinamike pri umjetničkom stvara- 
nju i njihov odnos. Statika uspješno pokazuje osobito na područje umjetnosti, koja se 
izrazuje jezikom, i na njezinu intelektualnost. Jezik je kao takav logika, rečenica je: 
oblik suda, složene su rečenice silogizam itd. Uz ovu logičku, dakle intelektualnu kon- 
strukciju, kažu statičari, nadovezuje se emocija. o jačini koje doduše ovisi vrijednost 
umjetničkog djela, ali je ta jačina određena intelektualnom osnovicom. Jer, kažu, 
emocija je kao takva sekundarna i, u koliko se ne radi o emocijama, koje su u vezi 
s našim autonomnim živčanim sistemom, nastaje tek poslije shvatanja jednog, kojeg 
bilo, predmeta. Dinamika se pak uspješno bori protiv neuspjelih umjetničkih poku- 
šaja, pokazujući kako intelekt škodi umjetnosti kad prevagne, pokazuje na ulogu 
dinamike u unutarnjem ritmu i talasanju te na slučajeve, kad postojeća emocija iza- 
zivlje jednu drugu, novu intelektualnu konstrukciju s emocijom (ili kako oni kažu 
»intuiciju<) i time bi se moglo ili htjelo dati naslutiti, kako i emocija može igrati pri- 
marnu ulogu. 

Istina, dinamičari priznaju neke intelektualističke forme, ali su one za njih 
sporedne važnosti. Oni dijalektički brišu granice ovdje, da ih onda čisto metafizički # 
to nedijalektički postave ondje, gdje ne treba, proglasujući neke duhovne sposobnosti 
(estetsku, etičku, intelektualnu itd.) autonomnima, odijeljenima među sobom, ne samo 
metodički već i stvarno, premda nikomu inače ne pada na um da rasparčava jedinstvo 
čovječjeg psihičnog života. 

Udariti, dakle, sredinom, kako sam spomenuo, nije to tek iz običaja, već iz 
nužde da se konstatira faktično stanje stvari, jer oba ova faktora igraju važnu ulogu 
pri umjetničkom stvaranju. 

Smatrao sam potrebnim iznijeti u ovo nekoliko riječi svoj stav prema umjet- 
ničkom stvaranju prije nego se ukratko osvrnem na Kornerovu zbirku pjesama »Bli- 
stavi rub«, i to tim više, što se kod nas pišu ocjene lirskih pjesama više impresivno i 
bez određenog teoretskog. stajališta prema umjetnosti. 

Harmoniziranja materijala i emocije u konačnoj umjetničkoj formi proveo; je 


Korner samo u nekim svojim pjesmama. I u ostalim njegovim pjesmama opaža se 


jaka volja i ambicija da sprovede tu harmoniju. Vidimo s jedne strane želju auktora 
da iznese jednu temu, vidimo s druge strane talenat koji se očituje u jednoj sveča- 
noj i rijetko diskretnoj patetici, jasno nam je što auktor hoće, osjećamo unutarnju 
borbu i unutarnji život, ali konstatiramo disharmoniju u pjesmi kao cjelini; ili je 
prevagnuo bilo jedan bilo drugi faktor. Svakako i pri ovim pokušajima treba istak- 
nuti ozbiljno shvaćanje poezije, pa iako se radi zasad kod nekih pjesama o neuspje- 
lim pokušajima, ono se ipak vidi iz svega toga pozitivni i ozbiljni napor, koji će kul- 
tiviranjem talenta i izraza dovesti Kornera do uspjeha. 

Zanimljivo je da se Korner u pjesmama, koje su »lakše« pisane, i to u onim 
pjesmama, koje su prije nastale kao »Blagoslov proljeća«, »Čežnja proljeća«, »Žetelice«, 
»Corpus Domini«, »Prije tijelovske pričesti«, »Samoća u sobi«, najviše približio onoj 
karmoniji statike i dinamike. U drugim pak pjesmama, koje fragmentarno imaju 
odlično uspjelih slika (na pr. predzanja strofa pjesme »Školj od Perasta«) opaža se 
pretežnost statičkog, intelektualističkog momenta bez adekvatnoga dinamičko-poprat- 
nog faktora. Pjesma »Čežnja proljeća« ima dvije klasične strofe: 


O, kako je svježe proljeće, k6: djetinji dah. 
Laste, što iza modrih planina dolaze, 
oblijeću umorno nad plavim morem, 

dok brodovi iz luke polaze... polaze... 

Iza zelenih ograda bagrena bijelih, 
k6 iz kakvog tajnog raja koja kuća se bjelasa; 
vezane barkete ziblju se na moru, 
što se vatrenim bljeskom talasa... talasa... 
(Čežnja proljeća) 


Stihovi dostojni svake dobre antologije. Nijedna riječ suviše, a usto je prati 
adekvatno čuvstvo. Dinamika se tiho prepliće s materijalom u divnu harmoniju i 
daju skupa primjereni izraz — formu. Takvih uspjelih mjesta ima nekoliko, i zbog 
toga je trebalo ovu zbirku. izdati. 

Religiozno uvjerenje i čuvstva gjesikova provalila su u. snažnim pjesmama 
»Corpus Domini« i »Prije tijelovske pričesti« da se raznježe do bola u pjesmi >O 
majko Vaseljene<. Svečanost i usporenost raspoloženja i dinamičkog faktora izlijeva 
iz svetosti i uzvišenosti materijala. Svakako ove pjesme spadaju među najljepše 
pjesme te vrsti, koje su kod nas napisane poslije Izidora Poljaka i Đura Sudete. 
Sasvim novi okvir na pr. Presvetoj Euharistiji daje Korner u veličanstvenoj svježini 
jutra i čaru proljeća: 

»Rodne su sja — 

Bijele su paše!.. 

a još bjelje u očima njenim Pijem na ponjavi snježnoj 

položeno u kolijevku zlatne čaše!. 
(Prije drićlo sake pričesti) 


U pjesmi >Blistavi rub« prikazuje pjesnik djevojku sluškinju, koja stoji kraj 
kuhinjskog prozora, nagnuta nad tanjurom pininča. Nehajnom gestom i diskretnom 
plastikom slika Korner kuhinju i djevojku, koja u blistavom rubu zdjele vidi viziju 
ljudi i kraj iz kojega je došla. Ovaj na oko neznatni detalj karakterističan je u 
svojoj suptilnosti za čitavu zbirku. I sam pjesnik baca refleks svijetla. refleks svojih 
sjećanja o rodnom kraju, o ljudima i dragim stvarima (»Mojoj staroj Stani«) u čitavom 
nizu fragmenata, posvećenima Boki Kotorskoj, i to ma način jednostavan i diskretan 
— kao na blistavom rubu tanjura. Te su pjesme poglavlje za sebe skupa s »Blistavim 
rubom«. Ima baš u tim pjesmama dosta negativnih momenata i mana, koje s formalne 
i estetske strane nisu malene, ali ima tu mjestimice neke čudne neposrednosti i vir- 
tuozno danih opisa kao ma pr. štimung kuhinje: 


Rasulo se sunce po kuhinji. 
Po naslagi tanjura na ormarskoj polici, 
po stolu — sa dva, tri lonca 

po čaši vode, zaboravljenoj na stolici. 
(»Blistavi rub«<) 


Ukoliko . je pozitivan bokokotorski ciklus, ta se pozitivnost očituje baš u »sli- 
karskoj« sposobnosti auktora ove zbirke. 


Držim, na koncu, da je >Blistavi rub« afirmirao lirski talenat Jeronima Kor- 
nera; ali to nije dosta. Korner mora ozbiljno da živi svojim unutarnjim životom i 
da usto ozbiljno radi na usavršenju izraza. Šteta bi bilo za nj da se izgubi. Taine 
je rekao jednom zgodom, kako je lakše dobiti bitku, rat, nego naći 6 dobrih stihova. 
Taine je previše drastičan, iako je Francuz. Ali, ako uzmemo da je to tako, onda 
je Korner dobio — bitku, jer je napisao još više dobrih stihova. 

Ivo Lendić 

OSVRT NA KONCERTE 


>Zagrebački kvartet« svirao je 10. ožujka na petom društvenom koncertu »Hrvat- 
vatskog glazbenog zavoda« kvartete Haydna i nekih drugih kompozitora njegove 
epohe. Stamitzov »kvartet b dur« blijed je i nezanimljiv. To je samo solidna radnja, 
ali ništa više. Dittensdorfov »kvartet es dur« mnogo je bolji. Naročito se ističe zadnji 
stavak, koji u svojoj slobodnoj rapsodičnoj melodiji pokazuje pravu ekspanzivnost. 

Haydnov »Kvartet op 77. br. 1« značio je vrhunac tog rasporeda ne samo s obzi- 
rom na kompozitorovu važnost u historiji muzike, nego i zato, što on ima u svojoj 
muzici mnogo više života nego konstrukcije. Dok je muzika onih bila većinom kon- 
struktivno jednostavna, njegova je muzika zdravi sunčani organizam. 

Jarnovićev >»Treći kvartet« može se po umjetničkoj vrijednosti postaviti odmah 
do Haydna. To je duhovita kompozicija kratkih stavaka poput epigrama, a po lakom 
stilu je srodna Mozartu. U svom violinskom koncertu, kojeg smo ove sezone imali 
prilike čuti, nije se Jarnović pokazao muzičkom ličnošću, koja može izdržati poredbu 
s najistaknutijim kompozitorškim imenima. No ovaj kvartet ne moramo ocjenjivati 
samo s našeg uskog stajališta, nego možemo uzeti općeniti kriterij. Ovo dosad zabo- 
ravljeno djelo dragocjen je dobitak za našu muziku. 


Dora Gussich priredila je u kratkom razmaku — 15. i 17. ožujka — dva kla- 
virska koncerta. Na prvom je svirala kompozicije Bacha i Chopina, a na drugom 
Beethovena i Schumanna. Ona nije pri tom samo slijepo reproducirala dotičnu mu- 
ziku, nego je donijela u svojoj svirci i nešto od onog kompozitorovog osjećaja, koji 
ga je nagnao, da napiše to djelo. Svakako je znak izvanrednog talenta Dore Gussich, 
da joj to pri sviranju makar i djelomično uspijeva. 

Bachovu je polifoniju izvodila uvijek pregledno. Najbolje je odsvirala >Fanta- 
ziju i fugu g mol«. Tu je pijanistica izašla u predavanju iz svoje dotadanje rezervi- 
ranosti i donijela je s mnogo snage — s udarom, ne samo jakim, nego i s inten- 
zivnim — veliki porast ovog djela. Pri sviranju Chopina pokazala je smisao za pravu 
mjeru i bila je daleko od svake banalnosti, u koju se obično zapada pri sviranju 
»Balade as dur<«. Izvedba »Chant polonaisa«, prozračnog i finog, može se nazvati izvr- 
snom. Beethovena je predavala na svoj način, koji je vrlo zanimljiv. Nije iznosila 
ogromne suprotnosti, kojima je prožeta njegova muzika, nego joj je predavanje teklo 
u ravnoj crti. Schumann međutim odgovara najbolje umjetnici, i kod njegovih djela 
ona može dati čitavo svoje umijeće. Za njegove >Fantasiestiicke«, čas sentimentalne, 
čas dobrodušno vesele, možemo reći, da smo ih te večeri nanovo upoznali. Toliko se 
sviranje Dore Gussich stopilo sa sadržinom djela. 


18. ožujka bio je koncerat »Zagrebačke filharmonije«, na .kome je Josip Szigeti 
izveo violinske koncerte Mozarta i Brahmsa -uz pratnju orkestra. Szigetievo je svi- 
ranje odrješito i temperamenino. Zato su pri izvođenju Mozartova koncerta njegovi 
naglasci bili možda nešto odviše tvrdi, ukoliko taj utisak nije skrivila loša akustika, 
jer kazalište nije nikako podesno za sinfonijske koncerte. Djetinjski nježna muzika 
ovog djela ne odgovara njegovom muževnom načinu sviranja. Ali i kraj ove zamjerke 
on je logički raščlanio svaku muzičku frazu. 

Međutim Brahmsov se je koncert daleko više poklapao energičnim potezom 
njegova gudala. Ovu zakašnjelu romantičku muziku, što rastrgava samu sebe zbog 
nemoći ekspanzije prema vani — kakvu ekspanziju nalazimo na primjer u Berlioza 

ili Liszta — salio je on svojim predavanjem u krutu cjelinu, što je presijecaju krajnji 
kontrasti. 

Na rasporedu je još bila Haydnova »Oksfordska sinfonija<, djelo savršene rav- 
noteže, gdje i forma i sadržina teku u dva veličajna paralelna pravca, koji se nikad 
ne sukobljuju, jer se nijedan od ovih elemenata ne ističe na štetu drugoga. 

Dirigirao je Krešimir Baranović. 


Na šestom društvenom koncertu »Hrvatskog glazbenog zavoda«, koji je bio 12. 
ožujka, sviraki su Ljerko i Miroslav Spiller kompozicije za violinu i klavir, uglavnom 
djela savremenih kompozitora. »Slavenska sonata« Josipa Slavenskog upravo je tipična 
za njegov način rada. Čvrstu okosnicu tema neprestano preplavljuje kaotična neor- 
ganizovanost ostale građe. Kompozitor donosi sve to iskreno i neposredno, pa su mu 
djela od jačeg dojma nego djela mnogih stranih kompozitora, koji se pomoću raznih 
rafiniranih sredstava žele prikazati barbarskima, a u stvari su hipercivilizirani. 

Brahmsova »Sonata g dur op. 78 nije spadala u sastav ovog modernističkog 
programa. Osim toga je zamorno dugačka, a po svom karakteru je stereotipna aka- 
demska tvorevina s jednoličnim temama bez ikakve životne snage. — Ravelova je 
»Sonata« u formi majstorska. FEfektna je upravo do skrajnosti. Međutim svaka sen- 
zacija prestaje s vremenom biti senzacija, pa se to dogodilo i s ovom hladno konstrui- 
ranom muzikom, koja je uzvitlala svojom bizarnošću mnogo prašine u godinama 
nakon rata. — Najbolje se dojmila Ninova »Španjolska suita«. To su obradbe narod- 
nih melodija, rađene bez pretenzija, a baš ta im jednostavnost i iskrenost daje 
vrijednost. 


51. ožujka bio je sedmi društveni koncert »Hrvatskoga glazbenog zavoda«, pri- 
ređen u počast dvijestote godišnjice rođenja Haydna. Društveni je orkestar pod diri- 
giranjem Borisa Papandopula izveo njegove sinfonije >Londonsku« i »Vojničku«, a 
Evgenij Vaulin svirao je na klaviru uz pratnju orkestra »Koncerat d dur«. 

Haydnova nam muzika danas zvuči kao odjek nekog dalekog zlatnog doba, kad 
su ljudi hodali po zemlji mnogo smireniji i zadovoljniji. Upravo se čudimo, što je 
njegovo nebo uvijek bez oblaka, što nam uvijek pruža samo varijante nepomućene 
vedrine. Toliko smo od Beethovena amo naučili gledati mračne provalije i nedostižne 
visove trajnog nezadovoljstva. Haydn nam u svojoj muzici daje najpotpuniji pojam 
čovjeka od svih ostalih kompozitora. Mozart, kompozitor aristokratskog rokokoa na 
izmaku, nosi već u sebi klicu pretjerane čuvstvenosti, koja se od Beethovena dalje 
pretvara u kult vlastite ličnosti, a čiji je nužni komplemenat nezadovoljstvo zbog 
vlastite nesavršenosti i prema tome neuravnoteženost. Bachova je muzika uravnote- 
žena, ali svako je čuvstvo u njoj izraženo tako visoko, tako veličajno, da smo spremni 
vjerovati, da je to sfera za bića, savršenija od nas. 

Haydnova je muzika djelo čovjeka radnika, koji u svom radu ne vidi nikakvo 
mističko proročansko djelovanje ni uzvisivanje nad ostali svijet. Njega ne mori čež- 
nja za nedokučivim. On želi da stvara sve bolje, no uvijek u granicama svojih moguć- 
nosti. Međutim, ako se dalje i ne usavrši. on je zadovoljan i ovakim svojim radom, 
jer vjeruje, da ga njegova predanost i mar čine vrijednim. Haydnova je muzika slika 
čovjeka, koji je korisno proveo svoj život, ali je ostao pošteđen od sumnja i dalekih 


“težnja. Odavde pa do malograđanskog zadovoljstva sa samim sobom jedan je korak. 


Ali Haydn ga nije načinio, pa je ostao velik umjetnik. 


Dr. Branimir Ivakić 

TOMAŠ ČAPEK I HRVATI 


Uz 70-tu obljetnicu rođenja povjesničara 
američkih Slavena 


Prije par mjeseci češka štampa u Ame- 
rici donijela prigodne članke o 70-toj 
obljetnici rođenja Tomaša Čapeka (rođen 
6. XII. 1861. u Chraštjovicama), koji od 
1879. živi u Americi. T. Čapek je bio 
odvjetnik u New-Yorku, od 1910. je pred- 
sjednik češke banke »Bank of Europe« u 
New-Yorku. Poslije nedavne fuzije te 
banke s Manufacturers Trust Company 
u New-Yorku postao je Čapek potpred- 
sjednikom novog poduzeća. 

T. čapek je najplodniji povjesničar i 
publicist o životu Čeha, Slovaka i uopće 
Slavena u Americi. Prvo mu je djelo »The 
Slovaks in Hungary« (1906.), zatim »Bo- 
hemia under Habsburg misrule« (1915.). 
Važna su daljnja njegova djela o češkoj 
i slovačkoj štampi u Americi, o češkoj 
Libliografiji, o Česima i Slovacima u ame- 
ričkom bankarstvu, o Česima i Slovacima 
u New-Yorku i dr. I njegova žena i sin 
nastavljaju živo njegov rad. T. Čapek je 
boravio zadnji put u Pragu g. 1928. za 
vrijeme otkrića Wilsonova spomenika. 
Njegov sin, dr. Tomaš Čapek autor je 
engleskog djela o postanku čsl. republi- 
ke. Tomaš Čapek je u svom najvećem 
djelu »Naša Amerika« (nakladom Orbisa 
u Pragu, 1926. str. 684) kritički prikazao 
gospodarsko i socijalno stanje, politički, 
crkveni, narodni i društveni rad američ- 
kih Čeha i Slovaka s osobitim obzirom na 
sve američke Slavene. Čapekova kmjiga 
sadržava mnogo informacija i o Hrvati. 
ma u Americi. Podatke je crpao iz dviju 
brošura >»The  Jugoslavs of Cleveland, 
with a brief sketch of their historical 
and political background« i »The Jugo- 
slavs in the United States of America«. 
Čapek je zacijelo dobio dosta podataka 
o Hrvatima od pokojnog župnika D. Krm- 
potića iz Kansas City-a, koji je imao go- 
lem materijal o hrvatskim pionirima u 
Americi. (O pok. Krmpotiću opširno je 


“pisao Isusovac dr. M. Vanino u kalendaru 


1952, i Glasniku Srca Isusova 1951.). Ča- 
pek se na str. 42. svog djela tuži, kako 
Hrvati nisu u mnovčarstvu nimalo podu- 
zetni. Prema svom broju trebali bi i mo- 
gli imati nekoliko banaka, a nemaju ni- 
jedne. Zaostalost Hrvata u novčarskom 
poduzetništvu skrivio je pad bankira 
Franka Zottija. Prije nekoliko godina 
postojala je u Los Angelosu hrvatska 
banka International Exchange Bank of 
Los Angelos, ali su je kupili Talijani, i 
sada se zove »Bank of Italy«. 

Čapek iznosi, kako su Hrvati veoma 
popularni i simpatični Amerikancima. 
Godine 1902. clevelandski građani izgla- 
sali su rezoluciju protiv nasilnoga mad- 
žarskoga režima u Hrvatskoj. Prema sta- 
tistici, koju je T. Čapek dobio iz privat- 
nih vrela, bilo je godine 1920. u Americi 
550.000 Hrvata, 195.000 Slovenaca i 90.000 
ci 12, a Srbi 8 časopisa. Od glasovitih 
Hrvata spominje Čapek samo pedagoga 
Srba. Hrvatskih župa bilo je 26. Imali su 
12 župnih škola. Hrvati su imali 16, Sloven- 
Suzzala. Osvrće se i na rad pok. dra. H. 
Hinkovića i spominje njegov jedan čla- 
nak, objelodanjen u rujnu 1918. u »The 
World Court«. 

Od najvećeg je interesa za nas Hrvate 
posljednje poglavlje u Čapekovoj knjizi 
pod natpisom »Slavenska naselja«, u ko- 
jem opširno registrira i naselja Hrvata u 
Americi. 

Dr. Ivan Esih 


KAKO SE NEKOĆ PISALO... 


Marginalija, kozerija i slično, vrlo 
zgodne književne vrste gdje se mogu — 
onako usput — tu i tamo mnogi da uda- 
re po prstima a da se o samoj stvari ne 
kaže ništa. Istina, one su samo »vauto- 
rov duh, erudicija, savremenost, ironija, 
vic, živost i stilistička vrtoglavoste, pa im 
je valjda zato i dopušteno da nose na- 
slove tema o kojima se stvarno ne iznese 
ništa, nego se samo praska imenima pi- 
saca i djela i »vicevima«. 

U drugom broju »Književnika« 0. g. 
štampana je marginalija o Šenoi od Ni- 
kole Polića, jednog od naših starih Gri- 
čana. Onaj gornji citat o kozeriji i felj- 
tonu iz te je marginalije. Ona je ujedno 
živa slika naših klasičnih feljtona i she- 
me njihovih pisanja. To izgleda otprilike 
ovako: 

>... Matoš, Nehajev pa i Lunaček ne 
pečalbare više svoje feljtone po retku.« 
Žaje se nije dovinuo ni do popularnosti 
jednog Suppe4 ili Mill&ckera. Šenoa će 
naići na publiku poput Barillija, ranijeg 
Fogazzara, Kraszewskog, Pfleger-Morav- 
skog, Mache, Čeha, Nerude, Ohneta i 
Feuilleta. (Sad smo u sumnji: je li autor 
nabrojio sve što ih je znao ili je samo 
prestao umorivši se). Šenoa nema sličnosti 
s autorom La Legende des Sičeles. Jer u 
Cromvellu kaže Hugo, još prije Ein- 
ssteina, to i to. Kumičićeva Urota zaostaje 
za Kraljicom Lepom, a ova opet za šŠe- 
noinom historijskom opremom. Nehajev- 
ljevi su Vuci nešto poput Gobineauove 
Renesanse. Šenoa je veoma bliz Alojzu 
Jiraseku. Šenoa nije stilski nepokretan 
poput Wagnerovog Ukletog Holandeza ili 
poput škotskih historija Waltera Scotta. 
Po tečnim dijalozima on je bliži Sienkie- 
wiczu nego li Kraszewskom, na kog je 
sasvim pogrešno natrapao vođen usko- 
grudnošću Franje Markovića. Pomalo je 
sličan po plodnosti i netrapističkom gle- 
danju na život Dumas-ocu. Dumas, taj 
Kean efemernog i duhovitog romana 19. 
vijeka (ta i ta djela) ispržio je na rošti- 
lju volterijanskom duhovitošću i Mazza- 
rina i Richelieua i Luja XIII. Mali svijet 
što ga Šenoa opisuje savršenije je iznio 
Josip Draženović a humanije Vjenceslav 
Novak. Na periferijsku poeziju rodnog 
grada zagledao valjda pod utjecajem kla- 
sičnog, Thackerayevog realizma, a sigur- 
no u znaku popularnog Dickensovog re- 

alizma, koji je djelovao i na Dostojev- 
skoga. Kanarinčeva ljubovca imade go- 
tovo floberovsku strogu ljepotu, djelujući 
snagom novele Un coer simple. U noveli 
Mladi gospodin ima jedno gogoljevsko 
mjesto. Zagrebulje zaostaju i za čudesno 
duhovitim Putositnicama Antuna Nemčića, 
koji je duhom Saphira i ironijom Heinea 
iz Pisama iz Engleske i t. d. I dok je 
Dostojevski pisao Braću Karamazove i 
Bjesove, Alfons Daudet Noumu Roume- 
stana i naš. Kovačić Fiškala, dotle je 
Šenoa it. dl i t.d. 

Što je ovdje kazano o Šenoi? Odbi- 
jemo li sva ta imena, komparacije, pa- 
ralele što zapravo ostaje uopće? 

Cio taj popis imena živo podsjeća na 
Sinclairov prikaz (iz »Das Geld schreibt«) 
jednog američkog feljtoniste: 

Dotični feljtonista >otkriva godišnje 
nekoliko tuceta novih francuskih, talijan- 
skih i ugarskih pjesnika«. Recimo da ih 
je otkrio sto i da sad piše o stoiprvom. 
»To znači: Stoiprvi povezuje snažni za- 
mah Stotoga sa elanom Devedesetideve- 
tog; no manjka mu elegantna lakoća De- 
vedesetosmog i đavolstvo Devedesetsed- 
moga. Tehnička virtuoznost Devedeseti- 
šestog pomiješana je kod njeg nešto 
s mutnom tamom Devedesetipetog. K to- 
me dolazi laki egzotični dašak Devede- 
setičetvrtog... i t. d.< 

Vidimo da nije tako samo u U. S. A. 
No Sinclaira, nažalost, nemamo. U istom 
broju »Književnika« kaže Nikitin (»Kako 


.Ja pišem«<). 


»Sadašnja skica zahtijeva materijal 
faktički i sistematizirani u ideološkom ili 
produktivnom smislu, te — zaključke. 
To je ispravno. Vrijeme je surogata i 
feljtonističkog promatranja —  minulo. 
Skica nije više razonoda i ne postoji zato 
da ispunjuje prekide«<. 


Ivo Frol 

Za sve obveze, a napose za uloške, jamči 
općina slob. i kr. glavnog grada Zagreba. 


